**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙH΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα σήμερα, 8 Ιουνίου 2022, ημέρα Τετάρτη και ώρα 9.20΄ π.μ., στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής κυρίου Κωνσταντίνου Γκιουλέκα, με θέμα ημερήσιας διάταξης «Ενημέρωση των μελών της Επιτροπής από τον Υπουργό Εθνικής Άμυνας, κ. Νικόλαο Παναγιωτόπουλο, κατόπιν αιτήματός του, σύμφωνα με το άρθρο 36 παρ.5 του Κανονισμού της Βουλής, για τις τρέχουσες εξελίξεις και, ειδικότερα, για το ζήτημα της αμυντικής βοήθειας στην Ουκρανία».

Στην συνεδρίαση παρέστησαν ο Υπουργός Εθνικής Άμυνας, κ. Νικόλαος Παναγιωτόπουλος, καθώς και αρμόδιοι υπηρεσιακοί παράγοντες.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Κούβελας Δημήτριος, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Λοβέρδος Ιωάννης-Μιχαήλ, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Καραμανλή Άννα, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Νικολακόπουλος Ανδρέας, Μπουκώρος Χρήστος, Σενετάκης Μάξιμος, Στυλιανίδης Ευριπίδης, Υψηλάντης Βασίλειος-Νικόλαος Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Σαρακιώτης, Ιωάννης, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Σκανδαλίδης Κωνσταντίνος, Μαρίνος Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Σακοράφα Σοφία

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Πριν ξεκινήσουμε, να σας αναφέρω ότι ζητήσαμε να υπάρχει η φυσική παρουσία, να είναι εδώ, παρόντες, οι συνάδελφοι διότι, αμέσως τώρα, θα συζητήσουμε και το ζήτημα, εάν προκρίνουμε να γίνει κεκλεισμένων των θυρών η συνεδρίαση ή όχι.

Ξεκινά η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων της Βουλής, με θέμα συζήτησης της συνεδρίασης, τις τρέχουσες εξελίξεις σχετικά με την αμυντική βοήθεια που απέστειλε η Ελλάδα στην Ουκρανία.

 Ο Υπουργός Εθνικής Άμυνας, κ. Παναγιωτόπουλος, θα μας ενημερώσει για ό,τι ακριβώς έχει συμβεί σε σχέση με την αποστολή αμυντικού υλικού.

 Πριν ξεκινήσουμε, θα αναφερθώ επί της διαδικασίας. Σας έλεγα προηγουμένως πως ζητήσαμε να υπάρχει φυσική παρουσία διότι, θα θέσουμε το ζήτημα, εάν θα πρέπει να γίνει κεκλεισμένων των θυρών η συνεδρίασή μας ή εάν θα πρέπει να είναι μια ανοικτή συνεδρίαση.

Κύριε Υπουργέ, θα θέλατε πρώτα εσείς να μιλήσετε, επειδή ξέρετε και το ευαίσθητο των πληροφοριών, τα οποία θα αναφέρετε στους συναδέλφους και να ακούσουμε με την σειρά τους εκπροσώπους των κομμάτων; Τον λόγο έχει ο κύριος Υπουργός.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Δεν έχω να πω κάτι, κύριε Πρόεδρε. Θεωρώ ότι όντως υπάρχει μια διάσταση ασφάλειας σε αυτά που θα ειπωθούν. Γνωρίζω ότι οι συνεδριάσεις της Διαρκούς Επιτροπής Εθνικής Άμυνας και Εξωτερικών Υποθέσεων είναι ανοικτές. Έτσι δεν είναι; Οι συνεδριάσεις της Διαρκούς Επιτροπής Εξοπλιστικών Προγραμμάτων και Συμβάσεων είναι κατά περίπτωση κλειστές.

Εγώ, δεν έχω σκοπό να πω κάτι σήμερα, που θα θέσει σε διακινδύνευση ευαίσθητα ζητήματα ασφαλείας. Μία ενημέρωση θα κάνω εφ’ όλης της ύλης, όσον αφορά στο συγκεκριμένο θέμα και από εκεί και πέρα, θα παρακαλούσα τα μέλη του Σώματος να κάνουν καλή χρήση των ορίων αυτής της συνεδρίασης, τίποτα περισσότερο. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει η κυρία Μπακογιάννη.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Δεν νομίζω, κύριε Πρόεδρε. Έχουν ήδη λεχθεί πολλά πράγματα δημοσίως. Νομίζω ότι ανοικτή πρέπει να είναι η συνεδρίασή μας. Ο καθένας από εμάς, έχει αίσθηση του μέτρου το οποίο πρέπει να ακολουθήσει.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κ. Δρίτσας από το ΣΥ.ΡΙΖ.Α..

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Κύριε Πρόεδρε, προφανώς, αφού ο κ. Υπουργός εισηγείται να είναι ανοικτή η συνεδρίαση, το ίδιο και η κυρία Μπακογιάννη εκ μέρους της πλειοψηφίας, εμείς προτρέχουμε θετικά σε αυτή την πρόταση, με μία προϋπόθεση ότι ακριβώς επειδή το θέμα, δεν αφορά μόνον την Βουλή και τα πολιτικά κόμματα, αλλά το πανελλήνιο, υπάρχει μια μεγάλη συζήτηση για όλο αυτό, η ανοικτή συνεδρίαση, δεν θα αποτελέσει επιχείρημα για τον κύριο Υπουργό, για να μην ενημερώσει πλήρως και με όλες τις λεπτομέρειες και να μην απαντήσει επί των ερωτημάτων που έχουν τεθεί.

 Αυτό είναι νομίζω αυτονόητο. Και θέλω, αν μου επιτρέπετε, ακόμα μισό λεπτό. Τα μέλη της Διαρκούς Επιτροπής Εξωτερικών και Άμυνας, οι βουλευτές και βουλεύτριες του ΣΥΡΙΖΑ και τα μέλη της Επιτροπής Εξοπλιστικών Προγραμμάτων και Συμβάσεων, καταθέσαμε προς τον Πρόεδρο της Βουλής και το κοινοποιήσαμε προς εσάς, προς τον Πρόεδρο της Επιτροπής Εξοπλιστικών Προγραμμάτων, τον κ. Δαβάκη και προς όλα τα υπόλοιπα κόμματα, στις 2 Ιουνίου, αίτημα για σύγκληση έκτακτης και κατεπείγουσας συνεδρίασης της Επιτροπής μας σε κοινή συνεδρίαση, της Διαρκούς Επιτροπής Εθνικής Άμυνας και Εξωτερικών Υποθέσεων και της Ειδικής Διαρκούς Επιτροπής Εξοπλιστικών Προγραμμάτων και Συμβάσεων, σύμφωνα με το άρθρο 41α του Κ.τ.Β, με θέμα την ακρόαση και των δύο Υπουργών, του Νίκου Παναγιωτόπουλου, Υπουργού Εθνικής Άμυνας και του κ. Νίκου Δένδια, Υπουργού Εξωτερικών, γιατί είναι αναγκαίο με την παρουσία τους οι δύο Υπουργοί να συνδέσουν και το αμυντικό σκέλος και το σκέλος της εξωτερικής πολιτικής.

Αυτό το αίτημα έγινε αποδεκτό και από το Κ.Κ.Ε., που κατέθεσε επίσης δικό του αίτημα και από τα άλλα κόμματα απ’ όσο γνωρίζω. Δεν ξέρω όμως εάν κατέθεσαν εγγράφως το αίτημά τους. Σε κάθε περίπτωση, η απαιτούμενη από το άρθρο 41α κατ’ ελάχιστον συμμετοχή των 2/5 της Επιτροπής, είχε καλυφθεί επί της ουσίας.

Αντί γι’ αυτό, που είναι κορυφαία δυνατότητα της μειοψηφίας να επιτελέσει το ρόλο της θεσμικά. Είχαμε την επόμενη μέρα γραπτό αίτημα του Υπουργού Άμυνας, κ. Παναγιωτόπουλου, προς τον Πρόεδρο της Βουλής και όχι προς εσάς, που η συνήθης διαδικασία είναι όταν πρόκειται για συνεδρίαση μιας Επιτροπής να απευθύνεται στον Πρόεδρο της Επιτροπής. Η επιστολή του κ. Παναγιωτόπουλου εστάλη την επόμενη μέρα, στις 3 Ιουνίου, προς τον Πρόεδρο της Βουλής, με την οποία του ζητούσε να μεριμνήσει για τη σύγκληση της Επιτροπής μας κατά το άρθρο 36 παράγραφος 5 του Κ.τ.Β., δηλαδή την τρέχουσα διαδικασία ενημέρωσης.

Εμείς, βέβαια, δεν θέτουμε θέμα εγκυρότητας αυτής της συνεδρίασης. Θέτουμε όμως θέμα σοβαρό, ότι δεν μπορεί η πλειοψηφία και του Προεδρείου και της Κυβέρνησης να αγνοεί διατάξεις του Κ.τ.Β. που είναι άκρως λειτουργικές για τον Κοινοβουλευτικό βίο και για την κοινοβουλευτική πράξη, που δίνει νόημα πραγματικό στην ευθύνη όλων.

Διαμαρτυρόμαστε γι’ αυτό και εν πάση περιπτώσει, το καταθέτουμε να καταγραφτεί στα Πρακτικά. Περαιτέρω σχόλια δεν έχουμε να κάνουμε.

 Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, κύριε Δρίτσα. Να προχωρήσουμε στο ΠΑΣΟΚ. Το λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Συμφωνούμε, κύριε Πρόεδρε, με την ανοιχτή διαδικασία. Έχουμε καθυστερήσει. Δεν λέω τίποτε άλλο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ωραία. Να προχωρήσουμε. Το λόγο έχει ο κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Πάγια θέση του Κομμουνιστικού Κόμματος Ελλάδας είναι η ανοικτή ενημέρωση του λαού, ειδικά για θέματα που άπτονται του πολέμου. Κατά συνέπεια, συμφωνούμε στο να γίνει η σημερινή συνεδρίαση, να είναι ανοιχτή, χωρίς να τρέφουμε βέβαια και τις αυταπάτες, ότι πραγματικά θα υπάρξει ενημέρωση.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, τον κ. Παπαναστάση. Το λόγο έχει, ο κύριος Μυλωνάκης, από την Ελληνική Λύση.

**ΑΝΤΩΝΙΟΣ ΜΥΛΩΝΑΚΗΣ:** Καλημέρα κι από μένα. Κύριε Πρόεδρε, η άποψή μας είναι, ότι η σημερινή συνεδρίαση, πρέπει να είναι κεκλεισμένων των θυρών. Αυτό το οποίο θα γίνει είναι να επαναληφθεί μία από τις προηγούμενες Επιτροπές που είχαμε κάνει. Ο κύριος Υπουργός, προφανώς, δεν θα μπορέσει να αναπτύξει αυτά τα οποία θέλει, γι’ αυτά τα οποία θα ερωτηθεί. Εγώ, καταλαβαίνω αυτό το οποίο είπε, η κυρία Μπακογιάννη, ότι ο καθένας μπορεί να βάλει τα όρια. Άρα, λοιπόν, η Επιτροπή δεν θα βγάλει τίποτα παραπάνω από αυτό το οποίο έκανε μια προηγούμενη Επιτροπή Εξωτερικών και Άμυνας. Αν θέλουμε να είμαστε σοβαροί, πρέπει να είναι κεκλεισμένων των θυρών.

Ύστερα, η Επιτροπή νομίζω, ότι, όπως και τα υπόλοιπα κόμματα της Αντιπολίτευσης, αν δεν κάνω λάθος όλα είναι, ζητήσαμε από τον Πρόεδρο της Βουλής να γίνει η σημερινή συνεδρίαση με το 41Α, δηλαδή να έρθει, και ο κ. Υπουργός Εξωτερικών και ο κ. Υπουργός Εθνικής Άμυνας, για να δούμε συνολικά το πακέτο, διότι το πρόβλημα είναι τεράστιο. Οι μέρες είναι πάρα πολύ δύσκολες και πρέπει να ενημερωθεί η Βουλή, τουλάχιστον η Επιτροπή μας. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, τον κύριο Μυλωνάκη. Το λόγο έχει η κ. Σακοράφα από το ΜέΡΑ25.

**ΣΟΦΙΑ ΣΑΚΟΡΑΦΑ:** Ναι, κύριε Πρόεδρε. Συμφωνούμε στην ανοικτή συνεδρίαση, γιατί πιστεύουμε ότι έχουμε υποχρέωση να ενημερώσουμε τον ελληνικό λαό και να ακουστούν και οι θέσεις των κομμάτων. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ και την κυρία Σακοράφα. Ακούστηκαν οι απόψεις των κομμάτων. Ακούσαμε την άποψη του Υπουργού. Να πω, για την ιστορία του θέματος, ότι είχαμε ζητήσει και σε δημόσια συνεδρίαση, ήμασταν και με τον κ. Δένδια εδώ, αλλά και κατ’ ιδίαν είχα ζητήσει και από τον κ. Παναγιωτόπουλο επανειλημμένως, να έρθουν να μας ενημερώσουν, για τις τρέχουσες εξελίξεις και για την Ουκρανία και για το ταξίδι στις Ηνωμένες Πολιτείες. Και οι δύο Υπουργοί με μεγάλη προθυμία είπαν, ότι βεβαίως θα έρθουν αμέσως κι έτσι, σήμερα, έχουμε τη συνεδρίαση από τον κ. Παναγιωτόπουλο. Προηγήθηκαν αυτά τα οποία είπατε με τις επιστολές του ΣΥΡΙΖΑ και την επιστολή του Κομμουνιστικού Κόμματος Ελλάδας.

Από κει και πέρα, εφόσον καταλήγουμε στο να κάνουμε ανοικτή συνεδρίαση, η πλειοψηφία των μελών της Επιτροπής συμφωνεί να είναι ανοιχτή η συνεδρίαση απ’ ότι έχω καταλάβει γιατί ο καθένας εκφράζει και τον πολιτικό του χώρο, θα παρακαλέσω απλώς όλους να δείξουμε μία αυτοσυγκράτηση σε ό,τι αφορά στα θέματα που υπάρχουν ιδιαίτερες ευαισθησίες. Νομίζω ότι αυτό είναι αντιληπτό. Τουλάχιστον όλα τα μέλη της Επιτροπής είναι ιδιαίτερα έμπειρα και μπορούμε να το κάνουμε. Κύριε Υπουργέ, θα ξεκινήσουμε τη συνεδρίαση. Θέλετε να πάρετε, καταρχήν, εσείς τον λόγο, να ακούσουμε την ενημέρωση και αμέσως μετά να προχωρήσουμε; Ωραία.

Το λόγο έχει ο κ. Παναγιωτόπουλος.

 **ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Κύριε Πρόεδρε, αυτό είναι το νόημα της σημερινής διαδικασίας, να κάνω ενημέρωση δηλαδή, να μιλήσουν οι συνάδελφοι πριν την ενημέρωση νομίζω είναι λίγο άτοπο εξάλλου όλα αυτά τα έχουμε προκαθορίσει. Απλά πριν μπω στα θέματα να σας πω ότι υπάρχει κάθε καλή διάθεση και από εμένα και από τον κ . Δένδια, είμαι σίγουρος ότι το δέχεστε αυτό, για να υπάρχει ενδελεχής ενημέρωση του Σώματος . Όμως οι εξελίξεις είναι τόσο πυκνές τόσο άνευ προηγουμένου πυκνές θα έλεγα, όπου το πρόγραμμα είναι βαρύ και καθημερινό. Εχθές, είχα την επίσημη επίσκεψη του Αλβανού Υπουργού Άμυνας του ομολόγου μου, για μια σειρά από θέματα που ασφαλώς ενδιαφέρουν κάποια από αυτά εστιάζονται και στις προκλήσεις ασφαλείας που αντιμετωπίζουμε.

 Αύριο ενώ ο Βούλγαρος, μεθαύριο είναι η διάσκεψη των χωρών της ανατολικής Ευρώπης στην Θεσσαλονίκη σε επίπεδο ηγετών. Τους φιλοξενεί ο Κυριάκος Μητσοτάκης, έρχεται και ο Γερμανός Καγκελάριος . Εν τω μεταξύ, θα έχω κάνει τη δεύτερη τηλεφωνική επαφή με τον Γερμανό Υφυπουργό Άμυνας, αφού προ ημερών έκανα την πρώτη με τη Γερμανίδα Υπουργό Άμυνας, για να συζητήσουμε το θέμα που θα αναπτύξω πιο κάτω σχετικά με το ζήτημα αυτό της ανταλλαγής των BMP δικών μας με τα γερμανικά Marder, γιατί έχει πολλές λεπτομέρειες που πρέπει να διευθετηθούν, αλλιώς δεν μπορούμε να πάμε παρακάτω αν δεν διευθετηθούν.

 Από βδομάδα ξεκινάω την πρώτη επαφή με τον Γάλλο ομόλογό μου και την επομένη στις Βρυξέλλες το γκρουπ των χωρών, που έχουν συμφωνήσει όσον αφορά την υποστήριξη στην Ουκρανία, την επομένη της διυπουργικής των Υπουργών της Ευρωπαϊκής ένωσης στις Βρυξέλλες πάλι. Είναι πάρα πολύ βαρύ το πρόγραμμα και κυριολεκτικά ψάχνουμε ημερομηνίες, όχι να έρθουμε εδώ να ενημερώσουμε, αλλά να βρισκόμαστε στα γραφεία μας στην Ελλάδα.

 Η ιστορία τρέχει και τρέχει γρήγορα και δεν μπορούμε να την αντιμετωπίζουμε σαν μία στιγμιαία και ράφιμη κατάσταση . Οι εξελίξεις είναι καθημερινές, προσαρμόζεσαι και τρέχεις στον ίδιο ρυθμό αυτές τις εποχές που ζούμε. Αυτό είναι ένα καλό έναυσμα θα έλεγα για να ξεκινήσω την τοποθέτησή μου. Κανείς δεν πίστευε ότι η εισβολή της Ρωσίας στην Ουκρανία θα συνέβαινε στην Ευρώπη του 21ο αιώνα αλλά, συνέβη. Όλα τα δημοκρατικά κράτη του κόσμου και όλη η Ευρώπη, βρίσκονται απέναντι στον ρωσικό αναθεωρητισμό και επιθετικότητα . Αυτός ο αναθεωρητισμός αυτή η επιθετικότητα, απειλούν πλέον κατά τρόπο πρωτόγνωρο την ευρωπαϊκή ασφάλεια, αλλά και τη διεθνή τάξη . Μια τάξη που βασίζεται σε διεθνείς κανόνες και αρχές. Θεωρώ ότι είναι σημαντικό, αυτή την ώρα να σταλούν μηνύματα σε όλους αυταρχικούς Ηγέτες του κόσμου ότι ο ιστορικός αναθεωρητισμός και η αντίστοιχη επιθετικότητα, δεν θα γίνουν ανεκτά από την παγκόσμια κοινότητα των δημοκρατικών κρατών .

 Προ ημερών, βρέθηκα σε ένα συνέδριο ασφαλείας στην Μπρατισλάβα στην ουσία, ένα σημείο συνάντησης όλων των παραγόντων, που ασχολούνται με την ασφάλεια στην κεντρική Ευρώπη του πρώην ανατολικού μπλοκ, εκεί θα έλεγα οι απόψεις είναι συντριπτικά μονόπλευρες. Μου παρέθεσαν κάποια αριθμητικά στοιχεία όπου το 65% περίπου των πολιτών αυτών, των κρατών από τη Βουλγαρία, μέχρι τις βαλτικές δημοκρατίες, εκτιμούν ότι αυτή τη στιγμή η Ουκρανία δεν μάχεται απλά για την εδαφική της ανεξαρτησία, μάχεται για τη Δημοκρατία . Αυτή είναι η περιρρέουσα ατμόσφαιρα σε αυτά τα ευρωπαϊκά κράτη .

 Μεταξύ άλλων παραθέτω αυτό το στοιχείο γιατί έχει νομίζω τη δική του σημασία και έτσι λαμβάνουν θέση και οι ηγεσίες αυτών των κρατών στην αναμέτρηση, που εξελίσσεται και δυστυχώς, δεν δείχνει να τελειώνει γρήγορα, γιατί αυτό είναι ένα στοιχείο που πρέπει να λάβουμε υπόψη μας . Η αρχική αίσθηση και φυσικά οι αρχικές αντιδράσεις, ελάμβαναν ως δεδομένο της τιμής, ότι αυτή η αναμέτρηση θα πήγαινε σε ένα γρήγορο τέλος. Όπως προκύπτει αυτή η αναμέτρηση, μάλλον θα έχει διάρκεια αβέβαιη, αλλά θα έχει διάρκεια. Και φυσικά η ανάγκη να αναπροσαρμοστούν τα κράτη, που έχουν εμπλακεί με διάφορους τρόπους σε αυτή την απαίτηση σε επίπεδο υποστήριξης Ουκρανίας, φυσικά και προσαρμόζεται.

Δεν αντιμετωπίζεται σαν μία στιγμιαία κατάσταση, αντιμετωπίζεται σαν μία κατάσταση που τρέχει, εξελίσσεται και δυστυχώς, φαίνεται ότι θα τραβήξει σε μάκρος χρόνου. Ανεξάρτητα λοιπόν από τα παραπάνω, εκτιμώ ότι η διάθεση αμυντικού εξοπλισμού στην Ουκρανία, πρέπει να προσεγγιστεί ακριβώς με αυτά, με βάση το διεθνές περιβάλλον που διαμορφώνεται συνεχώς, με βάση τις συμμαχίες και τις θέσεις της χώρας ανάλογα με αυτές και εν τέλει με βάση το εθνικό συμφέρον. Οι νομικοί υπολογισμοί νομίζω ότι εδώ θα έρθουν να προσαρμοστούν, αλλά το βασικό πρόταγμα στη διαμόρφωση της δικής μας εθνικής θέσης, είναι αυτό που προανέφερα.

Στο πλαίσιο αυτό λοιπόν η Κυβέρνηση αποφάσισε από την πρώτη στιγμή να συνδράμει η χώρα μας την Ουκρανία με αμυντικό υλικό και ανθρωπιστική βοήθεια. Η ίδια απόφαση λήφθηκε από την Ευρωπαϊκή Ένωση. Αυτό στην ουσία είναι νομιμοποιητική βάση των ενεργειών μας, επομένως αν θέλουμε να ασχοληθούμε με παράνομες συμπεριφορές θα προέτρεπα το Σώμα να ασχοληθεί με τις παράνομες συμπεριφορές άλλων, ίσως της Ρωσίας εδώ, ενδεχομένως και άλλων, αλλά όχι με παράνομες συμπεριφορές της Ελλάδας, τη στιγμή που η Ευρωπαϊκή Ένωση με μία πρωτοφανή θα έλεγα αρραγή στάση έχει αποφασίσει και αυτό υποστηρίζεται από τις σχετικές αποφάσεις των οργάνων της ότι θα συνδράμει με διάφορους τρόπους τον αγώνα των Ουκρανών.

Όπως ανέφερα και στη συζήτηση της επίκαιρης ερώτησης προ ημερών, προκειμένου να γίνει εφικτή η παροχή βοήθειας προς την Ουκρανία συνήλθε το ΚΥΣΕΑ στις 24 Φεβρουαρίου, αμέσως μετά την έναρξη της ρωσικής εισβολής. Κατά τα πρακτικά της συνεδρίασης του και τα αναφέρω, τα ανέφερα δημοσίως, γιατί έχει προκύψει και μία πανομοιότυπη ακριβώς σύμφωνα με αυτά που αναφέρονται ανακοίνωση του κυβερνητικού εκπροσώπου, συζητήθηκαν οι δυνατότητες μας και αποφασίστηκε η παροχή συνδρομής στην Ουκρανία σε πλήρη εναρμόνιση με σχετικές αποφάσεις της Ευρωπαϊκής Ένωσης και του ΝΑΤΟ. Τίποτα λιγότερο τίποτα περισσότερο, αυτά ακριβώς κάναμε όπως και οι υπόλοιποι εταίροι και σύμμαχοί μας στην Ευρωπαϊκή Ένωση και το ΝΑΤΟ.

Θα ήθελα να παραθέσω, για να είναι πλήρης η ενημέρωση και κάποια ζητήματα σχετικά με την τρέχουσα επιχειρησιακή κατάσταση στην Ουκρανία σύντομα, σχετικά με την αμυντική βοήθεια, που έχει ζητήσει η Ουκρανία, τι ακριβώς ζητάνε οι Ουκρανοί από τους συμμάχους, σχετικά με τις ληφθείσες πρωτοβουλίες και αποφάσεις σε επίπεδα ΝΑΤΟ και Ευρωπαϊκής Ένωσης, αλλά και λοιπών οργανισμών όλο αυτό το διάστημα και μετά να πάμε στο ειδικό θέμα του τι έχουμε κάνει εμείς όσον αφορά την αμυντική βοήθεια. Τρέχουσα επιχειρησιακή κατάσταση λοιπόν, μετά από 103 ημέρες αγώνα η κατάσταση έχει ως εξής οι Ρωσικές Ένοπλες Δυνάμεις έχουν αποσυρθεί από το βόρειο μέτωπο έως το Χάρκοβο πέριξ του Χαρκόβου οι Ουκρανικές Ένοπλες Δυνάμεις εκτελούν αντεπιθέσεις μικρής κλίμακας, οι οποίες έχουν αποδώσει μικρά εδαφικά κέρδη με κύριο σκοπό να απασχολούν το δυνατόν μεγαλύτερο αριθμό Ρωσικών δυνάμεων μακριά από το μέτωπο του Ντονμπας στα ανατολικά. Στο ανατολικό μέτωπο συνεχίζονται οι ένοπλες συγκρούσεις όπου οι Ρωσικές ένοπλες δυνάμεις επιχειρούν την κύκλωση του Ντονμπας. Αυτά λίγο πολύ είναι γνωστά, όπως καταλαβαίνετε, από τη ροή της ειδησεογραφίας, αλλά νομίζω σκόπιμο είναι να τα αναφέρουμε επιγραμματικά. Το Σέβερο Ντονιετσκ και το Στοβιαντσκ είναι οι κύριοι αντικειμενικοί σκοποί των Ρωσικών Ενόπλων Δυνάμεων στην περιοχή. Παρά τις πληροφορίες για αποχώρηση από το Σέβερο Ντονιετσκ το τελευταίο 48ωρο, οι Ουκρανικές Ένοπλες Δυνάμεις έχουν πραγματοποιήσει αντεπιθέσεις, για να ανακαταλάβουν κάποιες περιοχές από τις Ρωσικές Ένοπλες Δυνάμεις, επομένως μαίνονται οι συγκρούσεις και το αποτέλεσμα είναι ρευστό.

Στο νότιο μέτωπο οι Ουκρανικές Ένοπλες Δυνάμεις εκτελούν επιθέσεις περιορισμένης κλίμακας κυρίως στα προάστια της Χερσώνας και Ζαμπορίζια έχοντας επιτύχει να ανακαταλάβουν κάποιες περιοχές. Οι Ρωσικές Ένοπλες Δυνάμεις αμύνονται έναντι των ανοικτών ουκρανικών επιθέσεων, απασχολώντας μέρος των δυνάμεων που θα μπορούσαν να μετακινήσουν στο ανατολικό μέτωπο. Όπως καταλαβαίνετε αλλάζει κάπως η φύση της αναμέτρησης όταν οι Ρώσοι αμύνονται, ακόμα και τα θεωρητικά περί πλεονεκτήματα στον αμυνόμενο, όπως καταλαβαίνετε, οι καταστάσεις βαίνουν διαφορετικά.

Αμυντική βοήθεια που έχει αιτηθεί η Ουκρανία. Το αρμόδιο όργανο για τη συλλογή, επεξεργασία και εκμετάλλευση όλων των αιτημάτων των Ουκρανικών Ενόπλων Δυνάμεων είναι η Γενική Διεύθυνση Αντιπροσωπειών της Ευρωπαϊκής Ένωσης.

Συνολικά η Ουκρανία έχει αιτηθεί πυροβόλα με τα πυρομαχικά τους. Κυρίως έχουν καταγραφεί ως αναγκαία, πυροβόλα διαμετρήματος 155 χιλιοστών και 122 χιλιοστών και πυρομαχικά βεβαίως, καθώς και πολλαπλοί εκτοξευτές ρουκετών. Υπενθυμίζω, μάλλον δηλώνω, ότι δεν έχουμε δώσει πυροβόλα ή εκτοξευτές ρουκετών από αυτά που δώσαμε. Δεν έχουμε δώσει MLRS, γιατί ακούστηκε ακόμα και αυτό, ότι θα δώσουμε ή δώσαμε MLRS.

Δεύτερον, άρματα μάχης και τεθωρακισμένα οχήματα μάχης και μεταφοράς προσωπικού ΤΟΜΑ–ΤΟΜΠ, προκειμένου να υποστηριχθούν επαρκώς και αποτελεσματικά οι ουκρανικές κινήσεις προς ανατροπή των ρωσικών θέσεων. Ως ιδιαίτερα σημαντική, προβάλλεται η προμήθεια παντού ειδών ανταλλακτικών για οχήματα και εξοπλισμό σοβιετικής κατασκευής που διαθέτουν οι Ουκρανικές Ένοπλες Δυνάμεις και είναι εξοικειωμένες με αυτό. Θα προτιμούσα δηλαδή αυτού του τύπου τα συστήματα.

 Τρίτον, συστήματα ηλεκτρονικού πολέμου.

 Τέταρτον, συστήματα ραντάρ.

 Πέμπτο, συστοιχίες βλημάτων εδάφους επιφανείας αντί πλοϊκά βλήματα για υπεράσπιση των εναπομενουσών θαλάσσιων παρεμβάσεων και πιθανών ακτών αποβάσεως πλησίον της Οδησσού και εδώ δεν έχουμε δώσει τίποτα από αυτά. Κάποιες χώρες έχουν εισφέρει αντί πλοϊκά βλήματα.

 Όσον αφορά την διεθνή κατάσταση σε επίπεδο ληφθεισών πρωτοβουλιών και αποφάσεων, σε ΝΑΤΟ και Ευρωπαϊκή Ένωση, ήδη η συμμαχία είχε λάβει από την τακτική Σύνοδο ΥΠΑΜ του ΝΑΤΟ 16/2/22, μέτρα ενίσχυσης της άμυνας της ιδίως προς την ανατολική πτέρυγα. Τα μέτρα αυτά ενίσχυσαν εν συνέχεια περαιτέρω. Η Ελλάδα έχει υποστηρίξει αυτή τη λήψη μέτρων και στις ευρωπαϊκές αρχές, έχουν ανταποκριθεί στις νέες συμμαχικές απαιτήσεις.

 Την Ουκρανία συνδράμουν και διμερώς τα κράτη - μέλη του ΝΑΤΟ. Το ΝΑΤΟ δεν συνδράμει την Ουκρανία συλλογικά, διότι αυτό θα οδηγούσε σε ευθεία εμπλοκή του στη σύγκρουση. Μετά της εισβολής στις 24/2, καταγράφηκαν μεταξύ άλλων οι εξής εξελίξεις. Σταχυολογώ για την οικονομία του χρόνου. Η εγκαθίδρυση τεσσάρων νέων πολυεθνικών σχηματισμών μάχης στα λεγόμενα Battles Groups επιπέδου τάγματος σε Ουγγαρία, Σλοβακία, Ρουμανία και Βουλγαρία. Επίσης, η επιτάχυνση των προσπαθειών εκ μέρους των συμμάχων προς εκπλήρωση των στόχων εθνικών αμυντικών δαπανών, το λεγόμενο DEFENSE INVESTEMENT να ξοδέψουν δηλαδή τα κράτη - μέλη και άλλα για την άμυνά τους. Δηλαδή, όσα προβλέπονται στα πλαίσια του ΝΑΤΟ. Επίσης έκτακτοι σύνοδοι έδωσαν το έναυσμα να γίνουν συζητήσεις στους κόλπους της συμμαχίας για μεταξύ άλλων, ενίσχυση της συμμαχίας μέσω εκσυγχρονισμού του οπλοστασίου της και εκπαίδευση των Ενόπλων Δυνάμεων της.

 Ενίσχυση των πλέον ευάλωτων εταίρων του ΝΑΤΟ στις απειλές της Ρωσίας. Ποια είναι τα μέτρα ανάπτυξης άμυνας του ΝΑΤΟ; Το ΝΑΤΟ έχει ενεργοποιήσει τα σχέδια κλιμακούμενης αντίδρασης τα λεγόμενα GRB GRADUES RESPONSE ONCE , έχει αναπτύξει στοιχεία της δύναμης αντίδρασής του και έχει αναλάβει την άμεση διοίκηση στρατιωτών και εναέριων και ναυτικών μέσων στην ανατολική πτέρυγα του ΝΑΤΟ. Παραμένει διάχυτη η ανησυχία στους κόλπους συμμαχίας για ενδεχόμενη απόπειρα της Ρωσίας, να αμφισβητήσει την κυριαρχία και την εδαφική ακεραιότητα και άλλων συμμάχων.

 Έτσι αποφασίστηκε και αυτή τη στιγμή τυγχάνει επεξεργασίας η σημαντική ενίσχυση της μακροπρόθεσμης αμυντικής και αποτρεπτικής διάταξης συμμαχίας. Επίσης ο Γενικός Γραμματέας του ΝΑΤΟ και οι ανατολικοευρωπαίοι σύμμαχοι, πρότειναν μετατροπή της ενισχυμένης προ κεχωρημένης παρουσίας και της προσαρμοσμένης παρουσίας. Ακούγεται να το πω έτσι, μια ειδική ορολογία νατοϊκή, αλλά στην ουσία πρόκειται για στρατιωτική παρουσία στο όριο σε προ κεχωρημένη άμυνα, αναβάθμιση δηλαδή του στάτους, μέσω μεταξύ άλλων της αναβάθμισης μάχιμων μονάδων υψηλής ετοιμότητας, επιπέδου ταξιαρχίας σε 8 χώρες της Ανατολικής πτέρυγας. Σε αυτό το επίπεδο της σταδιακής ανάπτυξης δυνάμεων με αμυντική διάταξη, στους νατοϊκούς συμμάχους εντάσσονται και οι ενέργειες της Ελλάδας, να στείλει κάποια στοιχεία σε Βουλγαρία, προκειμένου για την ενίσχυση της άμυνας της Βουλγαρίας στην Ανατολική πτέρυγα του ΝΑΤΟ.

  Όσον αφορά την Ευρωπαϊκή Ένωση. Εδώ προκύπτει ο Ευρωπαϊκός Μηχανισμός Άμυνας, European Peace Facillity*.* Στις 28/2, μετά την ρωσική εισβολή, το Συμβούλιο της Ευρωπαϊκής Ένωσης υιοθέτησε δύο αποφάσεις, σχετικά με παροχή δύο νέων μέτρων συνδρομής του EJN συνολικού ύψους 500 εκατ. ευρώ και διάρκειας 24 μηνών. Το πρώτο εξ αυτών αφορά την αποστολή οπλισμού στην Ουκρανία, 450 εκατ. ευρώ, το δεύτερο την αποστολή μη θανατηφόρου υλικού, 50 εκατομμύρια ευρώ. Με μεταγενέστερες αποφάσεις, αυτά τα ποσά αυξάνονταν διαρκώς επειδή ακριβώς ο πόλεμος εξελισσόταν δυναμικά και φαίνεται να εξελίσσεται επί μακρόν.

Στην τελευταία συνεδρίαση το Συμβούλιο, στις 8 Μαρτίου 2022, με νέα απόφασή του, υιοθέτησε το τελευταίο πακέτο πρόσθετων μέτρων συνδρομής με το τελικό ύψος συνδρομής μέσω του EJN να διαμορφώνεται πια τα 500 εκατομμύρια, στα 2 δισ. ευρώ. Για αμυντικό εξοπλισμό 1.840.000 ευρώ και 160 εκατομμύρια για μη θανατηφόρο εξοπλισμό, δηλαδή, κυρίως ανθρωπιστική βοήθεια. Προσέξτε, αυτός ο μηχανισμός, προβλέπει αποζημίωση των κρατών μελών που συνεισφέρουν. Όποιος στέλνει δηλαδή αμυντικό υλικό, αυτό τυγχάνει κάποιας επεξεργασίας, προφανώς λογιστικής και εκτιμάται και η χώρα αποζημιώνεται.

Η χώρα μας ζήτησε από την πρώτη στιγμή αποζημίωση, για τον εξοπλισμό που παρείχε. Στην πρώτη παρέμβασή της, στις 11 Μαρτίου 2022, ζήτησε 8.500.000 περίπου εκατομμύρια ευρώ για παρα σχεθέντα εξοπλισμό, εκκαθαρίστηκαν και πρόκειται να της καταβληθούν 7,17 εκατομμύρια ευρώ. Όπως καταλαβαίνετε, δεν θα αποζημιωθούμε για τα κατασχεμένα καλάσνικοφ που εισφέραμε. Εδώ, όμως, υπάρχει ένας μηχανισμός αποζημίωσης κρατών μελών, υπάρχει μία διαδικασία που χρειάζεται το χρόνο της για να εξελιχθεί,. Ανάλογα με αυτά που στέλνεις, το κάθε κράτος μέλος περιμένει την αντίστοιχη αποζημίωση για ένα ποσό που συνολικά, για όλες τις χώρες ανέρχεται στα 2 δισ. ευρώ. Αυτό όσον αφορά το υπόβαθρο στο οποίο κινηθήκαμε και εμείς.

Εμείς, λοιπόν, αποφασίσαμε να εναρμονιστούμε με την Ευρωπαϊκή Ένωση και το συμμαχικό στρατόπεδο στο οποίο ανήκουμε και πήραμε ξεκάθαρη θέση σε αυτή την υπόθεση από την πρώτη στιγμή. Δίπλα στην Ουκρανία, δίπλα στους συμμάχους μας στην Ευρωπαϊκή Ένωση και το ΝΑΤΟ και συνεχίζουμε να στηρίζουμε την Ουκρανία, για την εισβολή που δέχεται. Νομίζω ότι η εθνική θέση αυτή αν μη τι άλλο ήταν ξεκάθαρη από την πρώτη στιγμή. Σας κάλεσα προ ημερών αν έχετε κάποιοι από εσάς διαφορετική άποψη, να το πείτε ευθαρσώς, ώστε να ακουστεί παντού.

Σε κάθε περίπτωση, βέβαια, σεβόμενοι τις κοινοβουλευτικές διαδικασίες, εδώ είμαστε και θεωρώ ότι παρότι και η Κυβέρνηση, σε όλα τα επίπεδα, έχει ενημερώσει τον ελληνικό λαό, είτε μέσα από τον κοινοβουλευτικό έλεγχο - δεν ήταν λίγες οι ερωτήσεις που απαντήθηκαν - είτε με τις σχετικές ανακοινώσεις του κυβερνητικού εκπροσώπου, έλλειμμα ενημέρωσης, δεν μπορεί κανείς να ισχυριστεί ότι υπάρχει.

Όσον αφορά λοιπόν την παροχή αμυντικής βοήθειας. Το πρώτο που έχω να πω είναι ότι αυτή προέρχεται από αποθέματα που έχουν δημιουργηθεί έως τώρα από τις Ένοπλες Δυνάμεις και δεν αφορά σε εξοπλισμό κρίσιμο για την εθνική άμυνα και ασφάλεια της χώρας. Εξήγησα τη Δευτέρα τον τρόπο με τον οποίο δημιουργήθηκαν αυτά τα αποθέματα. Πρόκειται για συστήματα που είτε αναβαθμίστηκαν, είτε αντικαταστάθηκαν με πιο σύγχρονα. Τα πυρομαχικά ή κάποια ανταλλακτικά από αυτά, αποθηκεύτηκαν, παραμένουν σε διαθεσιμότητα σε αποθήκες των Ενόπλων Δυνάμεων. Δεν είναι κρίσιμα αμυντικά συστήματα πρώτης ανάγκης. Εντούτοις, όμως, είναι διαθέσιμα εάν και όποτε χρειαστεί και δημιούργησαν ένα μεγάλο όγκο αποθεμάτων. Μέρος από τα αυτά τα αποθέματα, χωρίς να διακινδυνεύτε με κανένα τρόπο η αμυντική μας διάταξη ή η επιχειρησιακή λειτουργικότητα των Ενόπλων Δυνάμεων, πήγανε ως αμυντική ενίσχυση στην Ουκρανία. Βέβαια, όπως καταλαβαίνετε όλοι, μιλάμε για πυρομαχικά. Θα εξηγήσω παρακάτω. Άρα, η παροχή τους στην Ουκρανία, δεν από μειώνει σε καμία περίπτωση υπηρεσιακές δυνατότητες των Ενόπλων Δυνάμεων.

Στο ίδιο ακριβώς πλαίσιο εντάσσεται και η συνεργασία μας με τη Γερμανία σε ό,τι αφορά την αντικατάσταση των τεθωρακισμένων οχημάτων μάχης BMP-1. Αυτά που διαθέτουμε δηλαδή με αντίστοιχα και πιο σύγχρονα γερμανικά TOMA, τύπου Marder. Όπως συμφωνήθηκε, επί της αρχής, από τον Έλληνα Πρωθυπουργό και τον Γερμανό Καγκελάριο προ ημερών, τα BMP-1 θα αποσταλούν στην Ουκρανία. Έτσι θέλουμε να γίνει, αφού αντικατασταθούν από τα γερμανικά TOMA, τύπου Marder.

Ο εκπρόσωπος του Αρχηγού ΓΕΕΘΑ, ο κύριος Υπαρχηγός ΓΕΕΘΑ και ο Αρχηγός ΓΕΣ νομίζω θα μπορέσουν να απαντήσουν σε ενδεχόμενες απορίες επί των τεχνικών θεμάτων επιχειρηματολογώντας, κυρίως, γιατί είναι συμφέρουσα για την άμυνα της χώρας η αντικατάσταση των παλαιών και κάπως προβληματικών ως προς τη συντήρησή τους BNP1, ως προς την εξεύρεση ανταλλακτικών, την υποστήριξη, για να μην μπω και σε άλλα πιο τεχνικά και επιχειρησιακά ζητήματα, από τα πιο σύγχρονα - όχι πλέον σύγχρονα αλλά πιο σύγχρονα σε σύγκριση με τα άλλα - γερμανικά τύπου Marder. Νομίζω ότι θα έχει ενδιαφέρον να τους ακούσουμε.

Να πω εδώ ότι ο ελληνικός στρατός αυτή τη στιγμή, διαθέτει ενεργά 185 τεθωρακισμένα οχήματα μάχης BNP1. Από τον πρώην ανατολικογερμανικό εξοπλισμό είχε παραλάβει η Ελλάδα περίπου 500. Από αυτά τα 100 έχουν διατεθεί παλαιότερα στο Ιράκ, άλλα 101 πωλήθηκαν και, νομίζω, επί ημερών σας κύριοι της Αξιωματικής Αντιπολίτευσης στην Αίγυπτο, άλλα 99 παραχωρήθηκαν στην Αίγυπτο δωρεάν, διότι δεν ήταν σε καλή κατάσταση και θα χρησιμοποιούνταν από τους Αιγύπτιους, για παροχή ανταλλακτικών. Εάν δεν κάνω λάθος, θα πουν οι Αρχηγοί, η τιμή πώλησης ήταν 35.000 το τεμάχιο. Καταλαβαίνετε ότι με 35.000 το τεμάχιο παίρνεις ένα αυτοκίνητο μεσαίου κυβισμού με όλα τα αξεσουάρ.

 Επομένως, δεν είναι ένα οπλικό σύστημα, που φωνάζει για την ποιότητα του και το σύγχρονο των οπλικών συστημάτων. Καλά κάναμε, όμως, τότε γιατί, όπως καταλαβαίνετε, παραχωρήσαμε αυτόν τον εξοπλισμό παίρνοντας και κάποιο αντίτιμο έναντι αυτής της παραχώρησης. Τα υπόλοιπα τα κρατήσαμε, είναι σήμερα 185. Κάποια από αυτά διαθέτουν ένα πυροβόλο, κάποια όχι. Αυτά που σκεπτόμαστε να παραχωρήσουμε στην Ουκρανία είναι αυτά, που δεν διαθέτουν αυτό το πυροβόλο, για το οποίο μίλησα. Το πού βρίσκονται και που αναπτύσσονται νομίζω δεν είναι της παρούσης να το αναπτύξω, μπαίνει σε επιχειρησιακά ζητήματα επί των οποίων ενδεχομένως να έχουν κάτι να πουν οι Αρχηγοί. Καταλαβαίνετε, όμως, ότι δεν είναι της παρούσης.

Όσον αφορά το ζήτημα της αντικατάστασης, έχω να πω ότι είναι δεδομένο ότι για τα BNP1 είναι πολύ δύσκολη η ανεύρεση ανταλλακτικών, τόσο από το εσωτερικό όσο και από το εξωτερικό. Επιπλέον, δεν έχει πραγματοποιηθεί ποτέ καμία διαδικασία εκσυγχρονισμού τους, άρα δεν είναι και στην καλύτερη κατάσταση. Δεν ανταποκρίνονται πλέον στις απαιτήσεις ενός σύγχρονου πεδίου μάχης, καθόσον είναι σχετικά αναξιόπιστα, είναι παλαιάς τεχνολογίας. Εμφανίζουν συχνές βλάβες και, όπως σας είπα, είναι δύσκολο να βρεις ανταλλακτικά. Έτσι όπως τη βλέπω την κατάσταση τώρα με τη Ρωσία είναι πολύ δύσκολο να βρεις ανταλλακτικά ή να συμφωνήσεις σε παροχή ανταλλακτικών και απρόσκοπτη ροή τους. Επίσης, δε διαθέτουν σύγχρονο σκοπευτικό σύστημα. Αυτό, δημιουργεί δυσκολίες στην εκτέλεση βολών με ακρίβεια, ιδίως τη νύχτα, ενώ δεν είναι δυνατή η πραγματοποίηση ανακατασκευής του σε αττικό εργοστάσιο, λόγω έλλειψης ανταλλακτικών.

Στον αντίποδα, το TOMA Marder στην εκδοχή του 1A3, χρησιμοποιείται για πολλά χρόνια από τον γερμανικό στρατό και έχει αποδειχθεί ότι είναι ένα επιτυχημένο και σταθερό όχημα μάχης, ένα απλό και συμβατικό όχημα. Τα τεχνικά χαρακτηριστικά θα τα ακούσετε.

Θεωρούμε, εν κατακλείδι, ότι η ενδεχόμενη παραχώρηση TOMA BNP1 και η αντικατάστασή τους με TOMA Marder 1A3, θα είναι επωφελής και συμφέρουσα, καθόσον το Marder 1A3 έχει σαφώς ανώτερα ποιοτικά χαρακτηριστικά. Αυτό, όμως, δεν είναι τελειωμένη υπόθεση και θα ήθελα την προσοχή σας εδώ. Πρέπει να διευθετηθούν πολύ συγκεκριμένα ζητήματα στους τεχνικούς όρους στη συμφωνία που θα προκύψει, η οποία θα διεκπεραιωθεί μετά από συζήτηση, μεταξύ της γερμανικής και της ελληνικής πλευράς σε επίπεδο Υπουργείων, Επιτελείων και τελικά Υπουργών Εθνικής Άμυνας.

Πρέπει να διασαφηνιστεί ότι ο αριθμός των Marder που θα παραχωρηθούν πρέπει να είναι ίδιος με τον αριθμό των BNP1 που θα αποσυρθούν, για να κατανεμηθούν περίπου κατά τον ίδιο τρόπο. Πρέπει να διευθετηθεί ότι τα TOMA Marder 1A3 πρέπει να είναι σε κατάσταση λειτουργική και να δύνανται αυτά να αξιοποιηθούν επιχειρησιακά άμεσα ή σε ελάχιστο χρόνο, για να μην υπάρξει επιχειρησιακό κενό. Προφανώς και μας απασχολούν αυτά τα θέματα, δεν θα μπορούσε να μη μας απασχολούν! Είναι, επίσης, ιδιαίτερα σημαντικό το ζήτημα του χρονισμού αυτής της ανταλλαγής. Ο δικός μας σκοπός είναι να μην υπάρξει, ούτε μία ώρα κενού στην αμυντική διάταξη των Ενόπλων Δυνάμεων, δηλαδή να μην τα παραχωρήσουμε σήμερα και τα πάρουμε σε ένα διάστημα από τώρα. Αυτό, τουλάχιστον, θα διαπραγματευτούμε και θα ζητήσουμε να επιτευχθεί και να ισχύσει κατά την τελική συμφωνία.

Επίσης, πρέπει να ληφθεί υπόψη ότι πριν από την άφιξη των ΤΟΜΑ Marder, απαιτείται εκπαίδευση προσωπικού τόσο σε θέματα χειρισμού και χρήσης, των χειριστών, δηλαδή, όσο και θέματα συντήρησης και επισκευών, δηλαδή, των τεχνιτών.

Είναι προφανές ότι επίκειται μία επίσκεψη των Επιτελών του ΓΕΣ προκειμένου να επιθεωρήσουν αυτό που υπάρχει στη διάθεση των Γερμανών. Δεν θα πάρουμε γουρούνι στο σακί, αλλά έτσι γινόταν πάντα και έτσι θα γίνει και τώρα. Ξέρουμε σε ποια κατάσταση είναι τα δικά μας BMP-1 αλλά θέλουμε να δούμε και σε ποια κατάσταση βρίσκονται τα γερμανικά Marder.

Τέλος, ένα ζήτημα που πρέπει να συμφωνηθεί είναι ότι μαζί με την απόκτηση των οχημάτων, πρέπει να υπάρξει και πρόβλεψη για την ταυτόχρονη απόκτηση πυρομαχικών 28 χιλιοστών για το πυροβόλο TOMA, ανταλλακτικών, συλλογών εργαλείων, για όλα τα κλιμάκια συντήρησης και τεχνικών εγχειριδίων και αυτό είναι τεχνικό σημείο, αλλά πρέπει να συμφωνηθεί. Απομένουν και κάποια νομικά και οικονομικά ζητήματα, όσον αφορά το ζήτημα της απόσυρσης των Marder. Έχει οικονομικό αντικείμενο; Εμείς μιλάμε για απευθείας ανταλλαγή, χωρίς οικονομική επιβάρυνση. Να δούμε όμως τι υπάρχει επιπλέον ή τι μπορεί να προκύψει. Αυτά είναι ζητήματα προς διευθέτηση.

Το νομικό καθεστώς της ανταλλαγής διέπεται από ποιο νομοθετικό καθεστώς; Αυτά πρέπει ασφαλώς να τα αποσαφηνίσουμε. Η υπαγωγή του καθεστώτος αυτού της ανταλλαγής στο υφιστάμενο νομοθετικό καθεστώς, τι χρονοδιάγραμμα συνεπάγεται; Και αυτά, προφανώς, θα τα συμφωνήσουμε. Δεν θα κάνουμε τίποτα που αντίκειται και στη δική μας νομοθεσία, αλλά επίσης, δεν θα θυσιάσουμε και την ταχύτητα εις βάρος της νομιμότητας. Θέλουμε και τα δύο. Ξέρουμε ότι πρέπει να λειτουργήσουμε γρήγορα, αλλά από κει και πέρα, πρώτα να συμφωνήσουμε σε όλα τα επιμέρους αντίστοιχα και δεύτερον, να δούμε και πώς μπορούμε να πάμε, υπό το ισχύον καθεστώς.

Αυτά, λοιπόν, τα συζητάμε σε διαρκή βάση οι αρμόδιοι της ΓΔΑΕ, των Γενικών Επιτελείων και εγώ, στο επίπεδο μου, προκειμένου να φτάσουμε στην τελική συμφωνία επί των τεχνικών όρων. Επαναλαμβάνω εδώ και κλείνω με τα Marder ότι πρόκειται για ταυτόχρονη την κατάσταση, καθώς ο συγχρονισμός της ανταλλαγής είναι εξαιρετικά κρίσιμος. Την ευθύνη για την υλοποίηση συμφωνίας την έχουν τα Υπουργεία Άμυνας και περιλαμβάνει αυτή τις τεχνικές λεπτομέρειες, που διασφαλίζουν την πλήρη ικανοποίηση των απαιτήσεων και αναγκών της εθνικής μας άμυνας.

Αυτό ζητάμε, αυτό ζητούσαμε πάντα και πραγματικά, νομίζω ότι αδικεί τη συνολική προσπάθεια, που γίνεται από το Υπουργείο Εθνικής Άμυνας σε όλα τα επίπεδα, Υπουργείου, Διευθύνσεων, Υπηρεσιών, Επιτελείων, Αρχηγείων, για την θωράκιση της εθνικής μας άμυνας αυτά τα χρόνια, να μας λέτε έστω και ψελλίζοντας, ότι πάμε να αποδυναμώσουμε ή να απογυμνώσουμε τα νησιά μας από αμυντικές δυνατότητες. Αυτή την εντύπωση έχουμε δημιουργήσει μέχρι τώρα; Αυτή την αίσθηση σας αφήνει η προσπάθεια, που γίνεται εδώ και τρία χρόνια;

Το είπα από την πρώτη στιγμή ότι δεν θα κάνουμε τίποτα που θα αποδυναμώσει την αμυντική διάταξη των νησιών μας και αν υποτεθεί ότι τα BMP-1 είναι η ειδοποιός διαφορά ή το κρίσιμο στοιχείο στην αμυντική διάταξη των νησιών μας, νομίζω ότι μετά από αυτά που θα σας πουν και οι Αρχηγοί για τα συστήματα αυτά, νομίζω ότι κάποιοι από εσάς θα αναθεωρήσουν αυτά που λένε.

Θα διώξουμε μερικές δεκάδες Marder και ξαφνικά τα νησιά θα είναι γυμνά, ακόμα και αν αντικαταστήσουμε από πιο σύγχρονα άρματα. Αυτά μας λένε κάποιοι εδώ μέσα και νομίζω ότι είναι υπερβολή και σίγουρα είναι άδικο, για την προσπάθεια που γίνεται στο επίπεδο της θωράκισης της χώρας με αμυντικά συστήματα, είτε καινούργια, είτε αναβαθμισμένα παλιά, τα τελευταία χρόνια.

Από εκεί και πέρα, το υλικό που έχει σταλεί μέχρι τώρα δεν αποτελούσε και δεν αποτελεί κρίσιμο επιχειρησιακά υλικό, για τις Ένοπλες Δυνάμεις. Δεν επηρεάζεται η συνολική υφιστάμενη τηρούμενη στάθμη των αποθεμάτων. Όπως σας είπα, πρόκειται κυρίως για πυρομαχικά, διαφόρων διαμετρημάτων που αυτή τη στιγμή βρίσκονται σε αποθήκες της λεγόμενης τρίτης γραμμής και δεν επηρεάζεται συνολικά επί τα χείρω ούτε στο ελάχιστο η αμυντική μας διάταξη, είτε όσον αφορά τις λεγόμενες ημέρες αγώνων, είτε με οποιοδήποτε άλλο τρόπο. Έχουμε μεγάλα αποθέματα στις αποθήκες των Ενόπλων Δυνάμεων. Κάποια από αυτά διαθέτουμε, για αμυντική βοήθεια στην Ουκρανία.

Όσον αφορά το αμυντικό υλικό που απεστάλη, δεν πιστεύω να περιμένατε να σας διαβάσω εδώ μια λίστα. Θα τελειώναμε σε 3 λεπτά και θα αρχίζαμε τη συζήτηση. Έπρεπε να παραθέσω όλο το πλαίσιο, με όλες τις διαστάσεις, όλες τις παραμέτρους.

 Κοιτάξτε, περιγράφω, περίπου, τα είδη. Είναι τυφέκια, τα καλάσνικοφ που ξέρετε και κάποια πολυβόλα τύπου FΝ. Είναι πυρομαχικά φορητού οπλισμού, δηλαδή, σφαίρες και κυρίως βλήματα πυροβολικού διαμετρήματος 155 χιλιοστών και απαιτούμενα παρελκόμενα αυτών. Από αυτά απαρτίζονταν τα βλήματα 155 χιλιοστών.

 Η δεύτερη φάση αποστολής αμυντικού υλικού είναι αντιαρματικά όπλα, φορητοί αντιαεροπορικοί πύραυλοι λίγοι εξ αυτών, ρουκέτες για σύστημα πολλαπλών εκτοξευτών πυραύλων Arm 70 και τα βλήματα που σας είπα. Επομένως, πυρομαχικά, βλήματα και κάποιοι εκτοξευτές. Είμαι διατεθειμένος να σας δώσω προφανώς τη λίστα αυτών των συστημάτων σε λεπτομέρεια, αλλά όπως σας είπα, δεν μπορώ να το κάνω αυτό στη διάρκεια μιας ανοικτής δημόσιας συνεδρίασης. Το είπαμε είναι διαθέσιμα, αλλά θεωρείτε ότι είναι σωστό και υπεύθυνο; Να κανονίσουμε συναντήσεις με αντιπροσωπείες να τα δείτε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Το υλικό είναι στη διάθεση του κάθε κόμματος, αλλά είναι δημόσια η συνεδρίαση όπως είπε και ο Υπουργός.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας)**: Τι θέλετε τώρα; Να αναγιγνώσκω μια λίστα, τόσο από το ένα, τόσο από το άλλο, τόσο από το παρά άλλο; Αυτό είναι το υπεύθυνο; Όχι, δεν είναι σε μία ανοικτή συνεδρίαση που άπτεται ενός κρίσιμου και ευαίσθητου θέματος ασφάλειας. Είμαι διατεθειμένος, κύριοι συνάδελφοι, αλλά ελάτε να το κάνουμε όπως πρέπει και με την υπευθυνότητα που πρέπει.

Περιέγραψα, λοιπόν, το αμυντικό υλικό που διαθέσαμε. Δεν αποτελεί χρήσιμο επιχειρησιακά υλικό για τις Ένοπλες Δυνάμεις και δεν επηρεάζεται η συνολική τηρούμενη στάθμη των αποθεμάτων εις βάρος των πιθανών ημερών αγώνα.

 Διαθέτουμε όλα αυτά που παραχωρήθηκαν προς την Ουκρανία σε πραγματικά εικοσαπλάσιο, τριακονταπλάσιο, πενηκονταπλάσιο αριθμό στις αποθήκες πυρομαχικών των Ενόπλων Δυνάμεων. Αν υπήρχε η πραγματική υπόνοια ότι θα αποδυναμωνόμασταν, φυσικά δεν θα διαθέταμε τίποτε από αυτά που διαθέτουμε, δεν είναι ανάγκη, όμως, να παραθέτω ακριβή στοιχεία. Δεν μπορείτε να καταλάβετε το λόγο; Δεν μπορείτε να καταλάβετε το λόγο, μάλιστα. Τι να πω; Με συγχωρείτε, αλλά αυτό δεν το καταλαβαίνω εγώ.

 Κυρίες και κύριοι συνάδελφοι, μετράμε, ήδη, 105 ημέρες πολέμου στην Ουκρανία. Είναι σαφές ότι ο κόσμος, όπως τον ξέραμε, έχει αλλάξει δραματικά. Πρέπει να προσαρμοστούμε και να τρέξουμε - με έμφαση στο τρέξιμο - με αυτές τις αλλαγές.

 Άμα λειτουργούμε, όπως λειτουργούσαμε και πριν, τότε δεν λειτουργούμε σωστά και θα μείνουμε πιο πίσω για να μην πω κάτι χειρότερο. Ο κόσμος έχει γίνει ασταθής, αβέβαιος και επικίνδυνος.

 Οι εξελίξεις τρέχουν και δεν καλούμαστε να διαχειριστούμε απλά την εισβολή μιας χώρας σε μία άλλη, αλλά να αντιμετωπίσουμε, όπως σας είπα, τη γέννηση ενός νέου αναθεωρητισμού στο εγγύς γεωπολιτικό μας περιβάλλον.

 Αναρωτήθηκαν πολλοί, γιατί εξοπλίζεται η Ουκρανία και διάβασα προχθές μία ανάλυση με την οποία συμφωνώ αρκετά, ότι η Ουκρανία εξοπλίζεται, για τον ίδιο περίπου λόγο για τον οποίο εξοπλίζεται και η Ελλάδα, διότι όταν κάποιοι καταλαβαίνουν μόνο και τη χρησιμοποιούν αντιστοίχως τη γλώσσα της ισχύος των όπλων, είτε για αντιμετώπιση της εμπλοκής, είτε για αποτροπής, πρέπει και εμείς, οι χώρες, μάλλον, που είναι απέναντι σε αυτόν τον αναθεωρητισμό να κάνουν το ίδιο.

 Έτσι συντασσόμαστε με αυτό που κάνουν οι εταίροι και οι σύμμαχοί μας στην Ευρωπαϊκή Ένωση και στο ΝΑΤΟ και αυτό θεωρούμε ότι είναι η σωστή εθνική θέση.

 Όπως το είπα και τη Δευτέρα, δεν θα κάνω χρήση της σωστής πλευράς της ιστορίας, αν και αυτό έχει τη σημασία του. Εγώ θα πω απλά ότι είμαστε δίπλα στους συμμάχους μας, αντιλαμβανόμαστε τη θέση μας στην Ευρωπαϊκή Ένωση και το ΝΑΤΟ, συντασσόμαστε με τους συμμάχους μας και δεν κάνουμε τίποτα λιγότερο και τίποτα περισσότερο από αυτό που κάνουν όλοι.

Συνεχίζουμε να στηρίζουμε τον Ουκρανικό λαό, ενώ παράλληλα στέλνουμε και ένα σαφές μήνυμα, προς όλους αυτούς που ασπάζονται αυτόν τον αναθεωρητισμό και λέμε ότι δεν θα περάσει αυτός ο αναθεωρητισμός. Εκτιμούμε δε, ότι αυτή τη στιγμή, δεν μπορούμε να τηρήσουμε μία βολική και ανώδυνη - θα έλεγα - μέχρι τώρα, γιατί όπως σας είπα έχουν αλλάξει τα πράγματα, πολιτική αποστάσεων από όλα, να μην μπλέξουμε σε αυτόν τον καυγά. Όταν έχει πάρει φωτιά όλο το βουνό, δεν πρέπει να λέμε ότι το σπίτι μας να γλιτώσει, να περιχαρακωθούμε δίπλα από αυτό και να παρακολουθούμε τη φωτιά να μαίνεται και να κατεβαίνει.

Λοιπόν, αυτή είναι η κατάσταση στην οποία βιώνουμε τώρα και θεωρώ ότι με αυτά που περιέγραψα, περιέγραψα τη σωστή εθνική θέση που πρέπει να έχει αυτή τη στιγμή η Ελλάδα, απέναντι στο περιβάλλον της με τις προκλήσεις και ασφαλείας, ασφαλείας και τις απειλές ασφάλειας του περιβάλλοντος και πάντα σε πλήρη εναρμόνιση με τους συμμάχους μας. Σας ευχαριστώ.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ(Προέδρος της Επιτροπής):** Ευχαριστούμε πολύ τον κύριο Υπουργό. Να επαναλάβουμε κύριε Υπουργέ, ότι οι εκπρόσωποι των κομμάτων, μπορούν να αποταθούν σε εσάς στο Υπουργείο, για οποιαδήποτε λεπτομερή κατάσταση και ενημέρωση, για το υλικό παρακαλώ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Απλά να υπενθυμίσω, ότι καλώς και σκόπιμο θα ήταν να πάρουν το λόγο και ο κ. Υπαρχηγός ΓΕΕΘΑ και ο κ. Αρχηγός ΓΕΣ για τα συγκεκριμένα.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Προέδρος της Επιτροπής):** Αμέσως τώρα. Θα παρακαλέσω τον Υπαρχηγό ΓΕΕΘΑ τον κ. Ιωάννη Δρυμούση.

**ΓΕΩΡΓΙΟΣ ΤΣΙΠΡΑΣ:** Επειδή όλοι γνωρίζουμε ότι το βασικό ,ένα από τα βασικά ζητήματα, το πιο βασικό σήμερα εδώ ήταν να πληροφορηθεί η Ελληνική κοινωνία και, η Βουλή και, τα Κόμματα τι έχουμε στείλει ή σκοπεύουμε να στείλουμε από πλευράς οπλισμού και επειδή ο κύριος Υπουργός επικαλείται το ανοιχτό της διαδικασίας να κλείσουν οι κάμερες για όσο χρειαστεί. 5,10,15 λεπτά. Τι πρόβλημα έχετε κύριε…. τι πρόβλημα έχετε και, να μας πει ο Υπουργός ή όποιος άλλος νομίζει τι έχει σταλεί και, τι θα σταλεί με νούμερα και τύπους ακριβώς.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Προέδρος της Επιτροπής):** Κύριε Τσίπρα, από την πρώτη στιγμή της συνεδρίασης, έθεσα το θέμα, ενώπιον όλων των συναδέλφων, πήρατε όλοι θέση με τις συγκεκριμένες επιφυλάξεις, που όλοι αντιλαμβανόμαστε ,ότι υπάρχουν. Τώρα δεν μπορεί να επανέλθουμε στο ζήτημα, να κλείνουμε.

**ΓΕΩΡΓΙΟΣ ΤΣΙΠΡΑΣ:** Δεν σας λέω, να κλείσετε κύριε Πρόεδρε εμάς η άποψή μας ήτανε και σε ανοιχτή συνεδρίαση να ειπωθούν, όπως σε όλες τις Ευρωπαϊκές χώρες, ενημερώνουν πολίτες και κοινωνίες και τη διεθνή κατάσταση και, εδώ είμαστε μία ιδιαίτερη περίπτωση, αφού είμαστε ιδιαίτερη περίπτωση να κλείσουν οι κάμερες και για δέκα λεπτά να μας πουν τι στάλθηκε είναι απλό.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Προέδρος της Επιτροπής):** Εάν ο Υπουργός είχε αρνηθεί να παράσχει πληροφόρηση στα Κόμματα, σε σχέση με την ποσότητα του υλικού που εστάλη, θα καταλάβαινα απόλυτα, αυτό που λέτε, από τη στιγμή που ο ίδιος Υπουργός δεσμεύτηκε δημόσια και, είπε στη διάθεση όλων των Κομμάτων, να σας ενημερώσω επακριβώς, όχι όμως στη συνεδρίαση αυτή. Μπορείτε να το κάνετε αμέσως, μετά το λέω αυτό τώρα για να μην κάνουμε πισωγυρίσματα, να προχωρήσουμε, να ολοκληρώσουμε την ενημέρωση παρακαλώ, πολύ παρακαλώ κύριε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Έχω την εντύπωση, ότι δημιουργείται η εντύπωση ,ότι κρύβουμε πράγματα από τον Ελληνικό λαό άρα, πρέπει να καούμε στην κόλαση γι’ αυτό. Αυτό, τουλάχιστον είναι αυτό που αντιλαμβάνομαι, ότι αποτελεί τη στόχευση των Κομμάτων της Αντιπολίτευσης. Περιέγραψα, όχι σε επίπεδο δελτίων αποστολής βέβαια, και δεν πρόκειται να το κάνω εκτός, εάν έρθετε στο Υπουργείο αύριο, μεθαύριο, όποτε θέλετε να τα δείτε έτσι θα τα πούμε μεταξύ μας.

 Την αμυντική βοήθεια που εστάλη στην Ουκρανία και, σε αρκετά νομίζω σε αρκετό μεγάλο βαθμό λεπτομέρειας ,αλλά θα σας πω ότι επειδή καλλιεργείται και η εντύπωση, ότι αλλού υπάρχει πλήρης διαφάνεια και, εδώ το πλήρες σκότος ,ότι δεν ισχύει αυτό που μόλις ακούσαμε. Διαβάζω και το διάβασα και προχθές από την ανακοίνωση του Υπουργείου του Αμερικανού Υπουργού Άμυνας μετά τη συνεδρίαση του γκρουπ βοήθειας στην Ουκρανία στις 23 Μαΐου έκανε λόγο, ευχαριστώντας κάποιες χώρες, μεταξύ των οποίων και την Ελλάδα για τον απαραίτητο, για την Ουκρανία οπλισμό σε επίπεδο συστημάτων πυροβολικού και, πυρομαχικών. Δεν είπε ,ότι για τα ιδρύματα, ούτε για ποσότητες, ούτε δελτία αποστολής, ούτε τίποτα και, αυτό θέλει να ξέρει ο αμερικανικός λαός και ξέρει. Αυτό είναι το επίπεδο στο οποίο υπάρχει ενημέρωση και, νομίζω ότι ενημέρωση είναι αρκετή και επαρκής. Προς θεού, δηλαδή, πια με αυτή την εμμονή στα στοιχεία.

Και εάν θέλετε να δείτε ποσότητες -εν πάση περιπτώσει- ακριβής και τονάζ, ελάτε να τα δούμε. Δεν είπα ότι δεν θα σας τα δώσω, αλλά θα σας τα δώσω, με τον τρόπο και τους όρους ασφαλείας, που πρέπει, υπεύθυνα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Να παρακαλέσω, κύριοι….

**ΓΕΩΡΓΙΟΣ ΤΣΙΠΡΑΣ:** Επί της διαδικασίας, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Η κυρία Μπακογιάννη είχε ζητήσει το λόγο και αμέσως μετά εσείς, κύριε συνάδελφε.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Κύριε Πρόεδρε, κυρίες και κύριοι συνάδελφοι, νομίζω ότι η συζήτηση είναι πάρα πολύ σοβαρή, για να την αφήσουμε να ξεστρατίσει, με αυτό τον τρόπο. Δεν νομίζω ότι το αντικείμενο και η ουσία της κουβέντας την οποία θέλουμε να κάνουμε σήμερα, είναι, αν θα είναι πέντε ή έξι τα πυρομαχικά που στέλνουμε.

Η πραγματική αντίρρηση σας, είναι, γιατί η Ελλάδα, συμμετέχει στην ευρωπαϊκή και νατοϊκή απόφαση, να σταλεί αμυντικό υλικό στην Ουκρανία. Οπότε το καλύτερο, που έχετε να κάνετε, είναι, να σταθείτε εκεί που είναι η πραγματική σας διαφωνία.

Να σημειώσω βέβαια ότι η εικόνα αυτή, αδικεί τον ελληνικό λαό και αδικεί και το Ελληνικό Κοινοβούλιο, διότι σε ολόκληρη την Ευρωπαϊκή Ένωση τα Κοινοβούλια ψηφίζουν τη στήριξη της Ουκρανίας, τη στήριξη των δημοκρατικών -αν θέλετε- έναντι των αυταρχικών και αναθεωρητικών λογικών, με πλειοψηφίες οι οποίες είναι τεράστιες.

«Είναι κρίμα, κυρίες και κύριοι συνάδελφοι, γιατί εγώ θέλω να σας καλέσω, να σκεφτείτε ένα διαφορετικό ενδεχόμενο, αντί για την Ουκρανία να είναι η Ελλάδα και αντί για την Ρωσία να είναι η Τουρκία». Ηρεμήστε, ηρεμήστε, ηρεμήστε, ακούστε με λιγάκι και μετά έχετε τον τρόπο να διαφωνήσετε.

**ΓΕΩΡΓΙΟΣ ΤΣΙΠΡΑΣ:** Επί της διαδικασίας, είναι κυρία Μπακογιάννη, επί της διαδικασίας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Παρακαλώ, παρακαλώ πολύ, κύριοι συνάδελφοι.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Μη συγχίζεστε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Παρακαλώ, κύριοι συνάδελφοι, ησυχία. Ναι, αλλά έτσι δεν ακούγεται κανένας, σας παρακαλώ πολύ. Ναι, αλλά δεν γίνεται να μιλάτε όλοι.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Θα μου επιτρέψετε να τελειώσω, κύριοι συνάδελφοι. Μην χάνετε την ψυχραιμία σας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):**  Σας παρακαλώ πολύ, δεν ακούγετε κανένας έτσι, παράκληση.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Εγώ θα σας καλέσω να σκεφτείτε, εάν θα θέλατε σε περίπτωση, που η Ελλάδα βρισκόταν σε κατάσταση αμύνης, στα υπόλοιπα ευρωπαϊκά κοινοβούλια να γινόταν η ίδια αυτή συζήτηση, με την ίδια τουλάχιστον λογική «των ισαποστάκηδων». Αυτή η λογική, δεν μπορεί να περάσει πλέον, κυρίες και κύριοι συνάδελφοι. Καταλάβετε ότι μετά τις 28 Φεβρουαρίου, ο κόσμος άλλαξε.

**ΓΕΩΡΓΙΟΣ ΤΣΙΠΡΑΣ:** Κύριε Πρόεδρε, επί της διαδικασίας συζητάμε, διαμαρτύρομαι.

Επί της διαδικασίας, επί της ουσίας θα κάνουμε τοποθετήσεις μετά.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Επί της διαδικασίας, κύριε Τσίπρα, ηρεμήστε, πάρτε το αυτοκίνητό σας και πηγαίνετε στο Πεντάγωνο, να διαβάσετε τον κατάλογο και να ενημερωθείτε…..

**ΓΕΩΡΓΙΟΣ ΤΣΙΠΡΑΣ:** Κυρία Μπακογιάννη, να ανακοινώσει ο Υπουργός, δεν θα πάω στο Πεντάγωνο, να ανακοινώσει ο Υπουργός και αν θέλει σε κλειστεί συνεδρίαση…..

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** …… για να έχετε και προσωπικά την ευθύνη της τυχόν διαρροής.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):**  Σας παρακαλώ πολύ, έχουμε μια ενημέρωση. Για τη διαδικασία;

**ΓΕΩΡΓΙΟΣ ΜΑΡΙΝΟΣ:** Θέλω να θέσω για τη διαδικασία, ζήτημα διαδικαστικό και ζήτημα ουσίας, γιατί….

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):**  Μην μπούμε στο ουσιαστικό, επιτρέψτε μου θα συνεχίσουμε αμέσως, δεν έχει τελειώσει η ενημέρωση……

**ΓΕΩΡΓΙΟΣ ΜΑΡΙΝΟΣ:** Κύριε Πρόεδρε, η συζήτηση ξεστράτησε…..

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** …έχουμε τα δύο ανώτατα στελέχη των Ενόπλων Δυνάμεων.

**ΓΕΩΡΓΙΟΣ ΜΑΡΙΝΟΣ:** Η κυρία Μπακογιάννη, τοποθετήθηκε επί της ουσίας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Να μην μπούμε σε αυτό, σας παρακαλώ πολύ αμέσως μετά. Αμέσως μετά.

**ΓΕΩΡΓΙΟΣ ΜΑΡΙΝΟΣ:** Ναι, θα ήθελα να πω δυο κουβέντες.

Η τοποθέτηση του κυρίου Υπουργού, είναι σε κάθετη αναντιστοιχία με το θέμα, που ορίστηκε να συζητήσουμε σήμερα. Το θέμα αφορά, την αποστολή στρατιωτικού εξοπλισμού και αυτό το κατεξοχήν βασικό θέμα της σημερινής συζήτησης, ο κύριος Υπουργός, το παρέπεμψε σε κάποια επικοινωνία στο Υπουργείο Εθνικής Άμυνας. Γιατί είναι σε αναντιστοιχία;

Γιατί το θέμα που πρέπει να συζητήσουμε σήμερα είναι πολύ σοβαρό, άπτεται της επικίνδυνης εμπλοκής της χώρας στον πόλεμο και στα αμερικανο-νατοϊκά επιθετικά σχέδια και αυτή η εμπλοκή και όπως εκφράζεται με την αποστολή στρατιωτικού εξοπλισμού, πρέπει να συζητηθεί, όχι στις κατ’ ιδίαν, εδώ σήμερα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Επιτρέψτε μου, για να καταλάβετε κάτι, κύριε συνάδελφε.

Αμέσως μετά την ολοκλήρωση της ενημέρωσης από το Υπουργείο Εθνικής Άμυνας, εννοείται ότι όλοι οι συνάδελφοι, έχουν το δικαίωμα να πάρουν το λόγο και να θέσουν ερωτήματα και να τοποθετηθούν.

**ΓΕΩΡΓΙΟΣ ΜΑΡΙΝΟΣ:** Ασφαλώς.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Άρα, η συζήτηση που λέτε….

**ΓΕΩΡΓΙΟΣ ΜΑΡΙΝΟΣ:** Αυτό είναι δικαίωμα που δεν μπορεί να το στερηθεί κανείς.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Μα η συζήτηση που λέτε, είναι αυτονόητο ότι……..

**ΓΕΩΡΓΙΟΣ ΜΑΡΙΝΟΣ:** Το ζήτημα είναι ότι ο κύριος Υπουργός……..

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε συνάδελφε, ο κύριος Υπουργός μια ώρα μας μιλούσε.

**ΓΕΩΡΓΙΟΣ ΜΑΡΙΝΟΣ:** Έθεσε τους βασικούς άξονες της αμερικανο-νατοϊκής εύρω ατλαντικής στρατηγικής, την οποία έχουμε απορρίψει…..

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε συνάδελφε επιτρέψτε μου να πω ότι….

**ΓΕΩΡΓΙΟΣ ΜΑΡΙΝΟΣ:** …γιατί δεν είναι εθνικές.

Κύριε συνάδελφε, επιτρέψτε μου να πω, στην αρχή της συνεδρίασης ρωτήθηκαν οι εκπρόσωποι των κομμάτων εάν, θέλετε να κάνουμε συνεδρίαση, κεκλεισμένων των θυρών ή ανοιχτή, τοποθετηθήκατε τότε, εκτός από τον κ. Μυλωνάκη όλοι οι υπόλοιποι Ελληνική λύση αλλά, καλά τώρα δεν θα κάνουμε συζήτηση πήραμε απόφαση κύριε συνάδελφε. Μα πήραμε απόφαση τώρα, θα αναιρούμε; Ωραία δεν θα μιλάμε τώρα όλοι μαζί, παράκληση κύριε συνάδελφε θα πάρετε το λόγο και ότι, έχετε να πείτε, θα το πείτε με όσο, χρόνο χρειαστεί αλλά, επιτρέψτε να ολοκληρωθεί πρώτα η ενημέρωση και μετά, υπάρχει κάτι επί της διαδικασίας παρακαλώ; Πολύ ωραία, το λόγο έχει ο κύριε Βίτσα.

**ΔΗΜΗΤΡΙΟΣ ΒΙΤΣΑΣ :** Κύριε Πρόεδρε, κατανοώ πως, δεν το αντιλαμβάνεστε. Εδώ υπάρχει μια λαθροχειρία. Ο κύριος Υπουργός, απαντώντας πρώτος στο πώς, θα γίνει η συζήτηση λέει ανοιχτή. Αν ο Υπουργός και εσείς, κάνετε το δεξιό δεκανίκι της Νέας Δημοκρατίας και λοιπόν την παρεμβαίνει;

**ΚΩΣΤΑΝΤΙΝΟΣ ΓΚΙΟΥΛΕΚΑΣ (Προέδρος της Επιτροπής):** Παρακαλώ κύριοι συνάδελφοι μη μιλάτε μεταξύ σας δεν φοβόμαστε παρακαλώ κύριε βίτσα.

**ΔΗΜΗΤΡΙΟΣ ΒΙΤΣΑΣ** Ο κ. Υπουργός λοιπόν, είπε ναι, τα άλλα κόμματα δεν είχαν λόγο αφού ο Υπουργός ο ίδιος, θέλει να γίνει με ανοιχτή τη διαδικασία. Να πούμε όχι, μετά χρησιμοποιεί αυτό το ναι. Και εδώ είναι, η λαθροχειρία για να πει αυτό, δεν μπορώ να σας το πω, γιατί είναι ανοικτή η διαδικασία. Εκείνο δεν μπορώ να σας το πω, γιατί είναι ανοικτή η διαδικασία και στο τέλος, γίνεται και το χειρότερο, απαντάει σε ερωτήσεις που βάζει στον εαυτό του και αρχίζει, λένε κάποιοι, για αυτό λένε κάποιοι για κοινό. Δηλαδή πώς μπορεί να γίνει ανεκτή, απλά ανεκτή, πετάγονται και οι συνάδελφοι της πλειοψηφίας και λένε όπως, είπε και προηγούμενος ο κ Μυλωνάκης Είπατε ναι είπατε . Εδώ είναι η λαθροχειρία, χρησιμοποιείτε ένα ναι, για να μην ειπωθούν πράγματα που, είναι πανεύκολα δηλαδή, αν ο κ. Υπουργός ήδη έβγαινε.

**ΚΩΣΤΑΝΤΙΝΟΣ ΓΚΙΟΥΛΕΚΑΣ (Προέδρος της Επιτροπής):** Συγνώμη τα κόμματα παρασύρθηκαν από τον Υπουργό θέλετε να μου πείτε; Ο καθένας κρίνει με βάση τη θέση…. **ΔΗΜΗΤΡΙΟΣ ΒΙΤΣΑΣ:** Δεν μπορείς να πεις όχι όταν ο ίδιος ο Υπουργός.

**ΚΩΣΤΑΝΤΙΝΟΣ ΓΚΙΟΥΛΕΚΑΣ (Προέδρος της Επιτροπής):** Γιατί ο κ. Μυλωνάκης είπε όχι; Ο καθένας έχει την άποψή του.

Σας παρακαλώ, λέω κύριε Βίτσα, ο καθένας έχει το δικαίωμα να αποφασίσει ότι, θέλει, είπατε ανοικτή διαδικασία. Ο Υπουργός, επέλεξε ανοικτή διαδικασία με βάση το τι έχει γίνει τώρα. Ωραία να παρακαλέσω απλώς επειδή, έχουμε ανοίξει μεγάλη κουβέντα, με σειρά θα ακουστούν τα κόμματα. Να ακουστεί ο κ. Κεγκέρογλου, παρακαλώ επί της διαδικασίας, αλλά σας παρακαλώ, κύριοι συνάδελφοι επειδή επί της διαδικασίας, να περιοριστούμε, θα περιμένουν τα επόμενα στελέχη των Ενόπλων Δυνάμεων, να πάρουν το λόγο, να ενημερώσουν την Επιτροπή μας, για να προχωρήσουμε μετά στη συζήτηση

 **ΒΑΣΙΛΕΙΟΣ ΚΕΓΚΕΡΟΓΛΟΥ** : Κύριε Πρόεδρε, ζήτησα το λόγο, είμαστε από αυτούς που μίλησαν λιγότερο. Με πέντε λέξεις συμφωνούμε με την ανοιχτή διαδικασία και επιμένουμε. Η Επιτροπή Εξωτερικών και Άμυνας, θα συζητήσει τα πολιτικά ζητήματα και όλα τα σχετικά με την πρωτοβουλία αυτή του Πρωθυπουργού. Εφόσον, η ενημέρωση δεν φτάσει στο επίπεδο, που θέλουμε, λόγω της όποιας, εμπιστευτικότητας η απορρήτου υπάρχουν διαδικασίες περαιτέρω να το πράξου με Κοινοβουλευτικές, είτε με Επιτροπή Εξοπλιστικών που, είμαστε λιγότεροι και είναι κλειστή είτε, με διακομματική κατά μόνας, δεν συμφωνώ με διακομματική, ένας εκπρόσωπος δηλαδή από Κοινοβουλευτική ομάδα και ενημέρωση από τον Υπουργό και κυρίως από το Επιτελείο.

 Αυτά λοιπόν ας μην τα μπερδεύουμε. Ας προχωρήσουμε τη διαδικασία σήμερα και ας ολοκληρώσουμε και εφόσον δεν υπάρχει ικανοποίηση των ζητημάτων, που τίθενται να προχωρήσουμε σε άλλη διαδικασία. Ευχαριστώ πάρα πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε κ. Κεγκέρογλου. Το λόγο έχει, ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Κύριε Πρόεδρε, έχετε απόλυτο δίκιο, διότι πρέπει να είμαστε καθαροί. Εκτός από τον Κεγκέρογλου και το ΠΑΣΟΚ, όλα τα άλλα κόμματα τώρα κλαίνε. Δεν κατάλαβα γιατί κλαίει ο Σύριζα, όταν ο κ. Δρίτσας αμέσως συμφώνησε με τον κύριο Υπουργό.

Εάν ήταν να έρθουμε για μία γενικόλογη συζήτηση στη Βουλή, να μας ενημερώσει ο κ. Υπουργός με αυτά τα οποία θέλει να μας ενημερώσει, τα δίνει και στις εφημερίδες, δελτίο τύπου και μια χαρά τα γράφουν οι εφημερίδες. Εδώ ήρθαμε για να δώσει εξηγήσεις. Δεν έχετε καταλάβει μάλλον κυρίες και κύριοι συνάδελφοι τι θέλουμε εδώ να κάνουμε. Εδώ, δεν ήρθε να μας ενημερώσει απλά, να δώσει εξηγήσεις. Διότι, από την αρχή τοποθετήθηκε σοβαρά ο κύριος Υπουργός και έντιμα. Είπε: «Δεν μπορώ να πω αυτά τα οποία δεν επιτρέπεται να πω». Εμείς όμως, θέλουμε να πει κεκλεισμένων των θυρών αυτά τα οποία δεν επιτρέπεται να ακούει ο Ελληνικός λαός. Απλά είναι τα πράγματα. Γιατί αν εγώ θα κάνω την ερώτηση από πού σηκώνονται τα BMP – 1, δεν θα μου πει ότι σηκώνονται από τα νησιά. Λέω ένα παράδειγμα. Άρα, λοιπόν, αν είναι να κάνουμε μία γενικόλογη συζήτηση, πάρα πολύ ωραία. Ευχαριστούμε τον κύριο Υπουργό, μας ενημέρωσε, για αυτά που ήθελε να πει και όλα τα άλλα κόμματα συμφώνησαν εκτός της Ελληνικής Λύσης. Καθαρές δουλειές.

Είπαμε στον κύριο Δρίτσα από την πρώτη στιγμή, όχι ανοιχτές οι κάμερες, κλειστές οι κάμερες, για να μπορούμε να κάνουμε συζήτηση. Δεν θέλατε. Το ίδιο έκανε το ΚΚΕ, το ίδιο και το ΜέΡΑ 25. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ. Η κυρία Σακοράφα απ’ το ΜέΡΑ 25, έχει το λόγο.

**ΣΟΦΙΑ ΣΑΚΟΡΑΦΑ:** Κύριε Πρόεδρε, δυο λόγια μόνο, γιατί δεν καταλαβαίνω τι συζήτηση αυτή που γίνεται εδώ πέρα. Εδώ πέρα, έχουμε μια συνεδρίαση της Επιτροπής μας που λέει να συζητήσουμε τις τρέχουσες εξελίξεις και ειδικότερα, για το ζήτημα της αμυντικής βοήθειας στην Ουκρανία. Είναι ξεκάθαρο. Θα συζητήσουμε το πολιτικό θέμα. Από κει και πέρα τα υπόλοιπα, όπως πολύ σωστά είπε ο κ. Κεγκέρογλου, υπάρχει η Επιτροπή Εξοπλιστικών, που μπορούμε κάλλιστα να κλείσουν οι κάμερες και τα συζητήσουμε όλα. Δεν καταλαβαίνω γιατί σπαταλάμε τον πολύτιμο χρόνο μας και του Υπουργού και των Στελεχών, αλλά και το δικό μας εδώ μέσα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε κυρία Σακοράφα. Απλώς, να ξεκαθαρίσω, ότι στη διάθεση του καθενός είπαμε ότι με αυτά τα στοιχεία. Εάν ο Υπουργός εκτιμά ότι για λόγους ασφαλείας δεν πρέπει αυτά να ειπωθούν σε δημόσια συνεδρίαση, τότε παρακαλώ πάρα πολύ να το σεβαστούμε. Όπως είπα ότι όλοι πρέπει να δείξουμε μια αυτοσυγκράτηση. Κύριε Δρίτσα, έχουμε τελειώσει. Μίλησε ο κ. Βίτσας.

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, παρακαλώ, έχει μεγάλη σημασία. Κύριε Πρόεδρε, ο Σύριζα Προοδευτική Συμμαχία, δεν είναι Ελληνική Λύση και δεν ψαρεύουμε σε θολά νερά. Ζήτησα από τον κύριο Υπουργό όταν ετέθη το θέμα και το ξέρετε και το ακούσατε όλες και όλοι, να μας πει, εάν με την ανοιχτή συνεδρίαση, θα εμποδιστεί να πει όλα τα στοιχεία τα οποία του ζητάμε. Τα έχουμε ζητήσει εγγράφως, προφορικώς και προχθές στην επίκαιρη ερώτηση που συζήτησε ο κύριος Υπουργός μαζί μου στην Ολομέλεια και έθεσα το ερώτημα, να μην είναι προαπαιτούμενο και επιχείρημα του κυρίου Υπουργού η ανοιχτή συνεδρίαση, που να την επικαλεστεί, για να μην μας πει τα στοιχεία. Ο κύριος υπουργός είπε ναι και εσείς διευθύνοντας τη συζήτηση, θεωρήσατε προφανώς ότι έτσι θα γίνει και δεν έγινε έτσι. Με το επιχείρημα, ότι «να έρθετε στο γραφείο» δεν είναι κοινοβουλευτική διαδικασία.

Αυτά τα στοιχεία, όπως το είπα στον κ. Υπουργό τη Δευτέρα στην επίκαιρη ερώτηση, τα ξέρει η Ουκρανία- η Πρεσβεία, τα έχουν βγάλει και σε tweet- τα ξέρει η Γερμανία, τα ξέρουν οι Ηνωμένες Πολιτείες, τα ξέρει η Γαλλία και όλη η Ευρωπαϊκή Ένωση, δεν ξέρω αν τα ξέρει η Τουρκία και η Ρωσία, δεν έχω ένδειξη, αλλά όλοι οι άλλοι τα ξέρουν πολύ καλά και λεπτομερέστατα, επίσης τα ξέρουν οι στρατιωτικοί συντάκτες. Είναι δυνατόν να κρυβόμαστε πίσω από το δάχτυλό μας και να μην τα ξέρει ο ελληνικός λαός;

 Όλο το αίτημά μας, το είπα και τη Δευτέρα, δεν είναι για να μάθουμε γενικώς, είναι για να αναλάβουμε τις ευθύνες μας. Αυτή η ενημέρωση, γι’ αυτό επιμένουμε και είμαστε πεισματάρηδες σε αυτό, θα σεβαστούμε τον κ. Υπουργό όταν λέει ότι δεν διακινδυνεύουμε την Άμυνα της χώρας, το σεβαστήκαμε από την αρχή, αλλά από ένα σημείο και ύστερα δεν μας αρκεί, έχουμε ευθύνη και ως εκ τούτου, η Κυβέρνηση δεν μπορεί να λέει «δεν υπάρχει πρόβλημα», υπάρχει και ακριβώς το αίτημα, εάν ο κ. Υπουργός, κρίνει ότι δεν μπορεί να τα πει ανοιχτά, δέκα λεπτά να τα πει σε κλειστή συνεδρίαση.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Απόλυτα αντιληπτό. Να παρακαλέσω μόνον επειδή ακούστηκε, ότι δεν επιτρέπεται κάποια πράγματα να τα ξέρει ο ελληνικός λαός, όχι «δεν επιτρέπεται», αλίμονο, βεβαίως πρέπει ο ελληνικός λαός να ξέρει τα πάντα, απλώς λόγω της ευαισθησίας κάποιων πληροφοριών, οι αντιπρόσωποί του δεν τα ανακοινώνουν. Κύριε Κοντογεώργη, έχετε το λόγο.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Ευχαριστώ. Κύριε Πρόεδρε, η Επιτροπή είναι πολιτικό Όργανο, δεν είναι επιχειρησιακό Όργανο, ούτε ξέρει από επιχειρήσεις πολεμικές, ούτε τη χρήση των βλημάτων σε αριθμό ή σε όγκο. Εκείνο που έχει σημασία είναι, ότι ο ΣΥ.ΡΙΖ.Α. με μεθοδική τοποθέτηση, δημιουργεί αυτό το κλίμα συνεχώς σε όλες τις Επιτροπές, προκειμένου να μπορεί να κάνει το παιχνίδι του στον ελληνικό λαό, να παραπλανεί τον ελληνικό λαό. Εδώ η Επιτροπή αυτή έχει λόγο να ασχοληθεί, βεβαίως, με το πολιτικό κομμάτι της συμμετοχής της χώρας σε αυτή την παγκόσμια προσπάθεια, που γίνεται, όπου μια χώρα βοηθάει μια αμυνόμενη χώρα, αυτό είναι το πολιτικό κομμάτι και η πλειοψηφία της Βουλής και η πλειοψηφία των Ελλήνων είναι υπέρ αυτής της πολιτικής.

Ξεκάθαρα πράγματα, όποιος θέλει να ενημερωθεί περαιτέρω για τη χρήση των βλημάτων, πόσα βλήματα είναι και τι είδους βλήματα είναι, υπάρχει διαδικασία και κοινοβουλευτική και άλλη διαδικασία και στην Επιτροπή Εξοπλισμών και κεκλεισμένων των θυρών. Είναι πολιτικό Όργανο η Επιτροπή αυτή, δεν είναι στρατιωτικό Όργανο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Να παρακαλέσω κάτι και να θυμίσω το αυτονόητο. Η Επιτροπή Εξοπλιστικών, αποτελείται από μέλη της Επιτροπής Εθνικής Άμυνας. Η Επιτροπή Εθνικής Άμυνας είναι η μόνη Επιτροπή από τις Διαρκείς Επιτροπές, που έχει τη δυνατότητα να αποφασίζει, μετά από συζήτηση στα μέλη της, εάν κάποιες συνεδριάσεις θα γίνονται ανοικτές ή αν θα γίνονται κεκλεισμένων των θυρών. Προηγήθηκε αυτή η συζήτηση, έληξε το θέμα.

Σε ότι αφορά αυτό που ακούστηκε, ότι για άλλο κλήθηκε ο Υπουργός και άλλο μας λέει, διαβάζω την πρόσκληση την οποία σας απευθύναμε: «Για τις τρέχουσες εξελίξεις, ενημέρωση από τον Υπουργό Εθνικής Άμυνας και ειδικότερα για το ζήτημα της αμυντικής βοήθειας στην Ουκρανία». Ο Υπουργός ενημέρωσε εκτενώς, λέγοντας ότι «κάποια αριθμητικά στοιχεία, δεν μπορώ αυτή τη στιγμή δημόσια να τα εκθέσω, αλλά είναι στη διάθεσή σας», παρακαλώ πολύ ας το ολοκληρώσουμε εκεί, γιατί δεν θα τελειώσουμε ποτέ τα διαδικαστικά. Κύριε Υπουργέ, έχετε το λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Κύριε Τσίπρα, δεν είμαι ο Πορτογάλος Υπουργός Άμυνας, ούτε ο Λουξεμβούργιος. Όταν βγάζω προς τα έξω αμυντικά στοιχεία, πρέπει να το κάνω με ιδιαίτερη ευθύνη, όταν λέω ότι δώσαμε «χ» από αυτό το Σύστημα, ενώ διαθέτουμε «ψ», άρα έχουμε το περιθώριο, ακούν πολλοί, όχι Ισπανοί και Ολλανδοί. Επιτέλους, να αναλάβουμε μια ευθύνη εδώ πέρα, εδώ υπάρχει ένα δίλημμα.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Βιαζόσασταν, κύριε Βίτσα. Σας ενημέρωνα για τις τρέχουσες εξελίξεις στο μέτωπο και βιαζόσασταν να πάω παρακάτω για να δούμε αν στείλαμε 40 ή 50 κιβώτια. Γιατί αυτό ήρθατε να κάνετε, έτσι; Και δεν σας ενδιαφέρουν οι εξελίξεις στο μέτωπο…

**ΔΗΜΗΤΡΙΟΣ ΒΙΤΣΑΣ:** (ομιλεί εκτός μικροφώνου)

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** … «πήγαινε παρακάτω, πήγαινε παρακάτω. Τι μας λες για το βομβαρδισμό του Κιέβου;». Επιλέξατε πολιτικά.

**ΔΗΜΗΤΡΙΟΣ ΒΙΤΣΑΣ:** (ομιλεί εκτός μικροφώνου)

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Παρακαλώ πολύ να έρθει στο Βήμα ο κ. Ιωάννης Δρυμούσης, Υπαρχηγός του Γενικού Επιτελείου Εθνικής Άμυνας, για να δώσει συμπληρωματικές πληροφορίες σε σχέση με όσα ειπώθηκαν προηγουμένως από τον Υπουργό Εθνικής Άμυνας κ. Νικόλαο Παναγιωτόπουλο.

Κύριε Δρυμούση, όπως και εσείς, κύριε Αρχηγέ του Γενικού Επιτελείου Στρατού, εάν κάτι θεωρείτε ότι πρέπει εμπιστευτικά να το πείτε στους εκπροσώπους των κομμάτων, δηλώστε το από την αρχή, λόγω της ιδιαιτερότητας της διαδικασίας.

**ΙΩΑΝΝΗΣ ΔΡΥΜΟΥΣΗΣ (Υπαρχηγός ΓΕΕΘΑ):** Ευχαριστώ κύριε Πρόεδρε. Το Γενικό Επιτελείο Εθνικής Άμυνας όσον αφορά την αποστολή του στρατιωτικού υλικού στην Ουκρανία, αφορά κατά κύριο λόγο και μεγάλο ποσοστό υλικό πρώην Σοβιετικής Ένωσης. Είναι πλεονάζον υλικό. Πώς έχει δημιουργηθεί; Έχει δημιουργηθεί από τις κατά καιρούς αναθεωρήσεις της δομής δυνάμεων. Η δομή δυνάμεων δεν έχει μόνο την κατάργηση των στρατιωτικών μονάδων, έχει μέσα και πόσα επιχειρησιακά και πόσα μη επιχειρησιακά οπλικά συστήματα θα έχουν οι Ελληνικές Ένοπλες Δυνάμεις. Η απόσυρση συγκεκριμένου αριθμού οπλικών συστημάτων, δημιούργησε αυτό το μεγάλο απόθεμα πυρομαχικών. Αυτά τα πυρομαχικά δώσαμε στην Ουκρανία, πρώην Σοβιετικής Ένωσης, μεγάλης παλαιότητας και είναι και το μεγαλύτερο ποσοστό. Άρα πλεονάζον υλικό, δεν δημιουργείται κανένα μα κανένα κενό στην άμυνα της χώρας και στον επιχειρησιακό σχεδιασμό των Ενόπλων Δυνάμεων. Οι Ένοπλες Δυνάμεις…

**ΔΗΜΗΤΡΙΟΣ ΒΙΤΣΑΣ:** (ομιλεί εκτός μικροφώνου)

**ΙΩΑΝΝΗΣ ΔΡΥΜΟΥΣΗΣ (Υπαρχηγός ΓΕΕΘΑ):** Είπα το μεγαλύτερο ποσοστό. Μπορώ να σας πω και τους τόνους που είναι των πυρομαχικών, αλλά νομίζω το θέμα είναι ότι δεν δημιουργείται επιχειρησιακό κενό στις Ένοπλες Δυνάμεις αυτή τη στιγμή.

Δεύτερον, για την αντικατάσταση των BMP-1 με τα MARDER, το Γενικό Επιτελείο Εθνικής Άμυνας είναι σίγουρο ότι η αντικατάσταση ισάριθμων BMP-1, χωρίς τη δημιουργία χρονικού κενού και με την εξακολούθηση και όλων των υφιστάμενων διεργασιών, που έχουμε στην παραλαβή οπλικών συστημάτων και δη μεταχειρισμένων, είμαστε σίγουροι ότι θα αναβαθμίσει τις επιχειρησιακές δυνατότητες των Ενόπλων Δυνάμεων. Είμαστε σίγουροι για αυτό. Περισσότερα τεχνικά δεδομένα, γιατί θεωρούμε ότι τα MARDER είναι καλύτερα, είναι πιο αναβαθμισμένα από αυτά που έχουμε, νομίζω ότι ο κύριος Αρχηγός του Στρατού, μπορεί να σας δώσει και τεχνικά χαρακτηριστικά. Αυτό που έχω να σας πω είναι, επιχειρησιακά οι Ένοπλες Δυνάμεις θα αναβαθμιστούν από αυτή την αντικατάσταση με ισάριθμα MARDER.

**ΔΗΜΗΤΡΙΟΣ ΒΙΤΣΑΣ:** (ομιλεί εκτός μικροφώνου)

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Μισό λεπτό λίγο. Κύριε Υπαρχηγέ, έχετε ολοκληρώσει την τοποθέτησή σας;

**ΙΩΑΝΝΗΣ ΔΡΥΜΟΥΣΗΣ (Υπαρχηγός ΓΕΕΘΑ):** Ναι, ολοκλήρωσα. Νομίζω ότι το χρόνο τον είπε ο κύριος Υπουργός. Ήταν ξεκάθαρος.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Να σας παρακαλέσω να ακούσουμε και τον Αρχηγό του Γενικού Επιτελείου Στρατού και συνολικά μετά να τοποθετηθούν οι Εισηγητές μας με τις ερωτήσεις που θα τεθούν.

Ευχαριστώ πολύ, κύριε Υπαρχηγέ. Παρακαλώ τον Αρχηγό του Γενικού Επιτελείου Στρατού, τον Αντιστράτηγο Χαράλαμπο Λαλούση, να πάρει τον λόγο.

**ΧΑΡΑΛΑΜΠΟΣ ΛΑΛΟΥΣΗΣ (Αντιστράτηγος, Αρχηγός ΓΕΣ)**: Αξιότιμε, κύριε Υπουργέ, αξιότιμε κύριε Πρόεδρε της Επιτροπής Εξωτερικών και Άμυνας, αξιότιμα μέλη της Επιτροπής, καλημέρα σας και σας ευχαριστώ που μου δίνετε τη δυνατότητα να εξηγήσω και εγώ, από τεχνικής και επιχειρησιακής πλευράς, ορισμένες πληροφορίες, που θεωρώ θα είναι χρήσιμες. Καταρχήν, θέλω να δηλώσω ότι η καθημερινή αγωνία μας είναι η ενίσχυση των Ενόπλων Δυνάμεων. Αυτό κάνουμε καθημερινά σε όλους τους τομείς και στα θέματα των οπλικών συστημάτων και στα θέματα της εκπαίδευσης και στα θέματα του προσωπικού. Μια τεράστια προσπάθεια, που καθημερινά η αγωνία μας είναι να αυξήσουμε τις επιχειρησιακές δυνατότητες.

Θα σας μιλήσω όχι μόνο ως Αρχηγός του Γενικού Επιτελείου Στρατού, αλλά και ως αξιωματικός των τεθωρακισμένων. Αυτό τι σημαίνει; Έχω τεράστια εμπειρία 42 χρόνια σε ερπυστριοφόρα, σε άρματα, που πραγματικά πιστεύω ότι η εμπειρία μου μού δίνει απόλυτη γνώση επιχειρησιακή, για να σας καταθέσω την εμπειρία μου και να σας πω για τα οπλικά συστήματα που συζητήσαμε, μεταξύ των BMP-1 και Marder. Συμπληρώνοντας αυτά που είπε ο κ. Υπουργός και o Υπαρχηγός του Γενικού Επιτελείου Εθνικής Άμυνας, καταρχάς θα ξεκινήσω από τη θωράκιση που δεν αναφέρθηκε. Το BMP-1 έχει βάρος το τονάζ είναι 12 τόνους, ενώ το Marder είναι 35 τόνους. Αυτό σημαίνει ότι η θωράκισή του είναι πάρα πολύ ενισχυμένη, που είναι πολύ σημαντικό για την προστασία του προσωπικού.

Το Marder, το ΤΟΜΑ, είναι βασισμένο και κατασκευασμένο στο σκάφος του Leopard-1. Άρα, λοιπόν, υπάρχει τεχνογνωσία, υπάρχουν ανταλλακτικά και υπάρχει και γνώση όσον αφορά την τεχνική συντήρηση. Επομένως, σε μας είναι οικείο το σκάφος του Marder σε σχέση με το BMP-1 , το οποίο είναι παλιάς τεχνολογίας, παρουσιάζει αρκετά προβλήματα και, όπως αναφέρθηκε, ενώ είχαμε πάρει 500 αρχικά, σταδιακά, έχουμε μείνει με λειτουργικά 185, γιατί δώσαμε και στο Ιράκ και στην Αίγυπτο.

Το οπλικό του σύστημα, πολλές συζητήσεις έχουν ακουστεί για το πυροβόλο των 73 χιλιοστών. Το πυροβόλο αυτό είναι των 73 χιλιοστών, αλλά δεν είναι αξιόπιστο. Μπορεί να ρίξει μέχρι 3 βλήματα το λεπτό, το μέγιστο βεληνεκές είναι 1.300 μέτρα και είναι και μικρή η αρχική του ταχύτατη. Δηλαδή, επηρεάζεται πολύ η βολή του πυροβόλου από τους πλάγιους ανέμους, ενώ το Marder, διαθέτει πυροβόλο 20 χιλιοστών. Όλα τα σύγχρονα ΤΟΜΑ και τα αμερικανικά, ακόμα και τα τουρκικά, κατά βάση χρησιμοποιούν πυροβόλο 20 έως 30 χιλιοστών. Έχει ταχυβολία περίπου 1.000 φυσίγγια το λεπτό. Έχει βεληνεκές κοντά στα δυόμισι χιλιόμετρα και τα αντίστοιχα τουρκικά έχουν ένα ανάλογο πυροβόλο. Άρα, λοιπόν, το οπλικό του σύστημα είναι πολύ αναβαθμισμένο και έχει και θερμικό περισκόπιο, το οποίο δεν έχει το BMP-1, άρα μπορεί να βάλλει και να κάνει βολή τη νύχτα. Έχει ισχυρότερο κινητήρα, είναι ευκίνητο και θεωρούμε ότι είναι ένα αξιόπιστο και είναι απόλυτα επωφελής επιχειρησιακά αυτή η ανταλλαγή.

Όπως ανέφερε και ο κ. Υπουργός, δεν θα υπάρξει κανένα κενό. Η ανταλλαγή θα γίνει αφού τα επιθεωρήσουμε. Θα πάμε στη Γερμανία όπου μας πουν, θα τα δούμε και, εφόσον γίνει επιλογή όπως κάθε φορά κάνουμε, έτσι κάναμε και με τα Μ-1117. Μου δίνετε την ευκαιρία να σας πω ότι ένα πολύ μεγάλο αριθμό – και δεν θέλω να αναφέρω νούμερα – θα πάνε στα νησιά από τα Μ-1117, τα οποία είναι τεθωρακισμένα οχήματα, τα οποία είναι αξιόπιστα και ενισχύουμε και την άμυνά μας στα νησιά. Άρα, λοιπόν, δεν θα υπάρχει κανένα επιχειρησιακό κενό.

Όσον αφορά την επιχειρησιακή του αξιολόγηση, αυτό είναι θέμα σχεδιασμού. Άρα, λοιπόν, δεν θα υπάρξει κανένα κενό. Θα γίνει επιλογή, θα εκπαιδεύσουμε και θα ζητήσουμε όλα αυτά να συνοδεύονται με την ανάλογη τεχνική υποστήριξη υλικών, πυρομαχικών κ.λπ.. Να ξέρετε ότι το πυροβόλο 20 χιλιοστών ήδη υπάρχει στον στρατό. Υπάρχει στα αντιαεροπορικά και έχουμε και μια μεγάλη ποσότητα πυρομαχικών, το οποίο δε χρειάζεται να μπω σε λεπτομέρειες. Άρα, λοιπόν, θεωρώ συμπερασματικά ότι είναι επωφελής και επιχειρησιακά χρήσιμη η ανταλλαγή των BMP-1 και με τα πιο σύγχρονα Marder, τα οποία θεωρούμε ότι θα αναβαθμίσουν τις επιχειρησιακές δυνατότητες του Ελληνικού Στρατού. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Το λόγο έχει ο κ. Παναγιωτόπουλος.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας)**: Καταλαβαίνετε ότι μόλις ακούσαμε τον Αρχηγό ΓΕΣ και τον Υπαρχηγό ΓΕΕΘΑ, βέβαια, να τοποθετούνται σε ανοιχτή συνεδρίαση της Επιτροπής Εξωτερικών και Άμυνας επί οπλικών συστημάτων. Έπρεπε να πουν τόσο όσο. Απλά παραθέσανε κάποια στοιχεία, που καταδεικνύουν το συμφέρον, τόσα όσα.

Αλλά καταλαβαίνετε, ότι η διάθεση δεν είναι να αποκρυβεί ή να υπάρχει έλλειμμα διαφάνειας, αλλά να δείξουμε εν πάση περιπτώσει με κάποια βασικά επιχειρήματα, όχι σε λεπτομέρεια, δεν πρέπει να μπούμε σε επιχειρησιακά, δεν πρέπει να μπούμε σε αμυντική διάταξη, δεν πρέπει να παραθέσουμε αριθμούς με βάθος λεπτομέρειας για ευνόητους λόγους.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Μα Υπουργέ μου, είναι δυνατόν οι στρατιωτικοί να λένε περισσότερα από εσάς;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Εκτιμήσετε το όμως.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Πάμε στη διαδικασία. κύριε Υπουργέ τελειώσατε;

Το λόγο έχει ο συνάδελφος από τη Νέα Δημοκρατία ο κύριος Κουμουτσάκος.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ευχαριστώ πολύ κύριε Πρόεδρε. Πιστεύω ότι όλοι οι συνάδελφοι θα συμφωνήσουν ότι η εικόνα αυτή της Επιτροπής Εξωτερικών και Άμυνας της Βουλής, τη στιγμή που συζητάει ένα τόσο κρίσιμο θέμα, για την εξωτερική πολιτική και ασφάλεια της χώρας, δεν είναι η καλύτερη δυνατή. Και θα παρακαλέσω τους συναδέλφους κυρίως της Αξιωματικής Αντιπολίτευσης, να αναλογιστούν την ευθύνη της εικόνας που παρουσιάζουμε σήμερα, και να μην επαναλάβουν αυτά τα οποία είπαν ως τρόπο αντιπολίτευσης. Μπαίνω στην ουσία του θέματος.

Κυρίες και κύριοι συνάδελφοι η άμυνα των νησιών μας, η θωράκιση τους είναι εθνική επιταγή, είναι οφειλή και καθήκον, είναι υποχρέωση άσκηση κυριαρχίας. Άλλωστε, θέλω να θυμίσω ότι γι’ αυτό το λόγο, έχουμε εξαιρέσει τα θέματα ασφάλειας και άμυνας από την αρμοδιότητα του Διεθνούς Δικαστηρίου-συγκρατήστε το αυτό-όπως επίσης, έχουμε εξαιρέσει από την αρμοδιότητα του Διεθνούς Δικαστηρίου και θέματα εδαφικής κυριαρχίας. Αυτά τα θέματα, ούτε συζητούνται, ούτε διαπραγματεύονται, ούτε αποτελούν θέμα διαλόγου διαμεσολάβησης ή νομικής κρίσης.

Η θέση αυτή της Ελλάδας, είναι δηλωτική της μεγάλης βαρύτητας που δίνει στην ασφάλεια των νησιών και στην άμυνά τους. Στη σημερινή συνεδρίαση κυρίες και κύριοι της αντιπολίτευσης, δημιουργείτε την εντύπωση ότι κάποιος από εσάς πιστεύει ότι η πολιτική και στρατιωτική ηγεσία του τόπου-παρούσα σήμερα-παίρνει συγκεκριμένες αποφάσεις και προχωράει σε ενέργειες που εξασθενεί την άμυνα των νησιών, αυτό προκύπτει από την αμφιβολία με την οποία δηλητηριάζετε το δημόσιο διάλογο. Αυτό πιστεύετε; Αν το πιστεύετε να το πείτε να το ακούσει ο ελληνικός λαός, ότι καταθέτετε επισήμως αμφιβολία ως προς το αν η πολιτική ηγεσία και στρατιωτική ηγεσία του τόπου, παίρνει αποφάσεις που είναι υπέρ ή κατά της άμυνας των νησιών.

Δηλητηριάζετε τον πολιτικό διάλογο με έναν τρόπο, που δεν πρέπει με κανένα τρόπο να το κάνετε ειδικά σε αυτή τη συγκυρία και εγκαλείστε γι’ αυτό. Οι αποφάσεις που έχει πάρει η κυβέρνηση, είναι σύμφωνες με την υποχρέωση που έχουμε να έχουμε την πιο στέρεη, την πιο αποτελεσματική και πιο σίγουρη και στιβαρή άμυνα των νησιών μας. Όσο για τα υπόλοιπα, πράγματι ο πόλεμος στην Ουκρανία, έχει δημιουργήσει διάφορα ζητήματα. Ένα από αυτά είναι η ενίσχυση του μαχόμενου και αμυνόμενου ουκρανικού λαού, απέναντι σε μία παράνομη, απρόκλητη και απροκάλυπτα κατά του διεθνούς δικαίου εισβολή.

Τι θα έπρεπε να κάνει Ελλάδα, να αναιρέσει τις θεμελιώδεις αρχές εξωτερικής πολιτικής που έχει; Δηλαδή να είμαστε υπέρ της εδαφικής ακεραιότητας, υπέρ της κυριαρχίας υπέρ της ανεξαρτησίας των κρατών;

Δηλαδή, να είμαστε υπέρ της εδαφικής ακεραιότητας, υπέρ της κυριαρχίας, υπέρ της ανεξαρτησίας των κρατών; Θα πυροβολούσαμε τα πόδια μας; Θα αυτοκτονούσαμε πολιτικά και διπλωματικά, απέναντι στην Τουρκία; Μονόδρομος, λοιπόν, ήταν η απόφαση. Μονόδρομος, για τη διεθνή ασφάλεια, αλλά και για την ασφάλεια και τα συμφέροντα της χώρας.

Όσον αφορά στη συμμετοχή μας στην προσπάθεια στήριξης -εγώ θα έλεγα σε μεγαλύτερο βαθμό συμβολικής, από αυτά που άκουσα σχετικά με την ποιότητα του οπλισμού που δίνουμε- ήταν για να επιβεβαιώσουμε, και προς τους συμμάχους και προς τους εταίρους, ότι αντιλαμβανόμαστε την ανάγκη αλληλεγγύης σε ένα λαό που αμύνεται.

Από εκεί και πέρα, αυτό το κάνουμε -έτσι κατάλαβα εγώ, σήμερα. Και, αν κάποιος έχει αμφιβολία, να το πει. Λοιπόν, αυτό το κάνουμε, έχοντας πάντα στο μυαλό μας την πρώτιστη και μεγαλύτερη ανάγκη του τόπου να προασπίσει την ακεραιότητα και την εδαφική του ανεξαρτησία, απέναντι σε πραγματική και ζώσα απειλή, όπως είναι η Τουρκία.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε τον κύριο Κουμουτσάκο. Το λόγο έχει ο κ. Μπουρνούς.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε. Η εικόνα που μας δίνετε, είναι ότι κάθε εξοπλιστική αγορά, αποφασίζεται από τον κύριο Μητσοτάκη και μετά ανακοινώνεται σε εσάς και στο Επιτελείο. Από τη σημερινή συζήτηση και τα όσα προηγήθηκαν αυτής της συζήτησης, φαίνεται ότι έτσι κάνετε και με τις αποστολές όπλων.

Υπάρχει το πολιτικό ζήτημα της εμπλοκής σε πόλεμο. Σαφέστατα, δίκαιη και υποστηρικτέα η ουκρανική αντίσταση, σε μία καθ’ όλα παράνομη εισβολή. Και εμείς το είπαμε από την πρώτη στιγμή. Είναι ένας πόλεμος, όμως, με μία χώρα -τη Ρωσία- που δεν είναι άμεση απειλή για την Ελλάδα. Δεν είμαστε Πολωνία ή Εσθονία, που έχουν λόγους να αισθάνονται απειλή από τον αναθεωρητισμό του κυρίου Πούτιν. Επίσης, δεν είμαστε Βέλγιο ή Ισπανία, που δεν αντιμετωπίζουν οποιαδήποτε απειλή.

Επειδή το επικαλέστηκε, προηγουμένως, ο κ. Υπουργός, να αντιστρέψω λίγο το επιχείρημα. Η δική μας απειλή είναι το αναθεωρητικό καθεστώς Ερντογάν, που μάλιστα φαίνεται να κλιμακώνει όλο και περισσότερο την ένταση. Και, δυστυχώς, αυτό το κομμάτι έχετε ευθύνη και εσείς, ως Κυβέρνηση, με τους χειρισμούς σας. Είναι, λοιπόν, ζήτημα αν εξασθενεί η άμυνά μας –ειδικά, αυτήν την περίοδο.

Δεν είναι δυνατόν να διαβάζουμε, πρώτα σε ουκρανικά μέσα, ότι θα στείλετε ή έχετε στείλει τον εξοπλισμό, για τον οποίο συζητάμε. Έχω δημοσίευμα της 5ης Ιουνίου, που λέει ότι η Ελλάδα -μεταφράζω από τα αγγλικά- πρόκειται να παραδώσει ένα πολύ μεγάλο ποσό οπλισμού και πυρομαχικών στην Ουκρανία. Αν δεν κάνω λάθος, διαβάσαμε για 122 BMP-1. Πράγματι, είναι πεπαλαιωμένο -το ξέραμε και πριν μας το πείτε εσείς- ενώ τα γερμανικά MARDER, που πάτε να συμφωνήσετε, είναι πιο σύγχρονο.

Όμως, επειδή δεν το απαντήσατε. Τα αφήσατε όλα ανοιχτά. Θα αντικατασταθούν άμεσα; Έχετε κάνει κάποιο προγραμματισμό ή απλά σπεύδετε να δώσετε ό,τι σας ζήτησαν; Πότε θα μας τα δώσουν οι Γερμανοί; Τα BMP-1 εξυπηρετούσαν κάποιες ανάγκες των νησιών - μιας και προέρχομαι από τη Λέσβο- έστω και δευτερεύουσες, αλλά είχαν ένα ρόλο.

Αν ήταν τόσο άχρηστα τελικά, όπως μας περιγράψατε, γιατί τα είχαμε; Έχετε και άλλο εξοπλισμό που είναι άχρηστος ή ασυντήρητος; Και βασίζονται σε αυτόν οι στρατιώτες και οι αξιωματικοί μας; Οι μηχανοκίνητες Μονάδες των νησιών, που τα είχαν, τι θα έχουν τώρα; Θα πάνε άλλα τεθωρακισμένα, στη θέση τους; Και πότε θα πάνε; Ή, πλέον, οι συγκεκριμένες Μονάδες, δεν θα είναι μηχανοκίνητες;

Και συνεχίζω με ένα ερώτημα για τους πυραύλους STINGER και τις οβίδες πυροβολικού –δεν θα τα περιγράψω αναλυτικά: Δεκαεπτά χιλιάδες οβίδες πυροβολικού των 155 χιλιοστών. Έχουμε αρκετές; Είναι από κάποιο υπολογισμό;

 Εγώ από τα λίγα που γνωρίζω, ξέρω ότι κάθε μονάδα, π.χ. στη Λήμνο στον νομό μου, υπολογίζει το σενάριο: τόσες μέρες πολέμου, επί τόσες οβίδες την ημέρα ανάλωση, χρειάζομαι τόσες, για να αντέξω μέχρι να με ανεφοδιάσουν, εφόσον καταφέρουν να με ανεφοδιάσουν Συνεπώς, από πού έφυγαν τα βλήματα; Από τις αποθήκες πρώτης γραμμής; Από τις αποθήκες εφεδρείας; Από τα νησιά; Από τη Θράκη; Από τις αποθήκες στα μετόπισθεν; Υπάρχει προγραμματισμός και χρονοδιάγραμμα για την αντικατάστασή τους ή τα έχετε αποφασίσει μόνος σας; Ρωτήσατε τη Διεύθυνση Πυροβολικού και σας είπε ότι τους περισσεύουν; Αυτά τα ερωτήματα τα θέτω και θα έπρεπε να απαντηθούν πάρα πολύ εύκολα αν οι κάμερες έκλειναν για 10 λεπτά.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κ. Μπουρνούς.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, εδώ και καιρό διαπιστώνουμε ότι η τουρκική προκλητικότητα έχει αναβαθμιστεί σε επιθετικότητα και βεβαίως έχει ξεπεράσει κάθε έννοια διεθνούς δικαίου με τις άτυπες, άνομες και αστήρικτες προκλητικές αμφισβητήσεις για την κυριαρχία των νήσων του Ανατολικού Αιγαίου.

Η κατάσταση αυτή, έχουμε πει και άλλη φορά, χρειάζεται μια ισχυρή εθνική στρατηγική, εθνική ενότητα, εθνική συνεννόηση. Ταυτόχρονα, χρειάζεται μια παρέμβαση προς την Ευρωπαϊκή Ένωση η οποία θα πρέπει να αφήσει τη λογική του κατευνασμού του Ερντογάν, που πολλές φορές ακολουθεί, ώστε να μην βάλει βέτο στην ένταξη της Φινλανδίας και της Σουηδίας στο ΝΑΤΟ, σύμφωνα με τις πρόσφατες εξελίξεις, γιατί πραγματικά δεν μπορούμε να αντιμετωπίσουμε, ούτε σε εθνικό ούτε σε ευρωπαϊκό επίπεδο την αναθεωρητική πολιτική της Τουρκίας, η οποία έχει βεβαίως όμοια χαρακτηριστικά με την αναθεωρητική πολιτική του Πούτιν και της Ρωσίας.

 Θετικό βήμα αποτελεί για την Ευρωπαϊκή Ένωση η πρόσφατη απόφαση του Ευρωπαϊκού Κοινοβουλίου με την οποία αποδοκιμάζονται οι πρόσφατες δηλώσεις των Τούρκων αξιωματούχων, αλλά και οι δηλώσεις που έγιναν από ευρωπαίους αξιωματούχους και αρχηγούς. Όμως δεν αρκούν. Απαιτείται προσοχή και ψυχραιμία και από την πλευρά μας και, όπως τόνισα, εθνική στρατηγική, πολιτική συνεννόηση και συναίνεση.

Θα πρέπει η Κυβέρνηση να μην επικαλείται ανάλογη στάση της προηγούμενης κυβέρνησης κατά τη διάρκεια της θητείας της και να προχωρήσει σήμερα, δεν έχει δικαιολογία, σε μια θεσμική διαδικασία συνεννόησης.

Εμείς, έχουμε αποδείξει και εντός και εκτός Βουλής ότι είμαστε μια δύναμη, πολιτική δύναμη, μια πατριωτική δύναμη που ασκούμε υπεύθυνη αντιπολίτευση με προμετωπίδα τα εθνικά θέματα. Δεν δίνουμε, όμως, λευκή επιταγή στην κυβέρνηση.

Με λύπη πραγματικά πληροφορηθήκαμε, όχι από τον Έλληνα Πρωθυπουργό, αλλά τον Γερμανό Καγκελάριο, ότι συμφωνήθηκε η παράδοση ελληνικών τεθωρακισμένων οχημάτων και η αντικατάστασή τους με άλλα γερμανικής προέλευσης. Αποφασίζονται εξαιρετικής σημασίας εθνικά θέματα, όπως αυτό, χωρίς ενημέρωση των πολιτικών αρχηγών και κυρίως ερήμην, όπως φαίνεται στην αρχική φάση, των θεσμικών οργάνων της πολιτείας.

 Υφίστανται θέματα όχι μόνο σε σχέση με τη διαδικασία που ακολουθήθηκε αλλά και με το περιεχόμενο της συμφωνίας, το κόστος, τον συγχρονισμό ενεργειών, τα χρονοδιαγράμματα, ώστε να μην υπάρξει ουδεμία περίπτωση ελλείμματος στην υποστήριξη της εθνικής κυριαρχίας μας.

Ελπίζουμε ότι και με τις απαντήσεις που θα δώσει ο Υπουργός θα καλυφθούν τα κενά και αν χρειαστεί θα προχωρήσουμε και σε άλλες θεσμικές διαδικασίες που προβλέπονται, προκειμένου να έχουμε πλήρη ενημέρωση.

Μετά από υπεύθυνη μελέτη, με όσα είχαμε στη διάθεσή μας, κάναμε διαπιστώσεις στις οποίες, δεν θέλω να αναφερθώ χάριν συντομίας του χρόνου, αλλά θα περάσω στα ερωτήματα που προκύπτουν από αυτές τις διαπιστώσεις. Ερωτήματα τα οποία είτε έχουν ήδη απαντηθεί, είτε απαντηθούν στη συνέχεια -θα είναι καλό- αλλά αν δεν απαντηθούν θα προχωρήσουμε, όπως σας είπα, σε αίτημα πρόσθετης διαδικασίας.

 Πρώτον. Γιατί, δεν ζητήθηκε εξαρχής η έγκριση του ΚΥΣΕΑ ή έστω η γνώμη του Αρχηγού ΓΕΕΘΑ και του Αρχηγού ΓΕΣ;

Δεύτερον. Γιατί δεν ενημερώθηκαν οι πολιτικοί αρχηγοί, εκ των προτέρων, για την ενέργεια αυτή;

Το είχαμε ήδη, επισημάνει από την πρώτη αποστολή των 5.000 όπλων. Αυτό χρειάζεται, δεν είναι μία απλή διαδικασία.

Τρίτον. Γιατί ο Πρωθυπουργός αποσιώπησε τη συμφωνία κατά τις δηλώσεις του προς τους δημοσιογράφους, που προηγήθηκαν αυτών του Σολτς; Ήταν το ίδιο; Ο κ. Σολτς, μίλησε μετά και το ανέφερε.

Τέταρτον. Γιατί δεν τηρήθηκαν ή δεν επιλέχθηκε να ακολουθηθούν οι διατάξεις του ν.3978/2011, «περί διάθεσης αμυντικού υλικού των Ενόπλων Δυνάμεων», έστω και θεωρούμενου ως πλεονάζοντος;

Πέμπτο. Έχουμε πάρει εχέγγυα για την αντικατάσταση των τεθωρακισμένων, που θα διαθέσουμε πριν την παράδοσή τους ή αυτό θα γίνει στη συνέχεια με τις συνομιλίες, που θα ακολουθήσουν;

Έκτο. Ποιος είναι ο αριθμός των ελληνικών τεθωρακισμένων που θα παραδοθούν και από ποιες μονάδες θα παραδοθεί το σύνολο των ΒΜP-1, οι συλλογές, ο εξοπλισμός και η υποστήριξης τους; Αν δεν απαντήσετε σήμερα, θα απαντηθεί με άλλη διαδικασία.

Έβδομο. Ποια είναι η κατάσταση των τραυματισμένων οχημάτων που θα παραλάβουμε από τη Γερμάνια; Ποιος είναι ο βαθμός αναβάθμισης που χρειάζονται; Αν ναι, με ποιο κόστος και ποιος θα το πληρώσει; Πότε θα πραγματοποιηθεί η ενδεχόμενη αναβάθμιση των γερμανικών τεθωρακισμένων;

Όγδοο. Η παράδοση των τεθωρακισμένων αυτών θα περιλαμβάνει τις συλλογές και τον εξοπλισμό υποστήριξής τους;

Ένατο. Ποιος είναι ο χρόνος που απαιτείται για την πλήρη επιχειρησιακή εκπαίδευση των στελεχών μας, για τη βέλτιστη αξιοποίηση των επιχειρησιακών δυνατοτήτων των γερμανικών τεθωρακισμένων;

Είναι θετικό, που είπε ο Αρχηγός ΓΕΣ, ότι ως προς το σκάφος είναι ίδιο με το Leopard-1. Άρα, υπάρχει ήδη μια δεξίωση και μια γνώση για το όχημα.

Δέκατο. Πώς θα καλυφθεί το κενό στην αμυντική οργάνωση των νησιών έως την πλήρη ενεργοποίηση των γερμανικών τεθωρακισμένων, αν δεν συγχρονιστούν οι ενέργειες;

Ενδέκατο. Ποια άλλα όπλα ή οπλικά συστήματα, έχει συμφωνηθεί να παραδοθούν στην Ουκρανία; Είναι μόνο τα τεθωρακισμένα ή αυτά που ήδη μας ανακοινώσατε;

Δωδέκατο. Ο Πρωθυπουργός έθεσε τον Καγκελάριο της Γερμανίας στο θέμα του εξοπλισμού της Τουρκίας από τη Γερμανία;

Είναι ένα κορυφαίο ζήτημα για το οποίο έχει υπάρξει απόφαση του Ευρωπαϊκού Κοινοβουλίου, ύστερα από πρόταση του Προέδρου μας. Δεν μπορεί έτσι ανοικτά και χωρίς περιορισμούς η Γερμανία να εξοπλίζει την Τουρκία. Μια Τουρκία που απειλεί μία χώρα της Ευρωπαϊκής Ένωσης.

Τέλος, θέλω να αναφέρω, κύριε Υπουργέ, κύριε Πρόεδρε και κύριοι συνάδελφοι, τις δηλώσεις και τη θέση του Προέδρου μας, ότι εμείς στηρίξαμε από την αρχή, από την πρώτη στιγμή, τον αγώνα του ουκρανικού λαού, για την ελευθερία του. Σε έναν πόλεμο, όμως, που διαρκεί, δεν μπορεί τα ευρωπαϊκά κράτη να χωρίζονται σε καλά ή κακά, σε φιλικά ή μη φιλικά προς τη Ρωσία ή προς την Ουκρανία, αλλά ακόμα και τα κόμματα.

Θα πρέπει να είναι ξεκάθαρο ένα ευρωπαϊκό πλαίσιο, που να έχει ένα κοινό ευρωπαϊκό μηχανισμό, ούτως ώστε η όποια πολιτική απόφαση, για στήριξη της χώρας που το έχει ανάγκη και, εν προκειμένω, της Ουκρανίας, να γίνεται μια θεσμική διαδικασία ευρωπαϊκή.

Κύριε Υπουργέ, απαντήστε στα ερωτήματά μας, ακούστε αξιολόγησε και αποδεχτείτε τις προτάσεις μας, που έχουν μόνο γνώμονα την ενίσχυση του εθνικού συμφέροντος.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε τον κ. Κεγκέρογλου.

Τον λόγο έχει ο κ. Δρίτσας.

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, μια διευκρίνιση παρακαλώ. Από ότι βλέπω ακολουθείτε πορεία, να δίνετε το λόγο σε βουλευτές με τη σειρά εγγραφής τους στον κατάλογο. Αυτό που θέλω να επισημάνω είναι, ότι τα κόμματα έχουν εκπροσώπηση σήμερα η εκπροσώπηση του ΣΥΡΙΖΑ -Προοδευτική Συμμαχία, έχει ανατεθεί σε μένα και όταν έρθει η σειρά μου να μιλήσω, θα μιλήσω με την ιδιότητα αυτή.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Δεν το γνώριζα αυτό, για αυτό έδωσα το λόγο πρώτα στον κ. Μπουρνούς, αλλιώς θα έδινα το λόγο πρώτα σε εσάς.

**ΘΕΟΔΩΡΟΣ ΔΡΙΤΣΑΣ:** Εσείς αλλάξατε τη σειρά, δεν τηρήσατε τη σειρά.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Όχι, ο κ. Μπουρνούς, ήταν πριν από εσάς εγγεγραμμένος.

**ΘΕΟΔΩΡΟΣ ΔΡΙΤΣΑΣ:** Αυτό λέω κρατήσατε τη σειρά έγγραφης.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Ναι, τη σειρά εγγραφής, προσπαθώντας όμως να κάνω και ένα κύκλο σε όλα τα κόμματα.

**ΘΕΟΔΩΡΟΣ ΔΡΙΤΣΑΣ:** Κρατήστε το μέχρι τέλος για λόγους συνέπειες, αλλά όταν έρθει η σειρά μου, να ξέρετε, ότι θα τοποθετηθώ.

**ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής):** Παρακαλώ πολύ το λόγο έχει, ο κ. Παπαναστάσης, από το Κομμουνιστικό Κόμμα Ελλάδας.

Στο σημείο αυτό γίνεται η β ΄ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές Κούβελας Δημήτριος, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Λοβέρδος Ιωάννης-Μιχαήλ, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Καραμανλή Άννα, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Νικολακόπουλος Ανδρέας, Μπουκώρος Χρήστος, Σενετάκης Μάξιμος, Στυλιανίδης Ευριπίδης, Υψηλάντης Βασίλειος-Νικόλαος Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Σαρακιώτης, Ιωάννης, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Σκανδαλίδης Κωνσταντίνος, Μαρίνος Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Σακοράφα Σοφία

**ΝΙΚΟΛΑΟΣ ΠΑΠΑΝΑΣΤΑΣΗΣ:** Κύριε Πρόεδρε, μιλάω ως εκπρόσωπος του Κομμουνιστικού Κόμματος και θα ήθελα και τον σχετικό χρόνο, να μπορέσω να εκθέσω τη θέση του κόμματος και να βάλω και τα σχετικά ερωτήματα. Τίτλος της σημερινής συνεδρίας «ώδινεν όρος και έτεκεν μυν» με δυο λόγια «κοιλοπονούσε το βουνό και γέννησε ποντικάκι», αυτή ήταν άραγε η προσδοκία του ελληνικού λαού, όσον αφορά την ενημέρωσή του για όλα αυτά τα οποία συμβαίνουν με την αποστολή του οπλισμού στην Ουκρανία; Φυσικά και όχι.

Μέχρι τις 24 του Φλεβάρη που αρχίζει αυτός ο πόλεμος η Κυβέρνηση έσπερνε τον εφησυχασμό, τη σιγουριά, τη συλλογική ασφάλεια στο πλαίσιο της ευρώ-ατλαντικής λύκο-συμμαχίας. Αυτό έκανε. Μέχρι 24 του Φλεβάρη συμμετείχε η Κυβέρνηση συνειδητά και πολύμορφα με τις πλάτες και των άλλων κομμάτων στη νατοϊκή περικύκλωση της Ρωσίας.

Άρα, κύριε Υπουργέ, που δεν είστε εδώ αυτή τη στιγμή, δεν δικαιούστε να λέτε, ότι κανείς δεν φαντάζονταν αυτή τη ρωσική επίθεση στις 24 του Φλεβάρη, ήταν προδιαγεγραμμένη βάλατε το χέρι σας, όταν στήνατε νατοϊκές βάσεις στα σύνορα Ουκρανίας-Ρωσίας, 500 χιλιόμετρα από τη Μόσχα, 80 χιλιόμετρα από το Λένινγκραντ, αυτό που λένε σήμερα Αγία Πετρούπολη, βάλατε το χεράκι σας λοιπόν.

Εμείς σαν Κομμουνιστικό Κόμμα από την πρώτη στιγμή ξεκαθαρίσαμε, ότι τα συγκρουόμενα μπλοκ σε αυτόν τον πόλεμο είναι από τη μια η Ρωσία και από την άλλη οι Ηνωμένες Πολιτείες της Αμερικής, ΝΑΤΟ και Ευρωπαϊκή Ένωση και ότι ο πόλεμος αυτός είναι ιμπεριαλιστικός.

Εσείς σαν Κυβέρνηση από την πρώτη στιγμή του πολέμου παρουσιαστήκατε νατοϊκότεροι των νατοϊκών, «παίξατε τα ρέστα σας», όπως λέει ο λαός για τα συμφέροντα της αστικής τάξης και την αναβάθμισή της στην περιοχή. Σήμερα, τι κάνετε; Στέλνετε όπλα, στέλνετε οπλικά συστήματα, ετοιμάζεστε να στείλετε και τμήματα των Ενόπλων Δυνάμεων καμώνεστε τους φρουρούς των συνόρων της Ουκρανίας και της εδαφικής και της ακεραιότητας και του διεθνούς δικαίου. Με ποιους όμως το κάνετε αυτό; Το κάνετε με ένα συρφετό που κόβει και ράβει την εδαφική ακεραιότητα, το διεθνές δίκαιο κάθε φορά στα μέτρα των συμφερόντων του.

Εμείς λέμε, ότι αυτή είναι η πρακτική των ιμπεριαλιστών είτε της μιας είτε της άλλης πλευράς και δεν είμαστε ισαποστάκηδες. Πρώτοι όμως και καλύτεροι σε αυτή την τακτική είναι οι ΗΠΑ, το ΝΑΤΟ και η Ευρωπαϊκή Ένωση, με αυτούς είστε. Αυτοί είναι που δεκαετίες τώρα επανα χάραξαν σύνορα στη Γιουγκοσλαβία, στη Μέση Ανατολή, έκοψαν στη μέση τη Λιβύη. Αυτοί σχεδίασαν το διαμελισμό της Συρίας. Αυτοί τα έκαναν όλα αυτά και σήμερα μαζί τους υπερασπίζεστε τα σύνορα της Ουκρανίας.

Η άποψή μας είναι, ότι θα έπρεπε να ντρέπεστε για όλα αυτά. Όπλα στην Ουκρανία κύριο θέμα της σημερινής συζήτησης, στέλνονται όπλα, που τα έχει ακριβοπληρώσει ο Έλληνας εργαζόμενος με τον ιδρώτα του, που καλύπτουν επιχειρησιακές ανάγκες των Ενόπλων Δυνάμεων και ας αφήσουμε τα παραμυθάκια περί αποθέματος.

 Συζήτησα με πάρα πολλούς ανώτατους αξιωματικούς. Τη λέξη απόθεμα δεν την ξέρει κανένας. Ξέρουμε και γνωρίζουμε και εγώ στρατιωτικός είμαι, για ημέρες αγώνα. Συγκεκριμένα υπολογίζονται. Αλλά, το απόθεμα το άχρηστο δεν το αντιλαμβάνομαι. Και δεν αντιλαμβάνομαι και ένα άλλο στοιχείο. Εφόσον είναι ένα απόθεμα τρίτου κλιμακίου, δεν ξέρω πως το ονόμασε ο Υπουργός, γιατί ανησυχεί για την απορρητότητα του, φοβούμενος ότι αφαιρούμε, ενώ θα αποκαλυφθούν τα αποθέματα της χώρας.

Μιλήσατε για απόρρητο. Απόρρητο τι; Αυτό που έχει βγάλει η εδώ πρεσβεία της Ουκρανίας στα tweet της; Αυτό που έχει βουίξει ο ειδικός κι ο γενικότερος τύπος; Αυτά είναι κοροϊδία. Για άλλη μια φορά, προσπαθείτε να κρατήσετε στο σκοτάδι τον ελληνικό λαό. Δεν θα πω τώρα και για τη θέση του ΣΥΡΙΖΑ. Προχθές την ακούσαμε στην επίκαιρη. Εμείς τα ξέρουμε όλα από πολύ καιρό. Δεν υπάρχει ζήτημα απορρήτου. Είναι όλα γνωστά και τα ξέρουν οι πάντες. Εμείς δεν τα ανακοινώνουμε, διότι δεν θα ήταν υπεύθυνη η στάση μας. Σοβαρά; Υπεύθυνη στάση απέναντι σε ποιον; Στο λαό; Είναι υπεύθυνη στάση απέναντι στον λαό να μην του λέτε, τι όπλα στέλνονται στις κρεατομηχανές της Ουκρανίας; Όχι. Αλλού δώσατε και εσείς τα διαπιστευτήρια σας, όπως τα δίνει και η Κυβέρνηση. Η υπεύθυνη στάση και ο κράχτης της υποταγής σας, είναι απέναντι στην Αμερικάνικη Πρεσβεία, στο διευθυντήριο του ΝΑΤΟ, και στα όργανα της Ευρωπαϊκής Ένωσης. Αυτούς διαβεβαιώνει και ο ΣΥΡΙΖΑ, ότι είναι εδώ και τα σκυλιά δεμένα. Να μην το προχωρήσουμε πάνω. Ας πάμε παρακάτω.

Στηρίξατε επίσης και στηρίζετε, μαζί με τη Νέα Δημοκρατία και τα άλλα αστικά κόμματα, την πολιτική που είχε ως αντικείμενο στόχο, την περικύκλωση της Ρωσίας. Βάλατε και εσείς το χεράκι σας, στο να υπάρξει αυτή η επίθεση από τη Ρωσία; Να τα αποτελέσματα. Έχετε και εσείς, εξίσου, μεγάλη ευθύνη, για το ξεκλήρισμα των λαών. Από την πρώτη μέρα του πολέμου η κυβέρνηση, συμμετέχει στον εξοπλισμό της Ουκρανίας. Στις 29 του Φλεβάρη, αν δεν κάνω λάθος, φύγανε τα πρώτα φορτία. Όλοι σας, πάνω σε αυτό προτάσσετε τις δήθεν ενστάσεις σας, σχετικά με τα οικονομικά κόστη και τις επιχειρησιακές επιπτώσεις αυτής της αποστολής. Τι κρύβεται; Κρύβεται, ότι η κυρίαρχη συνέπεια αυτής της αποστολής των όπλων στην Ουκρανία, είναι, ότι η ελληνική κυβέρνηση με εντολή, εντός ή εκτός εισαγωγικών, του ΝΑΤΟ, των ΗΠΑ και της Ευρωπαϊκής Ένωσης, μετατρέπει τη χώρα, την Ελλάδα εν τοις πράγμασι, σε εμπόλεμο εταίρο της Κυβέρνησης Ζελένσκι.

 Αυτό είναι το πρωτεύον, αυτό κρύβετε όλοι σας. Και το κάνετε, γιατί είστε με το πλευρό της ελληνικής αστικής τάξης που είναι δεμένη με το ΝΑΤΟ. Εκεί εκπροσωπούνται τα συμφέροντά της και η αύξηση της κερδοφορίας της. Φυσικά και υπάρχουν και άλλες πλευρές, σε σχέση με την αποστολή. Υποδεέστερες, αλλά υπάρχουν. Είναι αυτές που εσείς βάζετε μπροστά. Για παράδειγμα: Τι στάλθηκε στην Ουκρανία; Μέχρι σήμερα η Κυβέρνηση, μέσω του κ. Υπουργού, μας ενημέρωνε, ήδη το προανέφερα, το υλικό που στάλθηκε είναι από το απόθεμα. Πρωτόγνωρες ορολογίες αλλά τις ακούμε. Όμως, κύριε Υπουργέ, είναι άχρηστο επιχειρησιακό απόθεμα 2100 ρουκέτες του σοβιετικού πυραυλικού συστήματος RM70; Είναι άχρηστο απόθεμα; 2.100 ρουκέτες. Το οποίο στάλθηκε από τις 29 του Φλεβάρη μέχρι τις 27 του Απρίλη από ποιες αποθήκες βγήκαν; Ποιο μέτωπο αποδυναμώθηκε; Είναι απόρρητο. Εμείς έχουμε και στοιχεία από πού φύγανε. Φυσικά και δεν θα τα ανακοινώσουμε. Όμως, γνωρίζουμε πάρα πολύ καλά. Απαντήστε μας. Λέτε στους χειριστές του RM70, ότι είχαν στα χέρια τους απαξιωμένα και άχρηστα αποθέματα, που όμως είναι πολύτιμα για τους ουκρανούς. Αυτό τους λέτε; Λέτε το ίδιο. Ερώτημα για τους 1.100 αντιαρματικούς πυραύλους RPG, που είναι επιχειρησιακοί. Για τα 3.200 τεμάχια φυσίγγια 762. Τρία εκατομμύρια διακόσιες χιλιάδες.

Τους 60 αντιαεροπορικούς πυραύλους Stinger; Βγείτε να τα δείτε, είναι δημοσιοποιημένα όλα αυτά. Τις 20 σκανδάλες των Stinger; Τα 17.000 βλήματα 155 χιλιοστών; Είναι άχρηστα όλα αυτά τα υλικά; Βέβαια, δεν προσμετράω σε αυτά τα 500 τυφέκια - τουλάχιστον 500, γιατί δεν ξέρουμε τον ακριβή αριθμό - καλάσνικοφ και τα 4.150.000 φυσίγγια γι’ αυτά τα όπλα. Συμμετείχαν όλα αυτά τα υλικά στον υπολογισμό των ημερών αγώνα, για το κάθε οπλικό σύστημα; Έχουν επιπτώσεις στη διαθεσιμότητα των όπλων; Είναι ερωτήματα, θέλουμε να μας απαντήσετε. Είναι ρητορικά τα ερωτήματα, εμείς την απάντηση την ξέρουμε. Ναι, συμμετείχαν παντού. Κάποια σκόπιμα που δεν τα προσδιορίζω. Είναι δυσεύρετα και δύσκολα, μπορεί η Ελλάδα να τα επανα προμηθευτεί, αλλά είναι άλλα υλικά από αυτά τα οποία έχουν δοθεί, είναι αδύνατο να βρεθούν λόγω παλαιότητας και μη παραγωγής τους πλέον. Το ερώτημα είναι, αν έχουν αδυνατίσει τα όπλα.

Για τη μεταφορά όλου αυτού του υλικού στην Ουκρανία, τι μας λέγατε μέχρι σήμερα; Τα ακούγαμε όλοι, έξι C-130 και μάλιστα, χαριτολογώντας ο κ. Υπουργός έπαιζε είτε έξι αεροσκάφη είτε έξι φορτία. Ποια είναι η πραγματικότητα και να μας την επιβεβαιώσετε, όπως πρέπει να μας επιβεβαιώσετε και τα προηγούμενα, 21 πτήσεις 6 ελληνικών C-130, 5 νεοζηλανδικών, 10 καναδικών, να μας τα επιβεβαιώσει ο κ. Υπουργός.

 Σχετικά με τα τεθωρακισμένα ΤΟΜΑ BMP-1, που προσπάθησε ο κύριος Υπουργός να τα απαξιώσει παρομοιάζοντας τα με ένα μέσο Ι.Χ. αυτοκίνητο και με όλα τα απάρτια του, 38.000 μας είπε. Αυτά λοιπόν τα 100 - 130 τεθωρακισμένα οχήματα μάχης, δεν είναι από το άχρηστο απόθεμα και μην κάνει το αστείο και το ξαναπεί κανένας αυτό. Αποσύρονται από περιοχές γνωστές και μη ανακοινώσιμες από αυτό το βήμα. Το Κομμουνιστικό Κόμμα Ελλάδας, ξέρει να σέβεται αυτά τα στοιχεία και αυτό το απόρρητο και είναι το πρώτο που τα κάνει, γιατί κάποιοι άλλοι τα έχουν ήδη δώσει στα δημοσιογραφικά γραφεία. Αποσύρονται λοιπόν από περιοχές κρίσιμες, για να συνδράμουν τα τάγματα του Αζόφ και τον δεξιό τομέα, τους πυλώνες του στρατού του Ζελένσκι, που είναι δεκανίκι στην υλοποίηση της πολιτικής του ΝΑΤΟ, των ΗΠΑ, στη διαπάλη τους με τη Ρωσία. Αυτό τον ρόλο πάνε, εκεί πάνε. Όσο τώρα για τα ποσοστά δημοκρατίας, του αγώνα, για τη δημοκρατία που λένε οι λαοί των όμορων χωρών με την Ουκρανία, που πάλι μας ενημέρωσε ο κ. Υπουργός, μας είπε για 60%. Ξέρετε γιατί αυτό το ποσοστό διαμορφώνεται; 150 ιδιωτικές εταιρείες αυτή τη στιγμή αγωνίζονται να παραπλανήσουν την κοινή γνώμη.

Για τα καινούργια τεθωρακισμένα που θα πάρουμε, τα Marder, ξέρουμε πολύ καλά πού είναι αποθηκευμένα, σε μακρά αποθήκευση στους υγρούς αγρούς της Γερμανίας. Τι θα έρθει εδώ πέρα, πόσα θα βρεθούν; Δεν ξέρουμε ακόμα - ρητορικό το ερώτημα, ξέρουμε αλλά δεν θα το πούμε τώρα - αν αυτά μπορούν να αντικαταστήσουν τα  BMP-1  ή έχουν άλλα χαρακτηριστικά και είναι για άλλες περιοχές.

Υπάρχουν τεράστιες ευθύνες στην Κυβέρνηση, στην αντιπολίτευση και σε όλους όσους στηρίζουν αυτές τις επιλογές. Το Κομμουνιστικό Κόμμα Ελλάδας όπως μέχρι σήμερα, έτσι θα συνεχίσει αδιάλειπτα, να αναλύει, να ξεσκεπάζει, να καταγγέλλει και να ενημερώνει το λαό μας. Αυτός ο πόλεμος δεν είναι του λαού μας, δεν θα τον πληρώσει ο λαός μας, δεν θα τον πληρώσει ο Έλληνας εργαζόμενος, δεν θα συμμετάσχουν στο αιματοκύλισμα άλλων λαών. Μπροστά σε αυτό το έγκλημα, η απάντηση, δεν μπορεί παρά να είναι μόνο μία. Όχι στον ιμπεριαλιστικό πόλεμο, να σταματήσει τώρα η εμπλοκή της. Ελλάδας, να κλείσουν αμέσως όλες οι βάσεις στη χώρα μας, να δυναμώσει η πάλη του λαού, για την αποδέσμευση από τις ιμπεριαλιστικές ενώσεις με το λαό νοικοκύρη στον τόπο του. Ευχαριστώ.

**ΘΕΟΔΩΡΟΣ ΔΡΙΤΣΑΣ: Κ**ύριε Πρόεδρε, μήπως είναι καλύτερα να κάνουμε μια μικρή διακοπή μέχρι να επανέλθει στην αίθουσα ο κ. Υπουργός; Δεν είναι πρέπον να λείπει. Προφανώς έχει κάποια πιεστική υποχρέωση και γι’ αυτό είναι έξω, αλλά πως να συνεχιστεί η διαδικασία χωρίς τον Υπουργό;

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Τον λόγο έχει ο κ. Αντώνης Μυλωνάκης, ο συνάδελφος της Ελληνικής Λύσης. Κύριε Δρίτσα, το μήνυμά σας το πήραμε. Ειδοποιούμε τον κύριο Υπουργό και θα είναι σύντομα παρών μέσα στην αίθουσα. Ωστόσο, όμως και η στρατιωτική ηγεσία, όπως βλέπετε, είναι παρούσα και παρακολουθεί την όλη διαδικασία. Σας ευχαριστώ.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Δεν μπορεί να απαντήσει η στρατιωτική ηγεσία, κύριε Πρόεδρε. Κοινοβουλευτική διαδικασία είναι. Και εν πάση περιπτώσει, όταν τίθεται ένα αίτημα, πρέπει να απαντάτε.

**ΑΝΤΩΝΙΟΣ ΜΥΛΩΝΑΚΗΣ**: Ευχαριστώ κύριε Πρόεδρε. Κύριε Υπουργέ, ολόκληρη φασαρία έγινε, διότι απουσιάζατε. Τώρα επανήλθατε. Πραγματικά, σήμερα όποιος παρακολουθούσε από την αρχή, κυρίες και κύριοι συνάδελφοι, τη διαδικασία, θα εξέφραζε τη λύπη του. Μια διαδικασία κύριε Υπουργέ, κύριε Δρίτσα, στην οποία συμφωνήσατε απόλυτα με τον κύριο Υπουργό Εθνικής Άμυνας, γιατί προφανώς τα εγκλήματα τα έχετε προμελετημένα. Φεύγετε. Δεν πειράζει, εγώ θα σας τα πω να τα ακούσετε. ΣΥΡΙΖΑ και Νέα Δημοκρατία ακολουθείτε την ίδια τακτική και λυπούμαι, διότι το ΠΑΣΟΚ, το οποίο βέβαια έχει τη δική του άποψη και λέει ναι, ό τι θα συζητήσουμε εδώ να τα συζητήσουμε με ανοιχτές τις πόρτες και τα παράθυρα, να τα ακούει όλος ο ελληνικός λαός.

Ο κύριος Υπουργός, όμως, τοποθετήθηκε. Δεν μπορούμε να αναφέρουμε πράγματα τα οποία δεν πρέπει να ακουστούν δημόσια. Τήρησε τη διαδικασία ο κ. Παπαναστάσης του Κομμουνιστικού Κόμματος, του δίνω συγχαρητήρια, τα είπε όλα, αυτά που θα πω και εγώ δηλαδή, περίπου, χωρίς να πει σημεία, τα οποία δεν επιτρέπουν να βγουν.

Κύριε Υπουργέ, η Ελληνική Λύση ξεκάθαρα, από την πρώτη στιγμή, όπως και σήμερα, ακολουθώντας τη διαδικασία, εξέφρασε την άποψή της. Η συζήτηση έπρεπε να είναι κεκλεισμένων των τηλεοράσεων και των θυρών και των παραθύρων. Έπρεπε να ακουστούν ορισμένα πράγματα και να μας δώσετε ορισμένες απαντήσεις. Έχουμε βάλει πλάτη από την πρώτη στιγμή που μπήκαμε στην Βουλή, σε όλα όσα μας ζήτησε το Υπουργείο Άμυνας, όσα ζήτησε το Υπουργείο Άμυνας, οι Επιτελείς, οι Αρχηγοί των Επιτελείων, οπλικά συστήματα, είτε ήταν αυτό συντήρηση είτε ήταν αυτό αγορές, είπαμε ναι. Σε ένα πράγμα είπαμε όχι. Το ξέρετε πολύ καλά, πλην του κέντρου αεροπορικής εκπαίδευσης στην Καλαμάτα και αυτό είναι εν εξελίξει και πρέπει να το συζητήσουμε κάποια στιγμή.

Μας ρωτήσατε κύριε Υπουργέ να τοποθετηθούμε ξεκάθαρα, αν είμαστε υπέρ της αποστολής των οπλικών συστημάτων και βαρέθηκα πια να ακούω αμυντικού υλικού.

 Πρώτον. Το αμυντικό υλικό είναι άλλο κύριε Υπουργέ. Είναι αλεξίσφαιρα γιλέκα, είναι κράνη. Αυτό είναι το αμυντικό υλικό. Οπλικά συστήματα και πυρομαχικά, δεν είναι αμυντικό υλικό, είναι εξοπλισμοί. Άρα, λοιπόν, μας ρωτήσατε να τοποθετηθούμε ξεκάθαρα, αν είμαστε υπέρ ή κατά της αποστολής των οπλικών συστημάτων και πυρομαχικών στον πόλεμο της Ρωσίας εναντίον της Ουκρανίας, τον οποίο από την πρώτη στιγμή έχουμε καταδικάσει. Αλλά, είχαμε πει ότι ναι στην ανθρωπιστική βοήθεια, όχι στην αποστολή οπλικών υλικού και πυρομαχικών. Ξεκάθαρα πράγματα. Αναφέρατε 12 φορές τη λέξη σύμμαχοι. Πρέπει να σας πω και να σας θυμίσω ότι η Ουκρανία, ούτε σύμμαχος στο ΝΑΤΟ είναι ούτε εταίρος στην Ευρωπαϊκή Ένωση. Ξεκάθαρα πράγματα.

Δεύτερον. Επειδή είπατε ότι ήταν εντολή της Ε.Ε. και του ΝΑΤΟ. Ξέρετε ότι υπάρχουν χώρες της Ε.Ε. οι οποίες δεν έχουν εμπλακεί καθόλου σε αποστολή πολεμικού υλικού; Βεβαίως. Αυστρία, Ουγγαρία, κ.α. εκτός αν αυτές δεν ανήκουν στην Ε.Ε. ανήκουν κάπου αλλού. Και επειδή είστε τόσο υπέρμαχος του να στέλνουμε και να βοηθάμε τους λαούς οι οποίοι κατά αναθεωρητικό τρόπο σαν τον Πούτιν και τους άλλους -και βεβαίως έχετε δίκιο- χτυπιούνται ανελέητα από πολέμους, γιατί δεν στείλαμε στη Συρία; Γιατί δεν στείλαμε στη Λιβύη ή στο Ιράκ; Δηλαδή, οι λαοί αυτοί δεν υπήρχαν για εμάς; Δεν υπήρχαν οι λαοί! Υπήρχε μόνο η εντολή των Αμερικάνων. Αυτό ήταν, κύριε Υπουργέ!

Πάμε τώρα να δούμε τι είπατε. Από αυτά που είπατε, ούτε εσείς ο ίδιος δεν τα πιστεύετε, αλήθεια σας λέω, και σας εκτιμώ το γνωρίζετε πάρα πολύ καλά, σας εκτιμώ απεριόριστα, αλλά αυτό το οποίο κάνετε είναι ότι λέτε πράγματα τα οποία ούτε καν ο ίδιος τα πιστεύετε. Πάμε να δούμε, τι έχουμε στείλει κατ’ αρχάς το οποίο είναι πλεονάζον υλικό προφανώς. Είναι πλεονάζον υλικό οι ρουκέτες οι RM70 οι 2.100, κύριε Υπουργέ; Είναι πλεονάζον υλικό τα 3.200.000 φυσίγγια 762; Είναι μακράς εναποθήκευσης υλικό; Είναι ασκήσεων πυρομαχικά; Δεν κάναμε ασκήσεις και τα είχαμε κάπου αποθηκευμένα; Είναι έτοιμα για καταστροφή; Γιατί ούτε λίγο ούτε πολύ μας βγάλατε όλα τα οπλικά συστήματα τα οποία στείλατε, κύριε Υπουργέ, άχρηστα. Εμείς είμαστε οι πονηροί. Εσείς δεν είπατε; Το BMP-1 είναι άχρηστο υλικό. Το βγάλατε άχρηστο!

Και επειδή γνωρίζω τον κύριο Αρχηγό του ΓΕΣ, ένας εξαιρετικός αξιωματικός και το λέω με υπογραφή αυτό, είναι δυνατόν να λέμε ότι βάλαμε εκεί που τα βάλαμε τα BMP-1, κύριε Αρχηγέ, με τα πολυβόλα διασκευασμένα των 73 χιλιοστών και είναι άχρηστα; Αυτά ακούστηκαν! Τα πρακτικά, δεν μπορεί να με διαψεύσουν. Δεν είναι καλό το πυροβόλο, δεν έχει καλά σκόπευτρα το πυροβόλο, δεν είναι έτσι το πυροβόλο. Και επειδή μιλήσατε και για βάρος 35, εγώ σας λέω μια άλλη παράμετρο. Το ένα είναι αμφίβιο το άλλο δεν είναι αμφίβιο. Τα Marder δεν είναι αμφίβια. Περνάνε ένα μέτρο νεράκι ενώ τα άλλα πλέουν αν το πάρουμε και αυτό. Ακριβώς όπως τα λέω.

Και επειδή μιλάτε για τα BMP-1. Ποιος σας είπε ότι τα Marder είναι πιο καινούργια από τα BMP-1; Oχι ότι υπεραμύνομαι αυτών, αλλά αφού τα έχεις είναι σε επιχειρησιακή ετοιμότητα, είναι έτοιμα με τα πυροβόλα τους, να τα πάρεις αυτά και επειδή είναι άχρηστα- υποτίθεται είμαστε οι πονηροί και στέλνουμε κακά, άχρηστο υλικό στην Ουκρανία και ενώ περιμένουμε για να αναβαθμίσουμε, κύριε Υπουργέ, την άμυνα μας και τα τεθωρακισμένα οχήματα μεταφοράς προσωπικού- τα Marder τα οποία είναι πιο άχρηστα, μακράς αποθήκευσης. Δεν ξέρουμε αν είναι επιχειρησιακά έτοιμα, αν υπάρχουν συλλογές, έχουν φύγει από τις γραμμές παραγωγής, συνεπώς, πότε θα έρθουν αυτά; Σε μία περίοδο όχι ειρήνης με απειλή πολέμου. Εδώ μιλάμε για ένα μήνα ο οποίος «καίει».

Κατ’ αρχάς, κύριε Υπουργέ, δεν μας έχετε πει τίποτα εσείς, τα μάθανε όλα από το εξωτερικό. Ό, τι μαθαίνουμε εδώ πέρα τα μαθαίνουμε από εσάς. Είτε από τον Ερντογάν θα τα μάθουμε, είτε από τον Μπάιντεν θα τα μάθουμε, είτε από τον Καγκελάριο της Γερμανίας θα τα μάθουμε. Δεν τα μαθαίνουμε από εσάς, εσείς κλείνετε τις συμφωνίες- όχι εσείς προσωπικά, ο κύριος πρωθυπουργός- εσείς δεν μπορείτε να πείτε τίποτα, ακολουθείτε και το κακό είναι ότι πονοκεφαλιάζετε και τους Αρχηγούς των Επιτελείων, οι οποίοι δεν κοιμούνται τα βράδια. Σου λέει, «τι μου λέει τώρα;».

 Μία ερώτηση, κύριε Υπουργέ, επειδή το σημείωσα τώρα που μιλάγαμε. Θυμάστε ότι κατά την Επιτροπή των Εξοπλιστικών είχαμε υπογράψει για τα SPIKE- NLOS. Τι γίνεται με αυτά τα Ισραηλινά, τα οποία είναι μέσου βεληνεκούς και τα οποία εσείς - και όλοι μας βεβαίως είπαμε ναι - υπεραμυνόσαστε; Μαθαίνω ότι το Μαξίμου, δεν θέλει να τα πάρει τώρα. Γιατί, υπάρχει κάποιο πρόβλημα; Δεν είναι καλά τώρα αυτά; Αυτά δεν ήταν εναντίον των Navak καλύτερα κ.λπ. 25 χιλιόμετρα βεληνεκές; Νομίζω ότι θα πρέπει να μας δώσει μια εξήγηση για ποιο λόγο. Γι’ αυτό έπρεπε να είναι η συζήτηση κλειστή, για να μπορούμε να πούμε και δυο λόγια παραπάνω. Αλλά, έντεχνα και πάρα πολύ έξυπνα - αν δεν ήσασταν έξυπνος πολιτικός, δεν θα γινόσασταν Υπουργός Άμυνας τόσα χρόνια - παρασύρατε και τους άλλους «μπουνταλάδες». Με συγχωρείτε, ρητορικό είναι, δεν είστε «μπουνταλάδες» - πολιτικά λέω - και είπαν ναι. Ο κύριος Δρίτσας πρόλαβε και είπε το ναι, να συμφωνήσει μαζί σας.

Σας έχουμε ρωτήσει από την πρώτη στιγμή και δεν έχετε απαντήσει. Τελικά, αυτά τα πυρομαχικά και τα οπλικά συστήματα που ρωτήσαμε σήμερα, ισχύουν; Έχουν πάει; Πόσα φορτία έχουν φύγει και πού; Τι δυνάμεις έχουν φύγει από την Ελλάδα, για τη Βουλγαρία ή για άλλες περιοχές; Είναι μέσα στα πλαίσια της ταχείας επάνδρωσης μονάδων του ΝΑΤΟ; Να ξέρουμε τουλάχιστον τι κάνουμε, τι δεν κάνουμε. Αυτά πρέπει να ξέρει η Επιτροπή Εξωτερικών και Άμυνας. Στην Αμερική, επειδή υπεραμυνόμαστε, αν δεν ξέρει η Επιτροπή Εξωτερικών και Άμυνας κάτι, δεν περνάει τίποτα. Και εδώ τελευταίοι ενημερωνόμαστε, όπως ενημερωνόμαστε, από τις εφημερίδες.

Ολοκλήρωσα, κύριε Πρόεδρε. Ευχαριστώ πάρα πολύ. Αυτές τις ερωτήσεις που σας θέσαμε καθαρά σαν Ελληνική Λύση, από την πρώτη στιγμή και σας «κρούουμε τον κώδωνα του κινδύνου». Προσέξτε αυτά τα οποία κάνετε. Μη γίνει κάτι, ω μη γένοιτο. Και μην περνάει από το μυαλό κανενός ότι με αυτό τον τρόπο θα από στρατικοποιήσουμε τα νησιά μας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε πολύ τον κ. Μυλωνάκη. Τον λόγο έχει η κυρία Σακοράφα από το ΜέΡΑ25.

**ΣΟΦΙΑ ΣΑΚΟΡΑΦΑ**: Σας ευχαριστώ πολύ, κύριε Πρόεδρε. Ευχαριστώντας τον κύριο Υπουργό για την ενημέρωση, θα ξεκινήσω καταθέτοντας την πολιτική μας άποψη για τη σημερινή συζήτηση. Πιστεύω ότι όλα αυτά κανονικά δεν μπορεί να είναι αντικείμενο συζήτησης σε μια κοινοβουλευτική διαδικασία, σε μια κοινοβουλευτική Επιτροπή όπως είναι η σημερινή. Δεν εξαντλείται το θέμα σε αυτό το επίπεδο. Είναι ζητήματα που απαιτούν συζήτηση του κυρίου Πρωθυπουργού με τους αρχηγούς των κομμάτων και θα εξηγήσω το γιατί.

 Η αποστολή εξοπλιστικού υλικού στην εμπόλεμη Ουκρανία, δεν είναι ένα αποσπασματικό γεγονός. Είναι μία πτυχή μιας πολιτικής που ασκείται αποκλειστικά και μόνο με βάση τις προσωπικές επιλογές του κυρίου Πρωθυπουργού. Μια εξωτερική πολιτική για την οποία δεν υπάρχει ελληνική διπλωματία. Δεν υπάρχουν Γενικά Επιτελεία, δεν υπάρχει ΚΥΣΕΑ. Δεν υπάρχει καν η κυβερνητική παράταξη. Υπάρχει μόνο το προσωπικό δόγμα του κυρίου Πρωθυπουργού ότι τα εθνικά συμφέροντα - δήθεν - υπηρετούνται κατά τον καλύτερο τρόπο με την επίδειξη της υποτέλειας, με το σχήμα του πρόθυμου δεδομένου και του προβλέψιμου συμμάχου. Όπου δεν πρόκειται βέβαια για συμμαχία, αλλά για σχέση υποταγής και εντολής. Και όλα αυτά, ενώ ο κύριος Πρωθυπουργός προβάλλει το δικό του - εντελώς αυθαίρετο θα έλεγα - προσωπικό αξίωμα ότι δήθεν ο ελληνικός λαός, στηρίζει αυτή την πολιτική. Το έχει πει επανειλημμένα.

Δυστυχώς, τα αποτελέσματα είναι ήδη άμεσα και ορατά. Χάρη, λοιπόν, στην πρωθυπουργική επίδειξη υπακοής, έχουμε ήδη πλήρη διάρρηξη σχέσεων και αδυναμίας διαλόγου με την Τουρκία. Πλήρη διάλυση σχέσεων και αδυναμία κάθε επικοινωνίας με την Ρωσία, η οποία βεβαίως έχει ξεκινήσει πολύ νωρίτερα με τον ΣΥΡΙΖΑ. Πλήρη διάρρηξη σχέσεων και αδυναμία συνεννόησης με το Ιράν και πολύ φοβόμαστε ότι μπορεί να υπάρχει και συνέχεια.

Τελικά με το δόγμα της υποτέλειας και της υπακοής η Ελλάδα καταδικάζεται να έχει με τις άλλες χώρες τις σχέσεις που θέλουν και καθορίζουν οι Ηνωμένες Πολιτείες και οι άλλοι ισχυροί σύμμαχοι να έχουμε.

Μένει να δούμε, λοιπόν, σε πόσες από αυτές η βλάβη θα είναι ανεπανόρθωτη και θα βαρύνει μονίμως το μέλλον της χώρας με τις αρνητικές της συνέπειες.

 Πέρα από αυτό, υπάρχει, ήδη, και η πρώτη απτή απόδειξη της αναμενόμενης παταγώδους αποτυχίας αυτής της εξωτερικής πολιτικής. Απευθύνεστε στους δήθεν συμμάχους, για βοήθεια, στήριξη, συμπαράσταση απέναντι στην αποχαλινωμένη επιθετικότητα του κ. Ερντογάν και εισπράττετε ένα «βρείτε τα, βρείτε τα μεταξύ σας». Να τα βρούμε, λοιπόν.

 Ακόμη και για τα κυριαρχικά μας δικαιώματα που αμφισβητεί να τα βρούμε με αυτόν που επικαλούμενος ακριβώς την επιδεικτική υποτέλεια του Έλληνα Πρωθυπουργού αρνείται πλέον ρητά κάθε άμεσο διάλογο, μεταξύ των δύο χωρών.

Άλλο χαρακτηριστικό. Είπαμε ότι για χάρη της υπακοής σας στη συγκεκριμένη εντολή διαρρήξατε τις σχέσεις μας με το Ιράν. Απέναντι στο Ιράν που στο κάτω - κάτω της γραφής είχαμε και υποχρέωση σαν Ελλάδα, γιατί μας στήριζε από τα πρώτα χρόνια της κρίσης με την προμήθεια πετρελαίου με όρους που εφαρμόζονταν στη διεθνή αγορά μόνο στη δική μας περίπτωση. Και τώρα και πάλι υπακούοντας και αυτοεξευτελίζεστε με κάποιον τρόπο και πηγαίνετε να πάρετε πετρέλαιο από τον «άθλιο», όπως λέγατε, Μαδούρο.

 Συνάδελφοι, δεν χρειάζεται να θυμίσω ότι η πρώτη, σχεδόν, κίνηση της κυβέρνησης του κυρίου Μητσοτάκη στις πρώτες μόνο ώρες της ανάληψης των καθηκόντων της ήταν να αναγνωρίσει τον αλήστου μνήμης κ. Γκουαϊδό, ως Πρόεδρο της Βενεζουέλας. Αλήθεια πώς ελπίζετε ότι θα σταματήσει αυτός ο ανεκδιήγητος και επιζήμιος για τη χώρα χορός των αντιφάσεων και των αδιεξόδων;

 Λέω, λοιπόν, ότι δεν πρόκειται να σταματήσει όσο επιλέγουμε απλώς να ακολουθούμε την πολιτική τη συγκυριακή και πάντοτε, αλλά και εξ ορισμού, ιδιοτελή πολιτική των δήθεν μεγάλων συμμάχων, νομίζοντας, ότι, τάχα, κάποτε κάτι θα ωφεληθούμε από αυτό.

Μιλάνε για αυτήν την ίδια πολιτική τους που μας υποχρέωνε να ανεχόμαστε σχεδόν 50 χρόνια τώρα την κατοχή στην Κύπρο, αλλά από την άλλη να συμμετέχουμε άμεσα στις κυρώσεις για την Ουκρανία και να στέλνουμε κάτ.΄ εντολή τους και πολεμικό υλικό τη στιγμή που η Ευρωπαϊκή Ένωση, δεν έχει πάρει κανένα μέτρο εναντίον της Τουρκίας για το θέμα της Κύπρου.

Για αυτές τις αποστολές, λοιπόν, εφαρμόζουμε σαν χώρα έναν αμερικανικό νόμο τον νόμο των Ηνωμένων Πολιτειών που ψηφίστηκε με την πρόταση του Γερουσιαστή Μενέντεζ για τον οποίον νόμο και μάλιστα πολύ υπερηφανεύεστε. Αυτός ο νόμος στο κεφάλαιο 3 παράγραφος 4 λέει, ότι είναι συμφέρον των Ηνωμένων Πολιτειών να συνεχίσει η Ελλάδα να αποσύρει το στρατιωτικό εξοπλισμό της από πλατφόρμες και οπλικά συστήματα ρωσικής παραγωγής, μέσω του Επενδυτικού Προγράμματος ανά κεφαλαιοποίησης.

 Είναι, επομένως, ξεκάθαρο ότι με τις αποστολές όπλων του παλιού ανατολικού μπλοκ στην Ουκρανία, εφαρμόζεται, σχεδόν, το σχέδιο διπλής ικανοποίησης των Ηνωμένων Πολιτειών.

Εμείς, κύριε Υπουργέ, δεν θα μπούμε στα ψεύτικα διλήμματα, δεν θα συγκρίνουμε το κόστος και την αποτελεσματικότητα αυτών των οπλικών συστημάτων που ο ελληνικός λαός έχει πληρώσει και τώρα τα παραδίδουμε δωρεάν σε σχέση με εκείνα που θα τον βάλουν και πάλι να πληρώσει και θα παραλάβουμε, όταν θα έρθουν.

Κύριε Υπουργέ, δεν είναι σωστό νομίζω και είναι και παραπλανητικό να αναφέρεστε σε αποθέματα. Δεν επιτρέπεται ένας Υπουργός να μιλάει για αποθέματα, δεν είναι ούτε αποθέματα όλα αυτά, ούτε περισσεύματα. Είναι ενεργός αμυντικός οπλισμός που αγοράστηκε και συντηρείται με κόστος από το λαό μας και για το λαό μας.

 Κλείνοντας, λοιπόν, θέλω να πω ότι πολλοί μιλάνε για την επόμενη μέρα στην Ουκρανία. Ας δούμε μια πτυχή, κύριε Πρόεδρε, της επόμενης μέρας στην Ουκρανία. Όταν θα τελειώσει ο πόλεμος θα υπάρχουν εκεί κάποια άγουρα παιδιά με Καλάσνικοφ. Θα υπάρχουν, όπως προειδοποιεί και η Ιντερπόλ, συμμορίες με ακόμα βαρύτερο οπλισμό, μέχρι και τους πανάκριβους Στίνγκερ, όλο, δηλαδή, τον οπλισμό που και εμείς σήμερα τόσο απερίσκεπτα στέλνουμε στην Ουκρανία. Σας ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Το λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, ακούγοντας τόση ώρα τα λεχθέντα στην Επιτροπή μας, στην αίθουσα αυτή μου έρχονται στο νου αυτά που είχε πει ο παλαιός Πρόεδρος των Ηνωμένων Πολιτειών στο Αμερικανικό Κογκρέσο τον Ιανουάριο του 1941, ζητώντας από τους Βουλευτές και τους Γερουσιαστές να στηρίξουν το υπό εκκόλαψη τότε, πρόγραμμα στρατιωτικής βοήθειας προς τα Ευρωπαϊκά κράτη τα οποία εμάχοντο κατά του ναζιστικού ολοκληρωτισμού και της βαρβαρότητας.

 Είχε πει, λοιπόν ο Φραγκλίνος Ρούζβελτ το εξής: ας πούμε σε αυτές τις χώρες ,ότι ενδιαφερόμαστε ζωτικά, για την προάσπιση της ελευθερίας σας, προσφέρουμε την ενέργεια, τους πόρους μας και, τις οργανωτικές μας ικανότητες, για να σας δώσουμε τη δύναμη να ανακτήσετε και να διατηρήσετε τον ελεύθερο κόσμο.

 Και αυτό, γιατί στη βάση της η στήριξη των αμυνόμενων Ουκρανών δεν είναι μόνο θέμα εξυπηρέτησης των εθνικών συμφερόντων της πατρίδας μας, αλλά είναι ένα ζήτημα αρχών για εμάς, για την Ελληνική Δημοκρατία. Όπως θα σας δείξω σε λίγο αγαπητές και, αγαπητοί συνάδελφοι είναι σίγουρο, ότι οι Ένοπλες Δυνάμεις ωφελούνται από την απόφαση της Κυβέρνησης να ανταλλάξει τα τεθωρακισμένα οχήματα μάχης τύπουBMP-1 με γερμανικά τύπου Marder.

Αλλά εδώ δεν τίθεται μόνο το θέμα του αναμενόμενου οφέλους για τις Ένοπλες Δυνάμεις μας, γιατί κυριαρχεί πρωτίστως το ζήτημα της αποδοκιμασίας και της ήττας του διεθνούς επεκτατισμού και του αναθεωρητισμού. Αυτό, δηλαδή, που γίνεται εκ μέρους της Ρωσίας προς την χώρα, μια ανεξάρτητη χώρα που είναι η Ουκρανία. Στο πλαίσιο αυτό η χώρα ως διαχρονικός υποστηρικτής του Διεθνούς Δικαίου και ως κράτος που βρίσκεται υπό διαρκή απειλή πολέμου και, ξέρουμε όλοι ποια είναι αυτή όφειλε να πάρει μια ξεκάθαρη και ενεργό στάση, απέναντι στην απρόκλητη και παράνομη εισβολή της Ρωσίας στην Ουκρανία.

Σε τέτοιες περιπτώσεις νομίζω ότι δεν χωρούν ούτε ιστορικές αναδρομές. Ερωτήματα τύπου πώς φτάσαμε εδώ ή επιχειρήματα αυτής της κατηγορίας ναι μεν αλλά και τα λοιπά. Ας δούμε λίγο στην ουσία του ζητήματος, για το οποίο συζητάμε.

 Πρέπει να γνωρίζετε και, είμαι βέβαιος ότι γνωρίζετε γιατί διαθέτετε έμπειρα και στελέχη τα οποία έχουν διαχειριστεί πολιτική πάνω στα ζητήματα και των εξοπλισμών και της Εθνικής Άμυνας, ότι το άρθρο 107 του ν. 3978, του νόμου περί εξοπλισμών, όπως όλοι γνωρίζουμε, εξουσιοδοτεί την κάθε Κυβέρνηση να προχωρήσει σε πώληση, μίσθωση, δωρεά ή ανταλλαγή επιχειρησιακά μη αναγκαίου στρατιωτικού εξοπλισμού.

Δύο λεπτά κύριε Πρόεδρε, με σκοπό την εξυπηρέτηση της εξωτερικής και αμυντικής πολιτικής της χώρας μας το λέει ο νόμος. Η δωρεά στην Ουκρανία ενός αριθμού τεθωρακισμένων οχημάτων BMP-1 και, η ταυτόχρονη αντικατάστασή τους από τα γερμανικά TOMA ΤΑ Marder που λέμε είναι ξεκάθαρα επωφελής, για την αμυντική μας ισχύ. Η ισχυρότερη θωράκιση σε σχέση τόσο με τα BMP-1 όσο και με τα τεθωρακισμένα οχήματα μεταφοράς προσωπικού τα TOMΑ M-113 καθώς και, η υψηλή ταχύτητα αποτελούν χαρακτηριστικά των Marder S που ταιριάζουν εξαιρετικά στο τακτικό μας περιβάλλον, μέσα στο οποίο καλείται να επιχειρήσει ο στρατός ξηράς.

 Επιπροσθέτως η δυνατότητα αναβάθμισης αυτών, με την τοποθέτηση του SPIKE NLOS του αντιαρματικού πυραύλου, που όπως γνωρίζουμε είναι ήδη υπό ένταξη στο οπλοστάσιο των ενόπλων μας δυνάμεων είναι ακόμη ένα συγκριτικό πλεονέκτημα αυτών των γερμανικών ΤΟΜΑ.

Στο σημείο αυτό και ως Πρόεδρος της Επιτροπής Εξοπλιστικών Προγραμμάτων, πρέπει να πω ότι αιφνιδιάστηκα από τις κατηγορίες της Αντιπολίτευσης, ότι με τη δωρεά των «BΜP-1», δημιουργούμε κενό στην αμυντική μας διάταξη.

Όπως ελπίζω θα θυμούνται τα στελέχη του ΣΥΡΙΖΑ της Αξιωματικής Αντιπολίτευσης, πρώτη η δική -τους Κυβέρνηση, η δική- σας Κυβέρνηση, κύριοι συνάδελφοι, προχώρησε το 2016 στο χαρακτηρισμό «ως μη επιχειρησιακά αναγκαίων συνολικά 193 ΤΟΜΑ BΜP-1, ως τα 101 από αυτά να πωληθούν περίπου 35.000 ευρώ το ένα και τα 92 να παραχωρηθούν , δηλαδή, ως δωρεά στην Αίγυπτο.

Θα σας θυμίσω μάλιστα ότι από αυτή την αίθουσα, ο τότε Υπουργός Άμυνας, ο Πάνος Καμμένος, στη σχετική συνεδρίαση της Επιτροπής Εξοπλιστικών στις 20 Οκτωβρίου του 2016, η τότε Κυβέρνηση είχε αποφασίσει να αντικαταστήσει τα 193 εκείνα «BΜP-1», με ισάριθμα ΤΟΜΑ Μ113, που είχαμε παραλάβει δωρεάν από τις Ηνωμένες Πολιτείες.

Είναι, λοιπόν, νομίζω σαφές, ότι η σημερινή Συμφωνία που προβλέπει την αντικατάστασή τους με Marder , είναι σαφώς πιο συμφέρουσα, λαμβάνοντας υπόψη τις δυνατότητες, που έχουν τα γερμανικά ΤΟΜΑ, τεθωρακισμένα οχήματα μάχης.

Η στρατηγική απόφαση της Κυβέρνησης αυτής να στηρίξει ενεργά την Ουκρανία, είναι ευθυγραμμισμένη, όπως έχουμε πει πολλές φορές αγαπητές και αγαπητοί συνάδελφοι, με τα εθνικά μας συμφέροντα, τις σχέσεις μας με -τη συμμαχία- την ισχυρότερη συμμαχία του πλανήτη, καθώς επίσης και με τη στρατηγική και αμυντική μας πολιτική.

Ζητώ έστω και αυτή τη στιγμή ως Πρόεδρος της Επιτροπής μας, στην οποία οι περισσότεροι είσαστε μέλη, να στηρίξετε αυτή την απόφαση και να αντιληφθείτε τη σημασία των περιστάσεων και να ξεπεράσουμε τις στείρες αντιπολιτευτικές κορώνες και να συνταχθούμε στην πολιτική αυτού του Υπουργού Άμυνας, ο οποίος τα χρόνια τα οποία διοικεί το Υπουργείο Άμυνας και χαράσσει την Κυβερνητική πολιτική, έχει επιδείξει και συνέπεια και σοβαρότητα και πρωτίστως προορατικότητα. Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κ. Δαβάκη, τον Πρόεδρο της Επιτροπής Εξοπλιστικών Προγραμμάτων.

Το λόγο έχει ο κ. Δρίτσας από το ΣΥΡΙΖΑ.

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ, κύριε Πρόεδρε. Θα ήθελα να πω μερικά προ-εισαγωγικά, αν μου επιτρέπεται.

Το πρώτο είναι: Γενικεύεται στη Βουλή, η μη χρήση μάσκας;

Είναι πλέον ελεύθερη η μη χρήση μάσκας στις κλειστές συνεδριάσεις - στους κλειστούς χώρους; Τη μάσκα μέσα στη Βουλή και στις συνεδριάσεις, θα την ξεχάσουμε; Το θέτω, γιατί υπάρχει πολύ χαλαρότητα και όχι, σοφή.

Το δεύτερο, είναι, το εξής. Εκτιμώ πάρα πολύ και το ξέρουν όλα τα στελέχη των Ενόπλων Δυνάμεων και εν προκειμένω τον κύριο Υπαρχηγό του Γενικού Επιτελείου Εθνικής Άμυνας, τον κύριο Αρχηγό του Γενικού Επιτελείου Στρατού.

Κύριε Υπουργέ, εγώ ότι ερώτημα θα θέσω από σεβασμό στους Επιτελείς αλλά και για να τους προστατέψω, θα το απευθυνθώ σε εσάς, αναφορικά και με πράγματα που εκείνοι είπαν. Κατά τη γνώμη μας, δεν είναι σωστή κίνηση να παρίστανται οι Επιτελείς, στη σημερινή συνεδρίαση. Γίνεται αυτό στην Επιτροπή Εξοπλιστικών Προγραμμάτων και Συμβάσεων, που έχει ειδικούς κανόνες λειτουργίας.

Το τρίτο είναι και επιμένουμε κύριε Πρόεδρε ότι αυτή η συζήτηση γι’ αυτό το θέμα, πρέπει να γίνει και με τον κύριο Δένδια, τον Υπουργό Εξωτερικών. Έχει φανεί ήδη αυτό από τη συζήτηση. Οι πολλαπλές διαστάσεις του θέματος έχουν φανεί και επομένως, όχι μόνο γενικώς για τις εξελίξεις, αλλά ειδικά για την αποστολή όπλων στην Ουκρανία, είναι αναγκαία και η παρουσία του κ. Δένδια του Υπουργού Εξωτερικών, στην Επιτροπή μας.

Ένα τελευταίο θέμα με όσα προηγήθηκαν στα διαδικαστικά και για το αν θα γίνει ανοικτή ή κλειστή η συνεδρίαση σε όλα αυτά. Καταλαβαίνουμε πάρα πολύ καλά και το έχουμε βιώσει σε όλα τα επίπεδα, όπως με την ακρίβεια και τη διαχείριση του δημόσιου πλούτου και την πανδημία και σε όλα, ότι η Κυβέρνηση έχει ένα μηχανισμό για να κρατάει χαμηλά όσα ζητήματα, δεν την ευνοούν και να υπερασπίζονται με επιχειρήματα και οι εκπρόσωποί της και οι Βουλευτές «ότι αυτό δεν υπάρχει ως πρόβλημα», όπως δεν υπάρχει «και η λαθροχειρία με το έγγραφο του FBI και πως μεταφράστηκε». Δεν υπάρχει. Και υπάρχει ένα Επιτελείο επικοινωνιακό, αποσιώπησης.

 Να το πω, προχθές κύριε Υπουργέ που συζητήσαμε, στην Ολομέλεια της Επίκαιρης ερώτησης ενημερώθηκα, από τα δημοσιογραφικά γραφεία της Βουλής όχι, από δική σας παρέμβαση ότι, η σύσταση που ήρθε προς όλες τις κατευθύνσεις ήταν χαμηλά παιδιά και μόνο δηλώσεις του κ Παναγιωτόπουλου λοιπόν. Εντάξει δεν το δώσατε εσείς, προφανώς έτσι λειτουργεί η ομάδα αλήθειας και είναι Επιτελικό κράτος αυτό λοιπόν, δεν είναι δυνατόν. Γι’ αυτό το κρίσιμο θέμα, να μην ενημερώνουν το Ελληνικό λαό. Πράγματι κύριε Υπουργέ, η ιστορία τρέχει πολύ γρήγορα πια, δεν είναι καινούργιο, αλλά τώρα παρά τρέχει γρήγορα και γι’ αυτό, δεν μπορεί να ξεφεύγει από τον καθέναν τίποτα. Και γι’ αυτό η Ελληνική κοινωνία, πρέπει να είναι συμμετοχή, για να μπορεί, πραγματικά να στηρίξει ενιαία και ενωτικά επιλογές. Εσείς κάνατε μια επιλογή, ήδη κορυφαία στελέχη του κόμματος σας, πρώην, Πρωθυπουργός σας, ο κύριος Κώστας Καραμανλής και Αρχηγός του κόμματος ευθέως έθεσε, ένα αντίθετο προβληματισμό, ευθέως και αυτό στα χαμηλά, από το συμπολιτευόμενό τύπο και τα κανάλια, χαμηλά παιδιά, σχεδόν αποσιώπηση.

Λοιπόν, τι είναι η επιλογή της Κυβέρνησης ότι, μπροστά σε μία εξελισσόμενη και επικίνδυνη κλιμάκωση των πολεμικών ανταγωνισμών μετά, την απαράδεκτη εισβολή των Ρώσων στην Ουκρανία, έχοντας βγει το τζίνι από το μπουκάλι πλέον, το λέω συνέχεια, ο κίνδυνος κλιμάκωσης επέκτασης και γενίκευση του πολέμου είναι εδώ. Και όταν, λέμε εδώ, είναι σε όλο τον πλανήτη. Κυρίως όμως, στην Ευρώπη στα Βαλκάνια στη Μέση Ανατολή, στη Μεσόγειο και στον Περσικό Κόλπο. Και εδώ, η Κυβέρνηση από την πρώτη στιγμή, σαν έτοιμη από καιρό, έσπευσε να ενταχθεί σε στρατόπεδο όχι συμμάχων, αλλά σχεδίων που ανταποκρίνονται στην πολεμική προοπτική. Αυτό είναι το στρατηγικό λάθος της Κυβέρνησης το οποίο, έχουμε κριτικάρει πολύ σοβαρά.

Με πρώτο τον πρόεδρο του ΣΥΡΙΖΑ, Προοδευτική Συμμαχία Αλέξη Τσίπρα, έχουμε θέσει, υπεύθυνα τα ζητήματα και ακριβώς, έχουμε ζητήσει μια πάρα πολύ διαφορετική και προσεκτική πολιτική και οι απαντήσεις είναι ότι, εμείς θέλουμε να μείνει η χώρα ουδέτερη, ή να μιμηθεί τον Ερντογάν, ως επιτήδειου ουδέτερου του Ερντογάν, δεν είναι επιτήδειος ουδέτερος, εν προκειμένου, είναι επιθετικός, επιθετικότατος Ο Εθνικισμός του καθεστώτος Ερντογάν, οδηγεί και στο να αναθεωρητισμό, οδηγεί και σε όλες εκείνες, τις πρωτοβουλίες, για νέο πόλεμο στη Συρία, οδηγεί σε όλη, την στόχευση να αναβαθμίσει, μέσα στην αναταραχή και στη γενικευμένη ανασφάλεια και ρευστότητα, να αναβαθμίσει τα μεγάλα ιδιωτικά Εθνικιστικά σχέδιά του. Δεν είναι επιτήδειος, ουδέτερος ο Ερντογάν και καθόλου δεν ζητάμε εμείς, να μιμηθεί η Ελλάδα τον Ερντογάν. Κάθε άλλο, το εντελώς αντίθετο

Η Ελλάδα είναι χώρα του ΝΑΤΟ, είναι χώρα της Ε.Ε. έχει δεσμεύσεις, έχει και δικαιώματα, τα αναγνωρίζουμε, αλλά όλοι ξέρουμε ότι μέσα σε αυτό το πλαίσιο των δεσμεύσεων και υποχρεώσεων και δικαιωμάτων, υπάρχει χώρος ευελιξίας, με βάση τα εθνικά συμφέροντα, τα οποία πρέπει να προσδιοριστούν εν προκειμένω τι είναι ασφαλές και τι όχι για τη χώρα.

Σε αυτό το πλαίσιο τίθεται και η αποστολή όπλων στην Ουκρανία. Είναι βοήθεια στον ουκρανικό λαό; Αντίθετα είναι κίνηση ενταγμένη στον σχεδιασμό διατήρησης και επέκτασης του πολέμου. Δεν θα νικήσει η Ουκρανία τους Ρώσους με την αποστολή των όπλων από την Ελλάδα και ω της υποκρισίας, ο Σολτς δεν στέλνει όπλα στην Ουκρανία, βάζει την Ελλάδα να στείλει και «θα σας τα αντικαταστήσουμε». Σοβαρή πολιτική, υπεύθυνη, παρά πολύ χρήσιμη, για τα ελληνικά συμφέροντα. Εμείς «yes men» και δένουμε χειροπόδαρα τη χώρα μπροστά σε αυτές τις επικίνδυνες εξελίξεις. Αυτό είναι το ζήτημα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Παρακαλώ ολοκληρώστε, κύριε Δρίτσα, γιατί έχουμε πάει στα 9,5 λεπτά.

**ΘΕΟΔΩΡΟΣ ΔΡΙΤΣΑΣ:** Πάρα πολλοί μίλησαν και 12 λεπτά, κύριε Πρόεδρε. Εμείς σας λέμε θέλουμε τα στοιχεία όχι για να ενημερώσουμε τους φακέλους μας. Οι φάκελοι μας είναι ενημερωμένοι ήδη ο κ. Παπαναστάσης από το Κ.Κ.Ε. και με το τετρασέλιδο του «Ριζοσπάστη» την Κυριακή τα έδωσαν όλα ή τουλάχιστον ένα μέρος. Δεν είναι αυτό το ζήτημα. Το ζήτημα είναι να απαντήσει η Ελληνική Κυβέρνηση στον ελληνικό λαό, για πολύ συγκεκριμένα πράγματα. Ποια οπλικά συστήματα και πυρομαχικά δίδονται, από πού προέρχονται και κατά πόσο τα στοιχεία αυτά που θα δώσει πείθουν ότι δεν υποβαθμίζεται η άμυνα της χώρας. Το είπα και στην προηγούμενη τοποθέτησή μου. Αρχικά σεβαστήκαμε τη δήλωση του κυρίου Υπουργού ότι δεν υποβαθμίζεται η άμυνα της χώρας. Μας έφτανε η δημόσια δήλωσή του. Η πορεία των πραγμάτων όμως δεν τον δικαίωσε. Εμείς, δεν είμαστε κινδυνολόγοι. Δεν θα σπεύσουμε να πούμε ότι δεν έχουμε άμυνα, αλλά είναι ευθύνη της Κυβέρνησης αυτά να τα αποσαφηνίσει.

Και λέω τώρα, «πλεονάζον υλικό», «αποθέματα» -δεν ρωτώ τους επιτελείς, ρωτώ εσάς- υπάρχει τέτοια εύνοια στις Ένοπλες Δυνάμεις, «αποθέματα» και «πλεονάζον υλικό»; Υπάρχουν σχέδια που προσδιορίζουν αν οπλικά συστήματα κάθε είδους είναι επιχειρησιακά αναγκαία και μάλιστα διαβαθμισμένα, για πόλεμο μιας μέρας, μιας βδομάδας, ενός μήνα ή όχι επιχειρησιακά αναγκαία και όταν προκύπτει τέτοιο, τα μη επιχειρησιακά αναγκαία μπαίνουν στη διαδικασία παροπλισμού ή εκποίησης. Αυτά είναι νόμος του Κράτους και των Ενόπλων Δυνάμεων. Συνέβη κάτι τέτοιο με τα άρματα MARDER ή και με όλα τα άλλα; Όταν ο Καγκελάριος Σολτς δίπλα στον κύριο Μητσοτάκη, που είχε προηγηθεί, ανακοίνωνε αυτή την ανταλλαγή, είχε πάρει τη γνώμη των Επιτελείων; Είχαν θεωρηθεί αυτά με όλες τις προβλεπόμενες διαδικασίες, μη επιχειρησιακά αναγκαία; Αμφιβάλλουμε πάρα πολύ και ανησυχούμε γι’ αυτό.

Από αυτήν την άποψη, δεν είναι δυνατόν να μην δοθούν αυτά τα στοιχεία με υπευθυνότητα. Ο κ. Οικονόμου, ο Κυβερνητικός Εκπρόσωπος, μας είπε ότι τα γερμανικά άρματα αυτά είναι σύγχρονα. Αυτή είναι η επίσημη κυβερνητική ενημέρωση του ελληνικού λαού. Είναι σύγχρονα; Θα μας πουν και άλλοι συνάδελφοι πώς θα αξιοποιηθούν, πώς θα γίνει η ανταλλαγή, αν θα συγχρονίζεται ο χρόνος της ανταλλαγής.

Τέλος, απαντώ και σε ένα πικρόχολο αλλά αβάσιμο σχολιασμό ενός μικροπολιτικού, δημοσιογράφου, που θέλησε απέναντι στον Γιώργο Τσίπρα και σε μένα να μας εμφανίσει ότι δεν ξέρουμε. Όχι, τα φυσίγγια των 20 χιλιοστών, αυτήν τη στιγμή, τα Ελληνικά Αμυντικά Συστήματα, δεν είναι σε θέση να τα παράξουν. Παλιότερα με τη Rheinmetall, ναι, είχαν παραγωγή και μάλιστα μεγαλύτερων χιλιοστών. Τώρα χρειάζεται τουλάχιστον ενάμισι-δύο χρόνια προετοιμασίας, νέες μηχανές, επισκευής παλαιών, ένα κόστος 3 έως 4 εκατομμυρίων, για να μπορέσουν τα ΕΑΣ κάποτε να παράξουν τέτοια βλήματα, για αυτά τα άρματα. Ας μην έχουμε τόσο μεγάλη ανευθυνότητα σε πράγματα που βλέπετε την Αντιπολίτευση εν γένει και την Αξιωματική Αντιπολίτευση ειδικά, να είναι τόσο σοβαρή και τόσο υπεύθυνη. Δεν κάνουμε αντιπολίτευση για την αντιπολίτευση. Έχουμε ευθύνες και αυτές τις ευθύνες πρέπει να τις να δώσουμε απέναντι στον ελληνικό λαό μετά λόγου γνώσεως. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Το λόγο έχει ο κ. Μανωλάκος.

**ΝΙΚΟΛΑΟΣ ΜΑΝΩΛΑΚΟΣ**: Κύριε Πρόεδρε, κυρίες και κύριοι βουλευτές, η περίοδος που διανύουμε είναι εξαιρετικά δύσκολη και ιδιόμορφη. Η χώρα μας, όμως, ασκεί μία σοβαρή πολιτική με γνώμονα την αποφασιστικότητα, την αποτελεσματικότητα και τη συμμαχική αλληλεγγύη. Στα πλαίσια αυτά, η Κυβέρνησή μας έχει συμφωνήσει με την Κυβέρνηση της Γερμανίας στην ενίσχυση της Ουκρανίας με τεθωρακισμένα οχήματα μάχης ανατολικού τύπου ΒΜΡ-1 από την Ελλάδα και την αντικατάστασή τους από αντίστοιχα πιο σύγχρονα γερμανικά τύπου Marder.

Από τη στιγμή κατά την οποία αυτό έγινε γνωστό, η Αντιπολίτευση και ιδιαίτερα η Αξιωματική, εξαπέλυσε μύδρους κατά της Κυβέρνησης και θα έλεγα ότι ξεπέρασε και τον εαυτό της, κατηγορώντας μας για βαθύτερη εμπλοκή της χώρας στο Ρώσο-ουκρανικό πόλεμο και για αποδυνάμωση της άμυνας των νησιών. Δεν ξέρω αν περιμένω πολλά από την Αντιπολίτευση, αλλά είχα την ελπίδα ότι, επιτέλους, θα βρισκόταν ένας κοινός βηματισμός στα εθνικά θέματα, τη στιγμή που ο αναθεωρητισμός και η προκλητικότητα της Τουρκίας έχει «χτυπήσει κόκκινο».

Ποια είναι, όμως, η ουσία της υπόθεσης, κυρίες και κύριοι συνάδελφοι; Ο Πρωθυπουργός εκμεταλλεύτηκε την ευκαιρία που του παρουσιάστηκε και συμφώνησε στην παραχώρηση των ΒΜΡ-1 στην Ουκρανία, με ταυτόχρονη αντικατάσταση από νεότερα και πλέον σύγχρονα γερμανικά οχήματα τύπου Marder, όπως ανέφερε με λεπτομέρειες ο κύριος αρχηγός του ΓΕΣ. Για ενημέρωσή σας, για τα ίδιου τύπου τεθωρακισμένα οχήματα έχουν γίνει πολλές προσπάθειες στο παρελθόν, από τη χώρα να τα προμηθευτούμε, χωρίς όμως αποτέλεσμα. Μας κατηγορείτε, επί της ουσίας, για δύο πράγματα πρώτον, ότι αδυνατίζουμε την άμυνα της χώρας. Κάποιοι μάλιστα το τερμάτισαν κραυγάζοντας ότι άργησε και η αποστρατικοποίηση των νησιών και, δεύτερον, ότι με την απόφασή μας εμπλεκόμαστε βαθιά στο Ρώσο-ουκρανικό πόλεμο.

 Σας θυμίζω ότι το 2016 όταν ο ΣΥΡΙΖΑ ήταν κυβέρνηση και Υπουργός Αναπληρωτής ο κ. Βίτσας, αποφασίστηκε σχεδόν να δωρίσουμε 101 λειτουργικά BMP-1 στην Αίγυπτο και 92 μη λειτουργικά για ανταλλακτικά χωρίς κόστος. Τα 101 λειτουργικά αποσύρθηκαν από τη Χίο, τη Σάμο και τη Λέσβο και για την αντιμετώπιση του επιχειρησιακού κενού, μεταφέρθηκε αντίστοιχος αριθμός από άλλη περιοχή. Αναρωτιέμαι, τότε δεν αδυνατήσαμε την άμυνα της χώρας, και την αδυνατίζουμε τώρα, που αντικαθιστούμε ένα παλαιό υλικό με λειτουργικό και σύγχρονο. Οι αρχαίοι μας πρόγονοι έλεγαν «κρείττον του λαλείν το σιγάν».

Σε ότι αφορά τη βαθύτερη εμπλοκή μας στο «Ρώσο ουκρανικό πόλεμο», είναι ξεκάθαρο, η κυβέρνησή μας έχει επιλέξει να σταθεί με τους συμμάχους μας στο ΝΑΤΟ, την Ευρωπαϊκή Ένωση, στο πλάι της Ουκρανίας, σταθερά, δυναμικά και αταλάντευτα, στο πλευρό του θύματος που έχει να αντιμετωπίσει την εισβολή της αναθεωρητικής Ρωσίας που ψάχνει για ζωτικό χώρο. Μας θυμίζει κάτι αυτό, από την συμπεριφορά της Τουρκίας;

Εμείς, δείχνουμε έμπρακτα την αλληλεγγύη μας, και σε αυτό στηριζόμαστε για να ζητήσουμε αντίστοιχη αν απαιτηθεί που εύχομαι να μην απαιτηθεί στο μέλλον, για την αντιμετώπιση του αναθεωρητισμού στη γειτονιά μας, για το οποίο πλέον κανείς πια δεν αμφιβάλλει.

Τελειώνοντας κύριε Πρόεδρε, η συμφωνία με τη Γερμανία, είναι μια εξαιρετική συμφωνία, η οποία επιλύει προβλήματα δεν δημιουργεί. Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Δεν μπορώ να σας αποκαλέσω απλώς συνάδελφο και στρατηγό, γιατί μιλήσατε με διπλή ιδιότητα και με τη γνώση που έχετε. Το λόγο έχει ο κύριος Ηγουμενίδης.

**ΝΙΚΟΛΑΟΣ ΗΓΟΥΜΕΝΙΔΗΣ:** Κύριε Πρόεδρε, θα ήθελα καταρχήν να ξεκινήσω με το ότι ζητήσαμε οι Βουλευτές του ΣΥΡΙΖΑ, την ενημέρωση μιας διαδικασίας συζήτησης και ενημέρωση από τον Υπουργό Άμυνας και Εξωτερικών, για να κουβεντιάσουμε θέματα που αφορούν τις κατευθύνσεις, τους προσανατολισμούς της πολιτικής που ακολουθεί η χώρα μας στα ζητήματα τα οποία ζούμε και βιώνουμε. Δεν άκουσα απάντηση ούτε από εσάς και θα ήθελα και από εσάς και από το Προεδρείο της Βουλής, αν πρόκειται να οργανωθεί μια τέτοια συζήτηση. Και ομολογώ ότι αυτή η συζήτηση δεν είναι θέμα χρόνου, είναι θέμα προσανατολισμού. Δεν είναι δηλαδή το πρόγραμμα που μας ανέφερε ξεκινώντας ο Υπουργός Άμυνας, έχω αυτό έχω αυτό έχω αυτό έχω αυτό, έχει όλα αυτά. Έχει στο μυαλό του την ενημέρωση του Ελληνικού Κοινοβουλίου και μέσω αυτού, του Ελληνικού Λαού; Έχει στο μυαλό της η κυβέρνηση αυτό το πράγμα; Αυτό το θέμα θέτω.

Έρχομαι τώρα στα θέματα. Πρώτον, εγώ κύριε Πρόεδρε μέλος της Επιτροπής Άμυνας και Εξωτερικών της Βουλής, έμαθα για την πρώτη αποστολή όπλων στην Ουκρανία από τον Υπουργό Εξωτερικών των Ηνωμένων Πολιτειών. Εγώ κύριε Πρόεδρε-είπε πριν ο κ. Μανωλάκος-συμφώνησε η Κυβέρνησή μας με τη γερμανική για ενίσχυση της άμυνας μας. Εγώ μέλος της Επιτροπής Άμυνας και Εξωτερικών του Ελληνικού Κοινοβουλίου, έμαθα για αυτήν την απόφαση από τον Γερμανό Καγκελάριο Σόλτς. Και ρωτώ είναι φυσικό αυτό είναι φυσιολογικό, είναι σωστή η διαδικασία;

 Και αν αυτή είναι σωστή διαδικασία ή αν υπάρχει αυτή η ανωμαλία στο πώς ανακοινώνονται οι πολιτικές κατευθύνσεις, γιατί δεν υπάρχει αντίστοιχη ανωμαλία στο πώς παίρνονται οι αποφάσεις;

Πάω παρακάτω. Πέρα από το ότι δεν μπορώ να αντιληφθώ αυτή την εν κρυπτώ κίνηση από την πλευρά της Κυβέρνησης, με πείραξε η διαδικασία στο ξεκίνημα της σημερινής συνεδρίασης και αυτό για δύο λόγους. Ο πρώτος είναι ότι δεν αρμόζει στις περιστάσεις και στους αντιπροσώπους του ελληνικού λαού να κρύβονται πίσω από διαδικαστικά ζητήματα. Πήρε με αφορμή το λόγο επί της διαδικασίας η κυρία Μπακογιάννη, για να μας χαρακτηρίσει «ισαποστάκηδες», μεταξύ Ρωσίας και Ουκρανίας. Επί της διαδικασίας και σε όλο αυτό το χάος που προηγήθηκε, πρακτικά άφησαν ορισμένοι να εννοηθεί ότι ο ΣΥΡΙΖΑ δεν θέλει να παρθούν μέτρα υπέρ της Ουκρανίας ή δεν θέλει να παρθούν μέτρα κατά της Ρωσίας ή δεν ξέρω εγώ τι άλλο.

Πέρα από το ότι λοιπόν δεν μου αρέσει να κρύβουμε ζητήματα ουσίας πίσω από τη διαδικασία πράγματι, πρέπει να συζητήσουμε την ουσία και είναι πολύ σοβαρή. Γατί αυτά που ζούμε σήμερα, δεν ξέρω πόσα και πόσο θα τα αλλάξουν, ωστόσο είμαι απολύτως σίγουρος, ότι μετά από αυτά τίποτα δεν θα είναι όπως παλιά.

Επειδή ο πόλεμος δεν θα είναι αέναος και επειδή πρέπει να δούμε την προοπτική στην περιοχή την εμπόλεμη όπου υπάρχει ελληνικό στοιχείο, υπάρχουν κομμάτια της ελληνικής ιστορίας, αντιμάχονται άνθρωποι ομόθρησκοι με τους Έλληνες. Υπάρχουν, δηλαδή, πολλοί λόγοι, που αν σε αυτούς τους λόγους προσθέσουμε ότι στη γειτονιά μας, γείτονάς μας εξ Ανατολών είναι χώρα που εκφράζει τον αναθεωρητισμό σήμερα, είναι χώρα, που όσο και αν παραξενεύει τον Υπουργό Άμυνας, που ξεκίνησε την ομιλία του «Δεν περιμέναμε να γίνει αυτό που έγινε στην Ουκρανία», αυτό το πράγμα, δεν έγινε πρώτη φορά στην Ευρώπη ούτε παραπέμπω στο διαμελισμό της Γιουγκοσλαβίας. Αυτό το πράγμα έγινε, πριν από 50 χρόνια στην Κύπρο και πραγματικά είναι ένα ερώτημα. Όλοι αυτοί οι σύμμαχοί μας οι ισχυροί, που πρέπει να πάμε εκπληρώνοντας τις αμυντικές μας υποχρεώσεις τι λένε για την κατοχή της Κύπρου από την Τουρκία; Τι θέση παίρνουν; Θα σταματήσει αυτή η ανωμαλία ή όχι; Τι θέση παίρνουν, για τη γαλάζια πατρίδα των Τούρκων; Πού τους σταματούν;

Εν πάση περιπτώσει για να ολοκληρώσω, πιστεύω ότι η Ελλάδα είχε μια σειρά λόγους να πρωτοστατήσει, να είναι πρωτεργάτης σε πρωτοβουλίες ειρήνης. Η Ελλάδα δύναμη ειρήνης, δύναμη ομαλότητας, δύναμη σταθερότητας στην περιοχή, δύναμη υπερασπιστής του διεθνούς δικαίου. Έτσι έπρεπε να κινηθούμε. Έτσι κατά τη γνώμη μου πρέπει να είναι η πολιτική μας κατεύθυνση και ο πολιτικός μας προσανατολισμός.

Εμείς, όχι μόνο δεν παίζουμε ένα τέτοιο ρόλο αλλά σε ό,τι μας αφορά αφήσαμε τελικά τέτοιον ρόλο στην περιοχή να παίξει η Τουρκία. Βάλαμε το λύκο να φυλάει τα πρόβατα. Κατά τη γνώμη μου από αυτή την άποψη πιστεύω ότι αυτό το κομμάτι ήταν αποτυχία της ελληνικής κυβερνητικής πολιτικής. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον κ. Ηγουμενίδη.

Πριν δώσω το λόγο στον κ. Λαμπρόπουλο να απαντήσω γιατί το ανέφερε συγκεκριμένα ο κ. Ηγουμενίδης ότι δεν έλαβε απάντηση. Προσέξτε, ζητήθηκε η κοινή σύγκληση των δύο Επιτροπών με το 41. Α.

 Επιτρέψτε μου να σας πω ότι σύμφωνα με το άρθρο 133, βεβαίως, μπορούν να ζητούνται όλα αυτά από τα κόμματα και υποχρεούται να έρθει ο Υπουργός προς παροχή εξηγήσεων ή οτιδήποτε άλλο.

Στην προκειμένη περίπτωση όμως, το 41 Α του Κανονισμού της Βουλής, εισήγαγε μία εξαίρεση και σας τη διαβάζω. Ότι η διάταξη της παραγράφου 1 του παρόντος, δηλαδή αυτό ότι πρέπει να έρχονται και τα λοιπά, κατισχύει των διατάξεων του άρθρου 133, με βάση το οποίο μπορούν να ζητήσουν οι βουλευτές. Ειδικώς, οι ακροάσεις των εκπροσώπων του Υπουργείου Εθνικής Άμυνας και η παροχή στοιχείων από αυτούς, περιορίζονται σε θέματα προμηθειών των Ενόπλων Δυνάμεων. Είναι άλλη η συζήτηση αυτή που κάνουμε και άλλο οι προμήθειες των όπλων. Επί του διαδικαστικού. Αλλά, εν πάση περιπτώσει, αυτό θα το συζητήσουμε αν θέλετε κάποια άλλη στιγμή. Το λόγο έχει ο κ. Λαμπρόπουλος.

 **ΙΩΑΝΝΗΣ ΛΑΜΠΡΟΠΟΥΛΟΣ:** Ευχαριστώ κύριε Πρόεδρε. Κύριε Υπουργέ, κύριε Υπαρχηγέ του ΓΕΕΘΑ, κύριε Αρχηγέ του Γενικού Επιτελείου Στρατού, αγαπητοί μου συνάδελφοι, η Ευρώπη βιώνει, ζει εδώ και 100 και πλέον ημέρες, ένα σκληρό, ένα φρικτό πόλεμο. Τον προξένησε, τον ξεκίνησε, την εισβολή την έκανε ο κύριος Πούτιν, γιατί ονειρευόταν τη μεγάλη Ρωσία. Αυτόν τον πόλεμο λοιπόν, που καταστρέφει την Ουκρανία, εγώ πιστεύω ότι καταστρέφεται και η Ρωσία καταστρέφεται και η οικονομία της Ευρώπης. Αυτό τον πόλεμο τον καταδικάσαμε όλοι. Όλος ο ελεύθερος κόσμος. Τον καταδίκασε και η Ελλάδα. Η πατρίδα μας, η χώρα μας είναι υποχρεωμένη και η εθνική της στρατηγική να είναι πάντα με τους συμμάχους, πάντα με τους εταίρους της, με την Ευρωπαϊκή Ένωση, με το ΝΑΤΟ. Σε δύο παγκόσμιους πολέμους βρεθήκαμε με τους συμμάχους και δεν ζημιωθήκαμε. Βγήκαμε κερδισμένοι σε δύο παγκόσμιους πολέμους.

 Μπορούσαμε τώρα να έχουμε διαφορετική θέση, όταν δίπλα μας, απέναντί μας, ο άλλος αναθεωρητής, ο κύριος Ερντογάν. Βλέπουμε τι γίνεται τις τελευταίες μέρες; Έχουν λυσσάξει να λένε, ο ένας λιγότερο, ο άλλος περισσότερα, για τα νησιά μας, για την εδαφική μας ακεραιότητα. Εμείς λοιπόν, μπορούσαμε τώρα να είμαστε ουδέτεροι, ή να δηλώνουμε ουδέτεροι. Για ποιο λόγο; Από πού περιμένουμε στήριξη; Από αυτούς δεν περιμένουμε στήριξη; Από τους συμμάχους μας. Ποιοι βγήκαν χθες και προχθές, τις τελευταίες ημέρες, όλοι και οι Αμερικανοί και οι Γάλλοι και οι Eυρωπαίοι. Όλοι, οι πάντες να στηρίξουν τις θέσεις μας, την εδαφική μας ακεραιότητα, την κυριαρχία μας στα νησιά και στο Αιγαίο. Μπορούμε εμείς λοιπόν να συζητάμε οτιδήποτε άλλο; Πολύς θόρυβος έγινε γιατί δεν πληροφορηθήκατε, γιατί δεν έγινε το ένα, ή το άλλο.

 Στην πολιτική, κάποιος σοφός έλεγε και ιδιαίτερα στις διεθνείς σχέσεις, πολλά γίνονται και δεν λέγονται. Άλλωστε, ο Υπουργός είπε προηγουμένως, «ελάτε στο Υπουργείο να σας δώσω κατ’ ιδίαν, όποια πληροφορία θέλετε». Δεν μπορούμε, αυτό που αποφασίζεται, να βαράμε την καμπάνα. Δεν γίνονται αυτά τα πράγματα. Τι είναι λοιπόν αυτό το μεταφοράς προσωπικού που δίνουμε; Παμπάλαια, 40 και 50 ετών. Και τι παίρνουμε; Μας έδωσε τις διαβεβαιώσεις ο κύριος Αρχηγός του Στρατού. Είναι μια πρόταση συμφέρουσα, που μαζί με την αλληλεγγύη, που δείχνουμε σε ένα λαό που σφάζεται, που καταστρέφεται, που καίγεται, που σκοτώνεται, μαζί με την αλληλεγγύη, δίνουμε και την ταυτότητά μας. Δίνουμε τη πίστη μας σε αρχές και αξίες, που η Ελλάδα πάντοτε πρέσβευε, πάντοτε πίστευε, πάντοτε ακολουθούσε.

Αυτό κάναμε και παράλληλα, απαιτούμε να έχουμε στήριξη όταν απέναντί μας χτυπάνε τα τύμπανα του πολέμου σε ένα λαό, που πάντα κράταγε και κρατάει κλάδο ειρήνης, κλάδο ελαίας.

Ακούστε κύριοι συνάδελφοι της αντιπολίτευσης, μπορεί να κάνετε αντιπολίτευση σε οποιοδήποτε θέμα θέλετε. Έχετε να κάνετε σε πολλά πράγματα, αντιπολίτευση. Στα εθνικά θέματα, στην εθνική μας στρατηγική και στις σημερινές συγκυρίες, δεν πρέπει να κάνετε, είναι ανεπίτρεπτο. Το εθνικό μας συμφέρον, επιβάλλει ενότητα και μήνυμα ενότητας που πρέπει να εκπέμπουμε προς κάθε κατεύθυνση, μήνυμα ενότητας και πίστης στη συμμαχία, στήριξη από τη συμμαχία, μαζί να αντιμετωπίσουμε, όπου η ελευθερία βάλλεται, όπου η ειρήνη διαταράσσεται.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής)**: Το λόγο έχει ο κ. Παναγιωτόπουλος.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας)**: Κύριε Πρόεδρε επειδή δεν θέλω να φανώ ότι διευθύνω τη συζήτηση, θα παρακαλούσα να συναινέσετε να δοθεί άδεια στον κύριο Υπαρχηγό, στον κύριο Αρχηγό και στους Επιτελείς να αποχωρήσουν, επειδή έχουν δουλειές να κάνουν. Εγώ δεν έχω αυτή τη δυνατότητα, αλλά παρακαλώ να επιτραπεί στους αξιωματικούς να αποχωρήσουν.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε τον Υπαρχηγό ΓΕΕΘΑ, τον Αρχηγό ΓΕΣ και τους ανώτατους αξιωματικούς Επιτελείς, για την παρουσία τους. Το λόγο έχει ο κ. Τσίπρας.

**ΓΕΩΡΓΙΟΣ ΤΣΙΠΡΑΣ**: Το πρωταρχικό ζήτημα της σημερινής συνεδρίασης, είναι γιατί η Κυβέρνηση δεν ενημερώνει τον ελληνικό λαό και τη Βουλή για το τι έχει στείλει και τι σκοπεύει να στείλει στην Ουκρανία. Είναι τεράστια υποκρισία και ψέμα όλες οι προφάσεις περί του εναντίου. Μόλις προηγουμένως διάβαζα λίστες από Ηνωμένες Πολιτείες και από άλλες ευρωπαϊκές χώρες, τι έχει στείλει η κάθε μία. Ο Υπουργός μας είπε, ότι δεν είμαστε Πορτογαλία. Είναι ψέμα και είναι υποκρισία, διότι αυτοί που δεν θα έπρεπε να το μάθουν, η Τουρκία, η Ρωσία, τα ξέρουν πολύ καλά. Μόλις προχθές, ανακοινώθηκε από τον επίσημο λογαριασμό Twitter της Ουκρανίας, τι έχουμε στείλει και τι σκοπεύουμε να στείλουμε. Υπάρχει κανείς που διαφωνεί; Δεν είναι αυτός ο λόγος. Ειπώθηκαν και ψέματα τους τελευταίους τρεις μήνες, ότι δεν θα στείλουμε άλλα ή δεν έχουμε στείλει άλλα, ενώ είχαμε στείλει. Γιατί δεν τα λέτε; Δεν σας είπε κανείς, να πείτε τι αποθέματα υπάρχουν. Δεν είπε κανείς, να πείτε από που τα παίρνετε. Αυτό, ας πάει στο απόρρητο, αλλά το τι στέλνουμε πρέπει να ειπωθεί, όπως σε όλα τα ευνομούμενα ευρωπαϊκά κράτη, απέναντι στους πολίτες τους πρώτα απ’ όλα. Είναι ζήτημα κρίσιμο, εξωτερικής πολιτικής. Δεν είναι απόρρητο ζήτημα το αν συμμετέχω ή όχι, σε ένα πόλεμο.

 Υπάρχει νομολογία διεθνούς δικαστηρίου, που το «στέλνω βαρύ οπλισμό» σημαίνει «εμπλέκομαι σε πόλεμο» συν του τι συνέπειες έχει εσωτερικά για την άμυνα και όπως το κρίνει ο καθένας. Σε αυτό είστε υπόλογοι και δεν έχετε ακόμη δώσει απάντηση. Είναι όλα ψέματα και υποκρισίες. Ο μόνος λόγος που το κάνετε, είναι ότι ο ελληνικός λαός, δεν συμφωνεί με την πολιτική σας. Δεύτερον, γιατί θέλετε να διαφυλάξετε το δικαίωμα του πρωθυπουργού να ασκεί Ι.Χ. εξωτερική και εξοπλιστική πολιτική, να παίρνει αποφάσεις ο ίδιος ο κ. Δημητριάδης ή οποιοσδήποτε άλλος, για τόσο σοβαρά εθνικά ζητήματα, που θα έπρεπε να υπάρχει διαβούλευση με την αντιπολίτευση. Τα υπόλοιπα που λέτε, είναι εκ του περισσού και απαντήσεις δεν έχουν δοθεί.

Δεύτερο ζήτημα, σχετικά με τα νησιά του Ανατολικού Αιγαίου θα σας πω τρία πράγματα. Καταρχήν, κανείς - και δεν χρειάζονται τόσοι πανηγυρισμοί - δεν έχει κάνει δήλωση από Ευρωπαίους, Αμερικανούς κ.λπ., ότι τα νησιά του ανατολικού Αιγαίου απειλούνται ή δεν απειλούνται, έχουν δικαίωμα στην άμυνα.

Τι απαντάνε μόνο; Το τελευταίο φρούτο της Άγκυρας, εδώ κι ένα χρόνο, ότι επειδή υπάρχει στρατιωτικοποίηση των νησιών και δεν θα έπρεπε, υπάρχει ζήτημα εθνικής κυριαρχίας στα νησιά. Σε αυτό υπάρχει απάντηση. Που είναι ο τελευταίος και χωρίς προηγούμενο ακροβατισμός της Άγκυρας. Στο δικαίωμα των νησιών για άμυνα, δεν υπάρχει καμία δήλωση, πρώτον.

Δεύτερον, είναι γνωστό σε όλους ότι, από πλευράς συμφερόντων, μπορεί να υπάρχουν συμφέροντα σε συμμάχους και εταίρους, να μην είναι τόσο, να έχουν τη δυνατότητα άμυνας τα νησιά, το γνωρίζετε έτσι; Κύριε Μανωλάκο, τι αμφισβητείτε; Είστε σίγουρος ότι όλες οι χώρες εταίρων και συμμάχων θέλουν τα νησιά να μπορούν να προστατευθούν σε περίπτωση πολέμου; Γιατί εξανίσταστε; Είναι λάθος να το σκέφτεστε έτσι. Και τελευταίο, ο Πρωθυπουργός της χώρας, δεν καταλαβαίνω, τι ακριβώς νόημα είχε η δήλωσή του προ διμήνου, ότι έχουμε πολλά παλιά σοβιετικά συστήματα, που δεν χρειάζονται και είναι περίπου άχρηστα. Δεν καταλαβαίνω, επακριβώς, πού βοηθάει. Συνεπώς, το τόσο δεδομένο της άμυνας των νησιών του Ανατολικού Αιγαίου, δεν είναι τόσο δεδομένο, για κάποιες πλευρές και χρειάζεται πολλή προσπάθεια να εξασφαλιστούν δηλώσεις κτλ.

 Ένα τελευταίο. Επειδή η μοίρα αυτού που ακολουθεί τη φιλοσοφία, του πετάει ο γάιδαρος πετάει, είναι να γίνεται στο τέλος καρπαζοεισπράκτορας. Κοιτάξτε, σύμμαχοι που λέει ο κ. Λαμπρόπουλος, προφανώς είμαστε με τους συμμάχους, αλλά ποιος ακριβώς είναι ο σύμμαχος; Είναι η Γαλλία, είναι η Γερμανία, είναι η Πολωνία ο σύμμαχος; Να το δούμε, γιατί όλοι αυτοί έχουν λίγο διαφορετική στάση σήμερα ο καθένας και αύριο θα έχουν πολύ περισσότερη. Ο δρόμος που έχει ακολουθήσει η κυβέρνηση Μητσοτάκη στο πλαίσιο και εξωτερικής πολιτικής, είναι περίπου να ταυτιστούμε με τη λεγόμενη νέα Ευρώπη Πολωνίας και βαλτικών χωρών, με τους οποίους πρώτον, η γεωγραφική μας θέση είναι πολύ διαφορετική, οι ανάγκες και τα προβλήματα, που έχουμε εδώ πέρα είναι πολύ διαφορετικά και θα φτάσουν σε αδιέξοδο τα πράγματα στο τέλος και για εμάς και για άλλους.

Ποιο ήταν το βασικό γεωπολιτικό επιχείρημα του κ. Μητσοτάκη για την ελληνογαλλική συμφωνία στο Παρίσι; Το θυμάστε; Η στρατηγική αυτονομία της Ευρώπης. Η στρατηγική αυτονομία της Ευρώπης, σήμερα, έχει πάει περίπατο. Ο μόνος που έχει απομείνει να μιλάει όπως πριν τις 24 Φεβρουαρίου γι’ αυτήν, είναι η Γαλλία. Ο μόνος. Ούτε καν η Γερμανία, που έτσι κι αλλιώς δεν πολυμιλούσε και πριν. Με ποια από όλες τις πλευρές είμαστε;

 Συνεπώς, τα περί συμμάχων, ο καθένας έχει τα δικά του συμφέροντα και τοποθετείται με διαφορετικό τρόπο. Όλες οι χώρες τοποθετούνται. Εμείς έχουμε επιλέξει, δια του κ. Μητσοτάκη, να ταυτιστούμε με την πιο αντιρωσική, φιλοατλαντική και λιγότερο ευρωπαϊκή πλευρά της Ευρώπης. Αυτό έχουμε επιλέξει να κάνουμε. Δεν υπάρχει καμία απόφαση της Ευρώπης, που να μας δεσμεύει να στέλνουμε βαρύ οπλισμό στην Ουκρανία. Καμία απόφαση. Υπάρχει, απόφαση που χρηματοδοτεί, σαν στρατιωτικό ΕΣΠΑ ας το πούμε έτσι, όποιον θέλει να δώσει οπλισμό, να χρηματοδοτεί την Ευρωπαϊκή Ένωση. Δεν υπάρχει απόφαση καμία αποστολής οπλισμού που πρέπει οι χώρες να συμμετάσχουμε. Και αυτό ήταν θέμα πολιτικής απόφασης δικής μας.

 Και κλείνω με ένα σημείο. Πρώτον, δεν υπάρχει ένας στρατιωτικός να μας πει ότι δεν χρειαζόμαστε stigers και έχουμε να δώσουμε. Ένας στρατιωτικός και μάλλον αφορά και τα νησιά του Ανατολικού Αιγαίου. Δεν υπάρχει ένας στρατιωτικός να μας πει, ότι έχουμε να δώσουμε RM70. Και μάλλον αφορά και τα νησιά του Ανατολικού Αιγαίου. Κι όμως, δεν έχουμε κεφάλαιο τέτοιο να δαπανήσουμε, γιατί έχουμε ιδιαίτερες ανάγκες σαν χώρα, δυστυχώς. Έχουμε πολύ ιδιαίτερες ανάγκες και ας το σκεφτούν αυτό καλύτερα όσοι λέγανε με περισσή ευκολία και κομπασμό, υπέρτατος αυτοσκοπός είναι η άμυνα της χώρας, που στέλνει όλα αυτά. Να δούμε ποιος είναι ο υπέρτατος αυτοσκοπός. Όπως έχουμε κεφάλαιο που δεν πρέπει να δαπανήσουμε εκεί, έχουμε και διπλωματικό κεφάλαιο που δεν πρέπει να δαπανήσουμε.

Θα σας πω μόνο δύο πράγματα. Η Ρωσία, εν μέρει, κληρονόμησε πολιτική της σοβιετικής ένωσης και στα εξωτερικά της. Εν μέρει. Αυτό αφορά και το Κυπριακό και πρέπει να ελπίσουμε να μην αλλάξει η στάση της Ρωσίας στο Κυπριακό. Αλλά, αφορά και άλλες πτυχές, στο Αιγαίο και αλλού. Πέρσι μόλις, οι περισσότεροι μάλλον δεν το γνωρίζετε γιατί θάφτηκε, ο Λαβρόφ έκανε μία δήλωση, πέρυσι το 2021, ότι η Ελλάδα έχει το δικαίωμα επέκτασης των χωρικών της υδάτων στα 12 ναυτικά μίλια. Τέτοια δήλωση δεν έχει κάνει κανείς από τους εταίρους και συμμάχους. Για το δικό τους συμφέρον, δεν είναι ότι αγαπάνε την Ελλάδα. Να το πετάξουμε αυτό το πράγμα; Αυτό και το Κυπριακό να το πετάξουμε; Δεν μας ενδιαφέρουν; Έχουμε κι άλλους να μας υπερασπίσουνε; Όλα αυτά τα λαμβάνουμε καθόλου υπόψη ή είναι τι εισπράττει σε χειροκρότημα και πόσο αρεστός γίνεται ο κ. Μητσοτάκης; Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ. Κυρίες και κύριοι συνάδελφοι στο σημείο αυτό θα διακόψουμε για 10 λεπτά. Με ειδοποίησαν από την Ολομέλεια ότι θα διεξαχθεί τώρα η ονομαστική ψηφοφορία για τις άρσεις ασυλίας. Αμέσως μετά την ολοκλήρωση, παρακαλώ να ανεβείτε πάνω για να συνεχίσουμε. Έχουμε ακόμη επτά ομιλητές και ολοκληρώνουμε τη συζήτηση.

*(Στο σημείο αυτό γίνεται διακοπή της συνεδρίασης)*

**(ΜΕΤΑ ΤΗ ΔΙΑΚΟΠΗ)**

**ΚΩΝΣΤΑΝΤΙΝΟΣ ΓΚΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι συνεχίζουμε τη διακοπείσα συνεδρίαση. Το λόγο έχει ο κ. Στυλιανίδης.

**ΕΥΡΙΠΙΔΗΣ ΣΤΥΛΙΑΝΙΔΗΣ:** Ευχαριστώ πολύ, κύριε Πρόεδρε. Μετά το Β΄ Παγκόσμιο Πόλεμο, οι σύμμαχοι έλεγαν ότι σε δύο χώρες του κόσμου, δεν μπόρεσαν να στήσουν αποτελεσματική αντικατασκοπεία: στην Ιαπωνία, γιατί δεν μιλούσε κανένας και στην Ελλάδα, γιατί μιλούσαν όλοι. Φοβάμαι, ότι η συμπεριφορά η σημερινή της αντιπολίτευσης επιβεβαιώνει την ρήση, διότι φάνηκε στην αίθουσα ότι δεν υπάρχει μέτρο και όριο που ζήτησε, ο κ . Υπουργός, στην αρχική του τοποθέτηση.

Έγινε ενημέρωση με πληρότητα. Κατ’ αρχήν, τα περισσότερα είναι δημοσιευμένα και απορώ τι θέλουν να μάθουν. Τα περισσότερα είναι δημοσιευμένα, είναι και κοινοποιημένα αλλά πέραν αυτού, ακόμη και σε αυτά που δεν θα έπρεπε να είναι δημοσιευμένα, ο ίδιος ο Υπουργός Άμυνας έδωσε πρόσβαση στα κόμματα για να ενημερωθούν εξειδικευμένα και υπεύθυνα. Και ζήτησε κατά τη δημόσια τοποθέτηση εδώ στην αίθουσα να υπάρχει ένα μέτρο. Οι ίδιοι, δηλαδή, να προσδιορίσουμε το όριο μέχρι το οποίο θα εξωτερικεύσουμε τις σκέψεις μας ή τα στοιχεία, που γνωρίζουμε δείχνοντας απόλυτη εμπιστοσύνη στο Σώμα.

 Τώρα, γιατί γίνεται αυτό, εγώ δεν μπορώ να καταλάβω. Μάλλον υποψιάζομαι. Νιώθω, ότι η αντιπολίτευση μετατοπίζει το κέντρο βάρους συζήτησης σε ένα επουσιώδες ζήτημα, στο πώς θα διεξαχθεί η συζήτηση σ΄ αυτή την Επιτροπή, ενδεχομένως, για να κρύψει πίσω από αυτό τη θολή θέση που έχει στα βασικά ζητήματα προσανατολισμού της εξωτερικής μας πολιτικής, ιδιαίτερα μετά την κρίση στην Ουκρανία. Και αυτό φάνηκε και από τους ομιλητές. Ο κύριος Τσίπρας, μας είπε ότι πρέπει να προσέξουμε τη Ρωσία και πρέπει να δούμε να μην ξοδέψουμε το κεφάλαιο το καλό, που έχουμε αναπτύξει εκεί κτλ. Μα, δεν τίθεται έτσι το ζήτημα. Νομίζω ότι είναι εντελώς λάθος η προσέγγιση.

 Για μένα είναι ένα θολό σημείο, ποια είναι η θέση της Αξιωματικής Αντιπολίτευσης, δηλαδή, δεν ήθελε η αντιπολίτευση να πάρουμε ξεκάθαρη θέση υπέρ των συμμαχιών στις οποίες ανήκουμε; Δηλαδή, υπέρ της Ευρώ ατλαντικής συμμαχίας και της Ε.Ε.; Δεν ήθελε μήπως θα στηρίξουμε την Ουκρανία με τον τρόπο που επέλεξε η Κυβέρνηση να τη στηρίξει; Αν είναι αυτή η θέση έστειλε καθαρά; Γιατί την υπαινίσσεται απλά; Και ας πάρει και το κόστος της θέσης αυτής και ας μας πει μια τέτοια θέση, τι επιπτώσεις θα μπορούσε να έχει πάνω στα δικά μας εθνικά συμφέροντα.

Εγώ μπορώ να σας πω, ότι η Κυβερνητική πλευρά κατά τη γνώμη μου τοποθετήθηκε υπεύθυνα και ξεκάθαρα. Πρώτα από όλα τήρησε δύο όρους και προϋποθέσεις που είναι βάση, για την εξυπηρέτηση των εθνικών συμφερόντων. Επέδειξε συμμαχική συνέπεια και στην Ε.Ε. και στο ΝΑΤΟ προσπαθώντας να το κεφαλαιοποιήσει αυτό, σε αντίθεση με την τουρκική διπροσωπία η οποία Τουρκία τη μία στιγμή μιλούσε με τη Δύση, την άλλη στιγμή προμηθεύονταν S- 400. Τη μία στιγμή εξεφράζοντο υπέρ της Ουκρανίας την άλλη στιγμή διευκόλυνε την παρέμβαση της Ρωσίας ή ήταν ο πρόθυμος διαμεσολαβητής.

  Θεωρώ ότι σε αυτή την επιλογή, προς το παρόν τουλάχιστον, έχουμε δικαιωθεί.

Η δεύτερη εμμονή μας ήταν η συνέπεια στην εφαρμογή του Διεθνούς Δικαίου. Εμείς είπαμε ότι δεν θα αποδεχθούμε ούτε θα νομιμοποιήσουν με τη στάση μας παράνομη εισβολή σε κυρίαρχο κράτος, παραβίαση συνόρων, καταπάτηση συνθηκών και καταπάτηση του Διεθνούς Δικαίου. Γιατί το κάναμε αυτό; Ακριβώς για τους λόγους που ακούστηκαν εδώ μέσα. Πώς θα έχουμε πρόσωπο να διεκδικήσουμε λύση στο Κυπριακό, προστασία των κυριαρχικών μας δικαιωμάτων και της κυριαρχίας μας στο Αιγαίο και να ενισχύσουμε τις διεθνείς μας συμμαχίες, αν εμείς αθετούσαμε τον βασικό αξιακό κώδικα που με κόστος έχουμε υπηρετήσει όλα τα προηγούμενα χρόνια;

Το εύλογο ερώτημα είναι από αυτή τη στάση κερδίσαμε ή χάσαμε; Εγώ πιστεύω ότι κερδίσαμε. Κερδίσαμε γιατί αξιοποιήσαμε τη συγκυρία, κύριε Πρόεδρε, πρώτα από όλα να αποκτήσουμε τρεις φρεγάτες με την τιμή των δύο, να προχωρήσουμε δύο διμερείς Συμφωνίες ισχυρότερες από το δόγμα της εσωτερικής ουδετερότητας του ΝΑΤΟ. Γιατί, μιλούν για αμοιβαία αμυντική συνδρομή και αυτή με τις Ηνωμένες Πολιτείες και με τη Γαλλία. Αποκτήσαμε τα Rafale σε πολύ καλύτερες τιμές από αυτές που επρόκειτο να τα αποκτήσουμε κάτω από άλλες συνθήκες και γενικότερα ενισχύσαμε όλο το μέτωπο των διπλωματικών μας συμμαχιών και των στρατιωτικών μας συνεργασιών με τρόπο θα έλεγα ετεροβαρή, υπέρ μας και σε βάρος της Τουρκίας. Έτσι δικαιολογείται και ο εκνευρισμός της Κυβέρνησης Ερντογάν. Έτσι δικαιολογείται και εναρμονισμένη πρακτική άσχημων, κακών, επιθετικών δηλώσεων που κάνουν όλοι οι αξιωματούχοι της γείτονος.

Εάν αυτό δεν το βλέπει η Αξιωματική Αντιπολίτευση και θεωρεί ότι εμείς δεν θέλουμε να ενημερώσουμε το λαό, εμείς απαντούμε ότι εδώ μέσα, δεν είμαστε αντιπρόσωποι. Είμαστε εκπρόσωποι του λαού. Ο λαός εμπιστεύτηκε την συνείδηση, την γνώση και την ευθύνη μας για να διαχειριστούμε ζητήματα που ο ίδιος από μόνος του ενδεχομένως δεν θα μπορούσε να διαχειριστεί. Και το κάνει αυτή η Κυβέρνηση νομίζω με αποτελεσματικότητα και ρεαλισμό. Γι’ αυτόν ακριβώς το λόγο βλέπετε σε διεθνές επίπεδο να κερδίζουμε πόντους και να προωθούμε αποτελεσματικά τα εθνικά μας δίκαια και συμφέροντα. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε πολύ τον κ. Στυλιανίδη. Το λόγο έχει ο κύριος Βίτσας.

**ΔΗΜΗΤΡΙΟΣ ΒΙΤΣΑΣ**: Είναι μερικές φορές σα να συμμετέχω σε διάλογο κωφών. Αυτό είναι ένα από τα ζητήματα. Δηλαδή, δεν προσέχει ο ένας τον άλλον τι λέει. Ποια είναι η θέση του ΣΥΡΙΖΑ σε σχέση με τον πόλεμο στην Ουκρανία; Υπάρχει κάποιος, ο οποίος λέει κάτι άλλο; Καταδικάζουμε και την εισβολή και την παραμονή των ρωσικών στρατευμάτων. Ζητάμε άμεση κατάπαυση του πυρός. Επιστροφή στις βάσεις των Ρώσων και διαπραγματεύσεις, οι οποίες θα λύσουν το ζήτημα, το οποίο έχει δημιουργηθεί από τη μη εφαρμογή των Συμφωνιών του Μινσκ. Ολοκληρωμένη θέση.

Σε σχέση με την αποστολή, με το τι στέλνουμε στην Ουκρανία, η θέση μας είναι πλήρης ανθρωπιστική βοήθεια και όχι εμπλοκή κατά κύριο λόγο με την αποστολή πολεμικού υλικού. Δεν είναι και αυτό καθαρό; Έχουμε διαφορά με την Κυβέρνηση; Βεβαίως έχουμε διαφορά. Όταν συζητάμε εμείς ξεκινάμε από αυτή τη βάση, η Κυβέρνηση ξεκινάει από τη βάση ότι πρέπει να στείλει και πιο πολεμικό υλικό και αυτό φανερώνει την αλληλεγγύη. Επιτρέψτε μου να πω ότι εμείς νομίζουμε ότι βλέπουμε και πιο μακριά.

 Ότι κάποια στιγμή ο πόλεμος θα ολοκληρωθεί –αν δεν κάψει όλη τη γη - και πάλι Ουκρανοί και Ρώσοι θα είναι δίπλα και εμείς θα είμαστε στη γειτονιά και πρέπει να παίξουμε έναν ρόλο υπέρ της σταθερότητας και της ειρήνης. Διαφωνεί κανένας αν βρίσκαμε αυτή τη στιγμή έναν τρόπο ή εάν δέχονταν έναν τρόπο - γιατί δεν φαίνεται να θέλει κανένας να τελειώσει αυτός ο πόλεμος - να γίνουν διαπραγματεύσεις και να φτάσουν σε μια Συμφωνία και θα ήμασταν κι εμείς ικανοποιημένοι; Αυτό είναι το ένα.

 Από την κατάσταση, όμως, που έχει γίνει προκύπτουν κάποια ερωτήματα πολύ σημαντικά που καλείται ο Υπουργός μέσω της ενημέρωσης να μας τα λύσει, να μας απαντήσει. Το πρώτο ερώτημα είναι τι σας εμπόδισε, κύριε Υπουργέ, όλο αυτό το διάστημα να κάνετε ενημέρωση στα κόμματα της Βουλής και στις αντίστοιχες Επιτροπές της Βουλής, γιατί δεν μπορεί κάτι σας εμπόδισε. Το δεύτερο είναι το εξής.

 Ο «Ριζοσπάστης» πριν λίγες μέρες, αλλά είναι κοινά γνωστό, δημοσίευσε τι έχουμε στείλει πραγματικά στην Ουκρανία και ξέρετε καλύτερα από εμένα ότι αυτά που έχει αναφέρει είναι ότι έχουμε στείλει ως τις 27 Απριλίου. Σας ρωτάω εγώ, έχουμε στείλει και τίποτα άλλο; Ναι; Όχι είναι η απάντηση. Εάν είναι, ναι, θα πρέπει να μας πείτε ότι στείλαμε, αν είναι, όχι.

 Τρίτον, εκτός από τα Marder - που το ρίχνουμε στο συζήτηση, εάν είναι καλύτερα τα Marder από τα οπλικά συστήματα - τώρα αυτό δεν είναι σοβαρή συζήτηση. Εγώ σας λέω είναι καλύτερα.

 Το θέμα είναι ότι εμείς δίνουμε αυτά και θέλουμε - το άκουσα κιόλας και είμαι ευχαριστημένος που το άκουσα, ότι πρώτα θα έρθουν τα άλλα, θα είναι επιχειρησιακά ορθά και μετά θα φύγουν. Τώρα πόσος χρόνος μας χρειάζεται για αυτό, δική σας υπόθεση είναι, εσείς διοικείτε το Υπουργείο Άμυνας, ο κ. Μητσοτάκης έχει την ευθύνη και όταν δεν κάνει Ι.Χ. εξωτερική πολιτική, αλλά και αμυντική πολιτική στο τέλος – τέλος, αυτό κατά κάποιο τρόπο θα λυθεί. Άρα, εγώ ρωτάω απλά, εκτός από αυτά, έχουμε αναλάβει και τίποτε άλλο να στείλουμε; Γνωρίζω και με συγχωρείτε, όχι γνωρίζω από κανέναν ύποπτο ρόλο, ότι οι Ουκρανοί στέλνουν κάθε τόσο «θέλω και τούτο, θέλω και εκείνο, θέλω και το άλλο». Ο δε Πρόεδρος τους μόνο που δεν μας έχει ζητήσει να κάνουμε πυρηνικό πόλεμο με τη Ρωσία. Εντάξει, εγώ ξέρετε λέω, ότι ο άνθρωπος θέλει, ας πούμε, να σώσει τη χώρα του και θα ζητάει. Εμείς από αυτά που μας έχουν ζητήσει τι είμαστε διατεθειμένοι να δώσουμε; Ένα ακόμα ερώτημα το προτελευταίο. Πώς θα ενημερώνετε από εδώ και πέρα τη Βουλή;

Μη μας λέτε εύκολα «ελάτε στο Υπουργείο» για να μας πείτε, γιατί άλλα πράγματα μας έχετε πει και δεν έγινε τίποτα. Δηλαδή, για παράδειγμα η Συμφωνία για την Καλαμάτα - δεν θα επεκταθώ - ακόμα δεν έχει έρθει πουθενά. Εγώ έχω ερώτημα αν την έχετε και εσείς, αλλά φαντάζομαι και ελπίζω ότι την έχετε. Ένα τελευταίο που έχει και έναν προσωπικό χαρακτήρα.

Σας παρακολουθώ και όπως είναι σωστό να σας παρακολουθώ αρκετά στενά. Δίνετε τώρα τελευταία κάποιες συνεντεύξεις που ενώ το πράγμα πάει καλά στη συνέντευξη, δηλαδή, δίνετε ψυχραιμία, ετοιμότητα κ.λπ. στο τέλος κάθε συνέντευξης - πώς να το πω τώρα για να μην παρεξηγηθεί κανένας - ανεβαίνουν ξαφνικά οι τόνοι. Δηλαδή, χθες είδα συνέντευξη με τα πολύ ωραία σας αγγλικά, που ενώ πηγαίνετε – πηγαίνετε στο τέλος γυρνάτε και λέτε «γιατί, μην μας φτάνετε και στα όριά μας». Δηλαδή, τι είναι αυτό τώρα; Είναι για να δώσετε αυτοπεποίθηση; Το χρειαζόμαστε, δηλαδή, αυτό;

 Λέω, λοιπόν, ότι ενώ πηγαίνει καλά η συνέντευξη στο τέλος πετάτε και μία κορώνα -δεν ξέρω μπορεί να σας βοηθάει αυτό στην πολιτική σας διαδρομή, δεν ξέρω - αλλά διερωτώμαι, γιατί αυτός ο άνθρωπος το κάνει αυτό το πράγμα; Ενώ λέει μια σειρά σωστά πράγματα ξαφνικά πετάγεται τόσο πολύ και αρχίζουμε τώρα «ο Τσαβούσογλου που γεννήθηκε στην Καβάλα» ή όπου γεννήθηκε τέλος πάντων.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Προέδρος της Επιτροπής):** Ευχαριστούμε πολύ, συνεχίζουμε με τον κ. Κέλλα από την Νέα Δημοκρατία

**ΧΡΗΣΤΟΣ ΚΕΛΛΑΣ:** Ευχαριστώ κύριε Πρόεδρε θα είμαι σύντομος. Θέλω να πω ,ότι ο τρόπος που ξεκίνησε αυτή η συζήτηση σήμερα στην Επιτροπή Εξωτερικών και Άμυνας, δεν ήταν ιδανικός, για να μην πω ότι δεν ήταν αυτός ο οποίος αρμόζει στο Ελληνικό Κοινοβούλιο σε Βουλευτές του Ελληνικού Κοινοβουλίου, για ένα τόσο σοβαρό θέμα.

 Κοίταξε, εν κατακλείδι συμφωνούμε όλοι νομίζω ότι δεν πρέπει επ ουδενί λόγο να δημιουργηθούν κενά στην άμυνα ή στον Ελληνικό στρατό. Νομίζω ότι σε αυτά είμαστε όλοι σύμφωνοι και ακούσαμε τους αξιότιμος αρχηγούς και τον Υπαρχηγό τον ΓΕΕΘΑ, τον Ναύαρχο και τον Αρχηγό του ΓΕΣ οι οποίοι τους τιμούμε και, τους εκτιμούμε φαντάζομαι όλοι μας για το έργο και, για τις γνώσεις και, τις ικανότητές τους ότι τα καινούργια τανκς τα οποία θα παραλάβουμε από τη Γερμανία είναι πολύ πιο σύγχρονα και καλύτερα σε σχέση με τα προηγούμενα.

 Όμως αυτό που δεν μου άρεσε καθόλου και, θέλω εστί να εκφράσω την αντίθεσή μου είναι αυτό που άκουσα από αρκετούς Βουλευτές κυρίως του ΣΥΡΙΖΑ, ότι ενημερωνόμαστε για τα τεκταινόμενα στην Ελλάδα από τον Σολτς τον Καγκελάριο της Γερμανίας, από τον κ. Μπάιντεν τον Πρόεδρο της Αμερικής. Νομίζω, ότι με το που έγινε το αίτημα για συζήτηση στην Επιτροπή Εξωτερικών και Άμυνας, ο Υπουργός ανταποκρίθηκε αμέσως και, το Προεδρείο της Επιτροπής και είμαστε σήμερα εδώ.

 Αφού αγαπητοί συνάδελφοι, ενημερώνεστε από το εξωτερικό για τα τεκταινόμενα στην Ελλάδα. Το χθεσινό πρωτοσέλιδο δημοσίευμα της πιο μεγάλης σε κυκλοφορία εφημερίδας της Γερμανίας δεν το είδατε; Σας το έχω εδώ πέρα για να το δείτε να το δείξει και η κάμερα και, σας διαβάζω σε μετάφραση. Η Ελλάδα διαλύει τα σχέδια του Καγκελάριο Σολτς για τα τανκς. Δεν θα διαβάσω παρακάτω στα γερμανικά τι, λέει θα σας πω μια περίληψη ακριβές κείμενο από την έγκυρη αυτή εφημερίδα, χθεσινή πρωτοσέλιδο της BILT

Λοιπόν, ενώ ο κ. Σολτς δηλώνει περήφανος, για την ανταλλαγή που συμφωνήθηκε, η Αθήνα περιμένει να προσκληθεί η Ειδική Επιτροπή στη Γερμανία, για τον έλεγχο των αρμάτων τύπου Marder 1, δηλαδή, έξι ειδικοί του Ελληνικού στρατού θα ελέγξουν και, θα επιθεωρήσουν και, θα προσδιορίσουν τα άρματα, που θα πάρει η Ελλάδα τα οποία θα πρέπει να είναι σε καλή κατάσταση, έτοιμα να χρησιμοποιηθούν σε μάχη και, να μην είναι εκτός λειτουργίας για πολύ καιρό.

Τα μεταχειρισμένα Marder είναι το δημοσίευμα της BILT, δεν είναι δικά μου έτσι, σας διαβάζω επακριβώς τα μεταχειρισμένα Marder στη Γερμανία θα πρέπει να είναι, να έχει γίνει η κατάλληλη προετοιμασία και, εν μέρει να έχει ανανεωθεί ο εξοπλισμός τους. Στη συνέχεια θα μεταφερθούν στην Ελλάδα θα βαφτούνε στα χρώματα του Ελληνικού Στρατού και μετά υπό την προϋπόθεση, ότι θα υπάρχουν και τα απαραίτητα πυρομαχικά, θα φύγουν τα παλαιά άρματα σοβιετικού τύπου, για να πάνε εκτός και, κλείνει το δημοσίευμα, λέγοντας προς τον κύριο Σολτς, γερμανικές εφημερίδες πότε θα πάρει τα άρματα η Ουκρανία; Όταν, τελειώσει ο πόλεμος κύριε Σολτς;

Νομίζω, ότι με αυτό το δημοσίευμα το οποίο φροντίσατε ή να μην το ξέρετε ή να μην το αναφέρετε γίνονται όλα όσα είπατε, περί ενημέρωσης, περί μη ενημέρωσης, περί αλήθειας, περί κενών Ελληνικού στρατού, περί αξιοπιστίας των τανκς τα οποία θα έρθουν στην Ελλάδα σε αντικατάσταση παλαιότερων μοντέλων του 1967, ότι πρώτα θα έρθουν τα καινούργια, θα εγκατασταθούν, θα ελεγχθούν, θα επιθεωρήσουν και, στη συνέχεια θα φύγουν τα άλλα και, δημιουργείται πρόβλημα κατ’ αυτόν τον τρόπο στον κύριο Σολτς, οποίος υποσχέθηκε ότι θα γίνουν γρήγορα.

Νομίζω ότι καλό θα είναι μόνο για αντιπολιτευτικούς λόγους σε τόσο σοβαρά εθνικά θέματα, να είναι λίγο πιο ήπιες οι φωνές, καλοδεχούμενη η αντιπολιτευτική κριτική, αλλά σε θέματα εθνικής ομοψυχίας, που αφορούν την Ελλάδα, νομίζω ότι πρέπει να είμαστε λίγο διαφορετικά.

Θα διαφωνήσω με το γεγονός ότι δεν ψηφίσατε μεγάλες Συμφωνίες και αυτό, δεν είναι συνηθισμένο. Οι δαπάνες των Ενόπλων Δυνάμεων τα τελευταία 40 χρόνια, ψηφίζονταν ομόφωνα. Εσείς, δεν ψηφίσατε στον Προϋπολογισμό, εντάξει. Επίσης, δεν ψηφίσατε την Ελληνογαλλική Συμφωνία, δεν ψηφίσατε την Ελληνοαμερικανική Συμφωνία, αλλά νομίζω ότι τέτοια δημοσιεύματα τα οποία δίνετε «δεν ξέρουν, δεν κάνουν, θα μείνει ο ελληνικός στρατός χωρίς όπλα, θα υστερούμε, θα έχουμε κενά και λοιπά», μόνο ζημιά μπορούν να κάνουν στην Ελλάδα και νομίζω ότι ούτε εσείς το θέλετε κατά βάθος. Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστούμε πολύ, κύριε Κέλλα. Το λόγο έχει ο κύριος Ζουράρης.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Τα σέβη μου, κύριε Πρόεδρε. Απευθύνομαι προς την Κυβερνώσα παράταξη και πρέπει να ξέρουνε το εξής. Ο Υπουργός Εθνικής Αμύνης, -είναι ευπρεπώς διαχειριστής- διαχειρίζεται ευπρεπέστατα τα εντός λανθασμένου πλαισίου. Για να το πω καλύτερα, όχι τα εντός λανθασμένου, τα εντός ενδοτικού πλαισίου, το οποίο είναι ο ίδιος βεβαίως, έρχεται από -μακριά αυτό- μετά το ‘45 και τα λοιπά και τα λοιπά.

Θέλω απλώς να πω το εξής. Ότι εντός του πλαισίου αυτού του ενδοτικού, «μπορούμε να έχουμε την Θουκυδίδια, ακριβώς, αυτό που λέμε, το προ επιβουλεύειν ή αντ. επιβουλεύειν», διότι και εκεί θα διαφωνήσω και με τον τρέχοντα όρο. Η Τουρκία δεν είναι αναθεωρητική δύναμη, δεν έχει αναθεωρήσει ποτέ απολύτως τίποτα. Το επίσημο της όνομα είναι «το αρπαλίκιον, είναι από το τουχανέ» η μετάφραση, εδώ και δύο αιώνες ή και τρεις, «ότι κατέχουν ότι κατέχουν το ….αρπαλίκιον», είναι η επίσημη μετάφραση από «το Μασδραβέλη» και επομένως, δεν έχει αναθεωρήσει τίποτα.

Επειδή «αυτοί έχουν το Αϊ επιχειρείν πάντοτε ως αρπιλίκιον», εμείς πρέπει να έχουμε το προ-επιχειρείν, το προ-επιβουλεύειν, στα πλαίσια της εθνικής αμύνης, αλλά και εξωτερικών, το εξής. Παραδείγματος χάριν, τώρα θα πρέπει το Υπουργείο, να λέει, ότι επειδή είμαστε η μητέρα - η πνευματική μητέρα των σλαβικών ορθόδοξων λαών οι οποίοι αυτοί τη στιγμή μάχονται μεταξύ τους, πρέπει η Ελλάς και μάλιστα στη Θεσσαλονίκη που είναι η γενέτειρα του Κυρίλλου και Μεθοδίου, να γίνουν οι επόμενες διαπραγματεύσεις, για την ανακωχή. Διότι, θυμάστε ότι ακόμη ο Πρώτος Παγκόσμιος Πόλεμος, δεν τελείωσε με νίκη, με ανακωχή έληξε. Είχαμε τα 70 εκατομμύρια των νεκρών.

Επομένως, πρέπει να ζητούμε συνεχώς και όχι να αφήνουμε την πρωτοβουλία στο Ισραήλ ή στην Τουρκία, η οποία ακριβώς ήταν συνεχώς στο προ-επιχειρείν και δεν το ζητήσαμε, ούτε το φαντάστηκε, βέβαια, ο Μητσοτάκης ποτέ, είναι άλλο η ορθοδοξία και άλλο το καλάμι.

Το ότι είμαστε η πνευματική μητέρα των σλαβικών λαών και γι’ αυτό θα μπορούσαμε να ζητήσουμε εμείς να αναλάβουμε τη μεσολαβητική προσπάθεια, αλλά και τώρα μπορούμε να τη συνεχίσουμε.

Θυμόσαστε, κύριε Υπουργέ, όταν ήρθαν εδώ οι Γάλλοι γερουσιαστές και είπαμε όλα αυτά για τις πολεμικές συνθήκες.

Καλά είναι τα RAFALE και καλά είναι όλα τα άλλα. Τους μίλησα και συμφώνησαν όλοι οι Γάλλοι γερουσιαστές εδώ, γιατί τους μιλούσα στη δεύτερη μητρική μου γλώσσα και τους είπα το εξής.

Πολεμική συμφωνία σημαίνει ότι πρέπει τα γαλλικά RAFALE του Σαρλ Ντε Γκωλ, να αναχαιτίσουν μαζί με τα δικά μας. Αυτό είναι, διότι είμαστε σε πολεμική σύρραξη. Και απλώς, το ότι τους δώσαμε 9 δισεκατομμύρια ευρώ και δεν έδωσαν τίποτα αυτοί, παρά θα εισπράξουν τα 9 δις. Που είναι η συμμετοχή της Πολεμικής Γαλλικής Αεροπορίας στις αναχαιτίσεις; Που είναι οι γαλλικές φρεγάτες στις αναχαιτίσεις; Αυτό είναι πολεμική συνδρομή.

Το εξής πρέπει να ξέρουμε και ακόμη και εσάς που, διαχειρίζεστε πρέπει να ξέρουμε το εξής ως ΝΑΤΟ. Για τους άλλους, δεν ξέρω τι γίνεται ξέρω, ενδεχομένως, για την Ελλάδα είναι φωλεά εχιδνών το ΝΑΤΟ, μας έχει Υπουργέ μου, κάψει το ΝΑΤΟ, το 54 μας έκαψε με τα γεγονότα της Κωνσταντινούπολης. Κατέστρεψαν, το σπίτι μου τους συγγενείς μου, σκότωσαν, συγγενή μου διότι, δεν μας επέτρεψε το ΝΑΤΟ, να έχουμε την αντιμετώπιση που έπρεπε να έχουμε, στο Κυπριακό, οι Νατοϊκές δυνάμεις, Αγγλία και Τουρκία μας κατέστρεψαν στην Κύπρο. Χάσαμε ουσιαστικά, δεύτερη Μικρασιατική καταστροφή και φυσικά, ήρθε ο ίδιος ο Κλίντον εδώ και ζήτησε συγγνώμη, για τη συμμετοχή της Αμερικής, στο Πραξικόπημα της Δικτατορίας.

Επομένως, το προ επιβουλεύειν, και το προ επιχειρείν, εμείς για να έχουμε ουσιαστικά, την άμυνα του αδύνατού έναντι του ισχυρού που, είναι το αντάρτικο πριν, χτυπάμε πριν, εσείς τώρα στη γλώσσας σας θεωρείται force strike Το force Strike λοιπόν, στη διπλωματία την αμυντική Δημοκρατικότητα όταν, δεν χρησιμοποιεί το όπλο χρησιμοποιεί φυσικά τα λόγια. Είναι να τους υπενθυμίζει συνεχώς ότι είναι αρπακτική δύναμη. Ότι το παν είναι, συνεχώς μια πολεμική επεκτατική προσπάθεια ει βάρος της Ελλάδος και αυτό, να λέγεται και στην Αμερικανική Γερουσία και όχι, να ερχόμαστε ως Καπουδάν κεχαγιάν. Ο Πρόεδρος θα μας εξηγήσει τι, σημαίνει. Και επομένως, το προ επιχειρείν είναι ότι, θα πρέπει ευθαρσώς να χτυπάς συνεχώς, στην επιθετικότητα και όχι λέγοντας να ζητάς συγκεκριμένη σύμπραξη των οιωνοί συμμάχων. Ευχαριστώ Πρόεδρε για την ανοχή.

**ΚΩΣΤΑΝΤΙΝΟΣ ΓΚΙΟΥΛΕΚΑΣ(Προέδρος της Επιτροπής):** Ευχαριστούμε πολύ τον κ. Ζουράρη. Εννοούσε και μπορώ να το εξηγήσω διότι πρόσφατα έγραψα ένα βιβλίο για την Επανάσταση, εννοούσε τον Ναύαρχο του Τουρκικού Στόλου. Κύριε Γκίκα είχε τον λόγο.

**ΣΤΕΦΑΝΟΣ ΓΚΙΚΑΣ:** Ευχαριστώ κύριε Πρόεδρε, κυρίες και κύριοι συνάδελφοι, τρία σημεία, ξεκινώ από το τέλος, της τοποθέτησης του κυρίου συναδέλφου του κ. Βίτσα. Νομίζω ότι, με όλα αυτά τα οποία, διαδραματίζονται τους τελευταίους μήνες, σε σχέση με τις Τουρκικές προκλήσεις, νομίζω η αντιμετώπιση από την Ελληνική Πολιτική ηγεσία σε όλα τα επίπεδα, είναι απολύτως ενδεδειγμένη είναι ψύχραιμη, παράλληλα όμως και αποφασιστική. Θα πω δε ότι, πάντοτε διαχρονικά το Υπουργείο Άμυνας σε όλες, τις δηλώσεις ήταν ένα επίπεδο λίγο πιο, πάνω ένα κλικ, όπως λέγεται πιο πάνω.

 Αυτό είναι διαχρονικό και νομίζω ότι, όλοι συμφωνούμε ότι, όταν πλέον με ωμό τρόπο αμφισβητείται η Κυριαρχία νήσων και λίγα που λέμε. Το δεύτερο σημείο, βεβαίως έχει να κάνει, με τη στάση της χώρας μας, στο θέμα της αποστολής αμυντικής βοήθειας. Όταν κυρίες και κύριοι συνάδελφοι όλες οι χώρες με τις οποίες, έχουμε ουσιαστική στρατηγική εταιρική σχέση, βοηθούν και αμυντικά την Ουκρανία, σε αυτόν τον αχρείαστο πόλεμο, που έχει δημιουργήσει τόσα δεινά, δεν θα μπορούσε η χώρα μας, να μην ταχθεί, με το μείζον αυτών των χωρών του ΝΑΤΟ και της Ευρωπαϊκής Ένωσης, άρα θεωρώ ότι πολύ σωστά πράττει.

Έχουμε, τις διαβεβαιώσεις του Υπουργού ότι, το αμυντικό υλικό το οποίο, έχει ήδη αποσταλεί ανήκει, στα αποθέματα του Ελληνικού στρατού των Ελληνικών Ενόπλων Δυνάμεων και καμία ουσιαστική έλλειψη, δεν θα έχουμε από την αποστολή αυτών των υλικών, κυρίως πυρομαχικών, που μας ανέλυσε και νομίζω ότι, πολύ σωστά πράττουμε, διότι δείχνουμε με τον πιο, εμφατικό τρόπο την αντίθεσή μας σε οποιαδήποτε αναθεωρητική δύναμη που, θεωρεί εαυτόν ισχυρότερο. Παραβιάζει σύνορα. Άρα νομίζω ως, κίνηση είναι σωστή και πραγματικά λυπούμαι διότι η Αξιωματική Αντιπολίτευση η οποία, είχε τη διακυβέρνηση της χώρας, τα προηγούμενα χρόνια και γνωρίζει καλά το τι, ποιο είναι το διακύβευμα, σε αυτές τις υποθέσεις, κρατάει μια διαφορετική άποψη.

Το τρίτο και τελευταίο σημείο και κλείνω, κύριε Πρόεδρε, είναι το θέμα με την ανταλλαγή αυτή των BMP-1 με τα MARDER νομίζω ότι είναι μια απολύτως συμφέρουσα ανταλλαγή. Έχουμε πάλι τη διαβεβαίωση του Υπουργού ότι αυτά τα παρωχημένα τεθωρακισμένα οχήματα μεταφοράς προσωπικού, δεν θα λείψουν από τον Ελληνικό Στρατό και μάλιστα είπε –μεταφέρω τα λόγια του- «ούτε μία ώρα δεν θα υπάρξει αυτό το κενό». Τα MARDER είναι πολύ πιο σύγχρονα, είναι μια απολύτως συμφέρουσα στρατιωτική ανταλλαγή, να το πω έτσι, που αυξάνει την αποτρεπτική ισχύ των Ενόπλων μας Δυνάμεων, έστω και εάν τα MARDER πράγματι, δεν είναι και ό,τι τελειότερο υπάρχει και επίσης, είναι άλλο ένα στοιχείο, που δυναμώνει την αμυντική συνεργασία, μεταξύ Γερμανίας και Ελλάδος και αυτό έχει την ιδιαίτερη σημασία του, να μου επιτραπεί να πω.

Άρα, λοιπόν, νομίζω ότι και τα τρία αυτά ζητήματα η Ελληνική Κυβέρνηση τα διαχειρίζεται με τον καλύτερο δυνατό τρόπο και νομίζω ότι τις επόμενες εβδομάδες και μήνες που φοβούμαι ότι θα έχουμε ένα καλοκαίρι δύσκολο, νομίζω ότι η αντιμετώπιση από την Ελληνική Κυβέρνηση θα είναι η απολύτως ενδεδειγμένη και είναι ένα ζήτημα που θα πρέπει όλες οι Πτέρυγες της Βουλής να το δούμε –μιλώ για την Τουρκία- θα πρέπει να είμαστε ενωμένοι να υπάρχει εθνική ομοψυχία σε όλες αυτές τις εκφάνσεις της τουρκικής ρητορικής, αλλά και επί του πεδίου. Σας ευχαριστώ κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ τον συνάδελφο κύριο Γκίκα. Συνεχίζουμε το συνάδελφο από το ΣΥΡΙΖΑ, τον κύριο Χαρίτο.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΣ:** Ευχαριστώ πολύ, κύριε Πρόεδρε. Κύριε Υπουργέ, σας άκουσα, είναι αλήθεια, με πολλή προσοχή. Δυστυχώς, δεν αντιλήφθηκα από την ενημέρωση, κάτι περισσότερο, τίποτα περισσότερο, από όσα γνωρίζαμε από τη δημόσια συζήτηση. Χωρίς, να μειώνω στο ελάχιστο τη σημασία της συζήτησης, δεν είμαι βέβαιος με όσα ειπώθηκαν, αν ενισχύθηκε το αίσθημα ασφάλειας που πράγματι έχει ανάγκη σήμερα ο λαός μας από τις απειλές που δέχεται.

Αποφύγατε, κατά τη γνώμη μου, να δώσετε απαντήσεις στα ερωτήματα που θέσαμε και εμείς και οι άλλες πολιτικές δυνάμεις. Θα έλεγα, με το σταγονόμετρο μάθαμε σήμερα ότι στείλατε εκτός από τα καλάσνικοφ, συγκεκριμένου τύπου βλήματα, φυσίγγια, εκτοξευτήρες, κάτι για ρουκέτες, για αντιαεροπορικούς πυραύλους, που τα έχει πληρώσει βέβαια με τις θυσίες ο Ελληνικός Λαός. Το ερώτημα είναι γιατί χρειάστηκε να γίνει μια ειδική, μία επερώτηση στη Βουλή να γίνει συζήτηση σήμερα, για να φτάσουμε στο σημείο, αντί να ενημερώσετε υπεύθυνα εσείς στις πολιτικές δυνάμεις, για αυτά τα πολύ κρίσιμα θέματα που συνδέονται συνολικά, για την πορεία της χώρας και την ασφάλεια της.

Μας είπατε ότι θα στείλουμε τεθωρακισμένα άρματα προσωπικού, αφού πρώτα τα απαξιώσατε, κατά κάποιο τρόπο, για να μας πείσετε, χωρίς όμως να μας εξηγήσετε, κύριε Υπουργέ, ποιες εγγυήσεις έχουμε, για να αντικατασταθούν πρώτα με επιχειρησιακά έτοιμα τεθωρακισμένα άρματα, που είναι αναγκαία ούτε βέβαια από ποιες περιοχές θα γίνει η μετακίνηση, αν ισχύουν αυτά που γράφονται, όπως αναγράφονται, από τη νησιωτική Ελλάδα; Ακόμα, κύριε Υπουργέ, αν συνδέεται αυτή η αντικατάσταση με νέα εξοπλιστικά προγράμματα από τη Γερμανία, όπως πάλι, αναγράφεται ύψους 2 δισ.;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** (ομιλεί εκτός μικροφώνου)

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΣ:** Αναγράφονται, κύριε Υπουργέ. Δεν είπατε λέξη, διαψεύστε τα. Ακόμα, κύριε Υπουργέ, ποια στρατιωτική ιεραρχία συζήτησε και έκανε αυτές τις επιλογές; Ή είναι επιλογές του πρωθυπουργού Προσωπικά, που αναλαμβάνει και τις ευθύνες;

Κύριοι συνάδελφοι, τελικά αν δεν ήταν ο Υπουργός Άμυνας των Ηνωμένων Πολιτειών και ο Γερμανός Καγκελάριος που μίλησαν δημόσια, δεν θα γνωρίζαμε πολλά πράγματα. Θα είχαμε μείνει στην αποστολή των κατασχεμένων Καλάσνικοφ. Εκ των πραγμάτων υποχρεωθήκατε να μιλήσετε και εσείς και ο κυβερνητικός εκπρόσωπος. Αυτή όμως δεν είναι υπεύθυνη στάση ενημέρωσης των πολιτικών δυνάμεων, σε μια κρίσιμη πράγματι, είναι αλήθεια, συγκυρία, τη στιγμή που η χώρα μας δέχεται αμφισβητήσεις.

Εμείς ανησυχούμε, κύριε Υπουργέ, γιατί η λογική του κατευνασμού της γείτονος, η λογική του πιστού, του προβλέψιμου και υπάκουου συμμάχου, εκ του αποτελέσματος δείχνει ότι δεν μπορεί να αντιμετωπίσει τις διαρκώς αυξανόμενες αμφισβητήσεις. Επαναλαμβάνω ότι εκ του αποτελέσματος φαίνεται ότι αδυνατεί να αντιμετωπίσει. Δεν μιλάω για τις δικές σας κορώνες, κύριε Υπουργέ. Μιλάω συνολικά, για την εξωτερική πολιτική της χώρας. Για αυτό και σωστά τέθηκε από την πλευρά μας και ζητήθηκε να είναι η παρουσία και του Υπουργού Εξωτερικών, γιατί υπάρχει επείγουσα ανάγκη να διορθωθεί η πυξίδα της εξωτερικής μας πολιτικής, με μια πιο ενεργητική εξωτερική πολιτική, που θα αξιοποιεί σε όφελος της χώρας μας τις συμμαχίες, τις δομές, ιδιαίτερα τις ευρωπαϊκές, που συμμετέχει η χώρα μας, κύριοι συνάδελφοι. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Το λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ**: Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, σε έναν όλο και περισσότερο ασταθή και απρόβλεπτο κόσμο, οι εξελίξεις για τις οποίες συζητάμε αποκτούν όλο και μεγαλύτερη σημασία. Είναι σαφές πλέον ότι η αντιπαράθεση είναι μεταξύ των φιλελεύθερων δημοκρατιών και των αυταρχικών καθεστώτων. Δεν χρειάζεται να μπω σε περαιτέρω εξηγήσεις, ποιες είναι οι διαφορές των δύο συστημάτων. Είναι αυτές που ήταν πάντα. Δείτε τώρα τι γίνεται στο μέτωπο των φιλελεύθερων δημοκρατιών. Αλλάζουν οι ηγεσίες με τη βούληση του ελληνικού λαού, ενώ στα αυταρχικά καθεστώτα, είτε υπάρχουν εκλογικές διαδικασίες είτε όχι, βλέπουμε την τελευταία εικοσαετία, που υπήρξε η διολίσθηση, προς τον αυταρχισμό, τις ίδιες ηγεσίες. Να μην τις περιγράψω, να μην τις ονομάσω.

Ποια ήταν η αντιπαράθεση σήμερα στη Βουλή; Αν ο Υπουργός θα πρέπει να δώσει μια αναλυτική λίστα σε μια ανοιχτή συνεδρίαση, για την ενίσχυση που στέλνουμε στην Ουκρανία, όπως πράττουν ακριβώς και οι σύμμαχοί μας, οι υπόλοιπες ευρωπαϊκές και νατοϊκές χώρες. Ο Υπουργός είπε ότι μπορεί το κάθε κόμμα στο Υπουργείο να λάβει αυτή τη λίστα αναλυτικά και το ξεκαθάρισε από την πρώτη τοποθέτηση. Έχω την εντύπωση, όμως, ότι η Αντιπολίτευση, με κάποια αμφισημία, για να μην πω έτσι αν θέλετε με κάποια υποκρισία, αντιμετωπίζει αυτά τα θέματα. Δηλαδή, επιδίωξε σήμερα να βγει η λίστα αυτή από την Βουλή και όχι να έχουν την ευθύνη της διαρροής οι ίδιοι, όταν λάβουν τα στοιχεία, τα οποία δεν αρνήθηκε να τους δώσει ο Υπουργός.

Επί της ουσίας τώρα, για την ανταλλαγή αρμάτων και την αποστολή βοήθειας, μετά την τοποθέτηση του Αρχηγού του Γενικού Επιτελείου Στρατού, του κυρίου Λαλούση, του Στρατηγού, δεν θα έπρεπε να υπάρχει καμία πορεία στην αίθουσα. Έκανε μια συγκριτική προσέγγιση, σύντομη και περιεκτική, για το τι ακριβώς είναι τα άρματα, τα τεθωρακισμένα μεταφοράς προσωπικού, γιατί τα πολυβόλα, που φέρουν τα σοβιετικού τύπου άρματα είναι εντελώς αναξιόπιστα, όπως είπε ο Στρατηγός, και ποιες είναι οι επιχειρησιακές δυνατότητες των γερμανικών αρμάτων Marder που θα πάρουμε σε αντικατάσταση, κύριε Υπουργέ, ένα προς ένα. Δεν το είπατε αυτό. Δίνουμε ένα άρμα ως βοήθεια ξεπερασμένη τεχνολογίας, παλαιό άρμα, με ελάχιστες επιχειρησιακές δυνατότητες, και παίρνουμε ένα άρμα το οποίο είναι από τα σύγχρονα και γνωστά στον Ελληνικό Στρατό, γιατί τα Leopard-2 κατασκευάζονται, τουλάχιστον τα σκάφη τους, στη ΜΕΤΚΑ, στο Βόλο. Δηλαδή, έχουμε την τεχνογνωσία, να τα γνωρίζουμε αυτά τα άρματα και ξέρουμε τι είναι. Δεν καταλαβαίνω πού είναι η αντίδραση της Αντιπολίτευσης.

Μετά εφευρίσκουν το ζήτημα του κενού, όταν φύγουν τα παλιά άρματα, πότε θα έρθουν τα καινούργια, να μη μείνει κενό στην άμυνα μας και διαβάζει ο συνάδελφος, ο κ. Κέλλας, το δημοσίευμα της BILD και λύνεται και εκεί η κάθε απορία. Προς τι ο θόρυβος, δηλαδή, και ο αλαλαγμός και οι φωνασκίες σε μια Επιτροπή Άμυνας, που πιστεύω ότι όλοι στον ίδιο βαθμό ενδιαφερόμαστε για τη θωράκιση και την άμυνα της χώρας; Λέω το εξής, ενδιαφερόμαστε στον ίδιο στον ίδιο βαθμό, αλλά με το σωστό τρόπο; Διότι έχουμε, κύριε Πρόεδρε, τις δυνάμεις της Αντιπολίτευσης εδώ και αναλογίζομαι τι έχει συμβεί με τα εξοπλιστικά προγράμματα για τη θωράκιση της χώρας.

Ως κυβέρνηση ήρθαν και υπέγραψαν με τις Ηνωμένες Πολιτείες, την αναβάθμιση των F-16. Όταν ήρθε η Κύρωση της Συμφωνίας στη Βουλή και ήταν αντιπολίτευση, καταψήφισαν την αναβάθμιση των F-16 και μιλάω, για την αξιωματική αντιπολίτευση. Δεν ψήφισαν το πρόγραμμα των RAFALE γιατί λέει πήραμε 24 και δεν πήραμε 22. Δεν ψήφισαν την προμήθεια των γαλλικών φρεγατών που θεωρούνται υπερ όπλα. Ναι ψήφισαν τις φρεγάτες δεν ψήφισαν τα RAFALE. Λοιπόν, με αφορμή τα 6 RAFALE, δεν ψηφίσατε το πρόγραμμα το συνολικό κύριε συνάδελφε. Σας παρακαλώ όμως να ολοκληρώσω.

Ξεκινάει η συζήτηση, για να ενταχθούμε στο πρόγραμμα F-35, αντιρρήσεις. Πήγε ο Μητσοτάκη στη Βουλή και δεν ήταν η ομιλία, δεν ήταν ότι πέρασε τις ελληνικές θέσεις κατά την αντιπολίτευση, κάνει τον ντίλερ των αμερικανικών συμφερόντων. Τελικά θέλουμε την ενίσχυση της αμυντικής ισχύος της χώρας ή απλά λέμε ότι θέλουμε ή την επιδιώκουμε με έναν άλλο τρόπο.

Και για την Ουκρανία, ακούω την αντιπολίτευση να καταδικάζει την εισβολή τη ρωσική και από την άλλη να λέει να στείλουμε ανθρωπιστική βοήθεια, και όχι αυτό που στέλνουν όλες οι ευρωπαϊκές και οι νατοϊκές χώρες, δηλαδή, οι Ουκρανοί, που νιώθουν την εισβολή και την κατοχή στη χώρα τους, θα πολεμήσουν ας πούμε ενδεχομένως με ανθρωπιστική βοήθεια με μακαρόνια, με γάζες, με οτιδήποτε άλλο κι αυτά αναγκαία είναι αλλά υπάρχουν ανθρωπιστικές οργανώσεις και στη χώρα μας, που υλοποιούν αυτό το έργο.

Μια χώρα συντεταγμένη και οργανωμένη μέλος υπερεθνικών οργανισμών και χαίρομαι που το άκουσα από πολλούς Βουλευτές της αντιπολίτευσης, πρέπει να είμαστε στο πλευρό των συμμάχων μας. Δεν μπορούμε να είμαστε με τα αυταρχικά καθεστώτα. Ιστορικά, έχει δικαιωθεί το γεγονός ότι είμαστε στο πλευρό των συμμάχων μας. Σχετικά με τις εθνικές μας επιδιώξεις. Βεβαίως, υπήρξαν και άτυχες στιγμές, υπήρξαν και εθνικές καταστροφές, αλλά η εθνική ολοκλήρωση κατά κύριο λόγο, δείχνει ότι σας ενοχλεί από τη σωστή πλευρά της ιστορίας και ξέρουμε γιατί ενοχλεί την Αριστερά αυτή η τοποθέτηση.

Θα έλεγα λοιπόν εγώ, σε συνεργασία με τους συμμάχους μας σε γενικές γραμμές στο πλαίσιο της εθνικής ολοκλήρωσης, αυτή η χώρα έχει κερδίσει έχοντας υποστεί και ήττες και καταστροφές, έτσι είναι στο διάβα δύο αιώνων. Αλλά τώρα τι συζητάμε, θα ενισχύσουμε την Ουκρανία ενάντια στην εισβολή της Ρωσίας ή όχι, και αν ναι πως εις βάρος της χώρας μας. Ας κάνουμε τη σύγκριση του τι δίνουμε και τι παίρνουμε, και τα συμπεράσματα νομίζω είναι σαφή και ξεκάθαρα.

Άρα εγώ δεν μπορώ να σας κατηγορήσω ότι δεν υποστηρίζετε την αμυντική θωράκιση της χώρας. Μπορώ όμως να σας κατηγορήσω ότι το κάνετε με λάθος τρόπο. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κύριος Αμανατίδης.

**ΙΩΑΝΝΗΣ ΑΜΑΝΑΤΙΔΗΣ:** Ευχαριστώ πάρα πολύ γιατί Πρόεδρε, κύριε Υπουργέ κυρίες και κύριοι συνάδελφοι, σε έναν κόσμο που χαρακτηρίζεται από την πολύ πολικότητα πλέον και την αύξηση της έντασης των συρράξεων και των συγκρούσεων, στα πρόθυρα επισιτιστικής κρίσης, μεγάλων μεταναστευτικών ρευμάτων, με μια πανδημία η οποία συνεχίζει ακάθεκτη, θα έπρεπε στην αίθουσα αυτή και συνολικά στο πολιτικό σύστημα κατά την άποψή μου, να υπήρχε η στρατηγική η οποία μπορεί να έρθει με έναν τρόπο μόνο με τη συνεννόηση, και την ενημέρωση φυσικά. Την κύρια ευθύνη, για την εικόνα που παρουσιάζεται στη χώρα μας, το ότι αυτή τη στιγμή δεν έχει κατά την άποψή μας την εθνική στρατηγική την έχει η κυβέρνηση και προσωπικά ο κ . Μητσοτάκης, και θα εξηγήσω τι εννοώ. Σε μία χώρα δικαίου σε μια Δημοκρατία, τα θέματα αυτά, μέχρι που θέλουμε να εμπλακούμε στην εισβολή αυτή και με ποιον τρόπο, είναι ζήτημα μόνο του Εθνικής Αμύνης; Προφανώς όχι, είναι σύνολο της κυβερνητικής πολιτικής και της εξωτερικής πολιτικής.

Θα σας πω γιατί έχει ευθύνη ο κύριος Μητσοτάκης, γιατί αποφασίζει από μόνος του. Άρα, η πρότασή μας να έχουμε και τον Υπουργό Εξωτερικών, είναι σωστή γιατί μία κίνηση αυτή εδώ η συγκεκριμένη δεν έχει μόνο στρατιωτικά ή επιχειρησιακά αποτελέσματα, έχει πρώτα απ’ όλα την εξωτερική πολιτική της χώρας μας, τα συμφέροντα και τις θέσεις της χώρας μας και αποτελέσματα. Άρα λοιπόν από αυτή την άποψη, η συζήτηση αυτή είναι μισή. Δεν θα την έλεγαν λειψή αλλά είναι μισή, το άλλο μισό είναι η εξωτερική πολιτική. Αυτά θα πρέπει να συζητηθούν και αυτή η συζήτηση πρέπει να γίνει.

 Η εθνική στρατηγική κρίνεται όμως και από την εμπιστοσύνη. Για παράδειγμα δικαιούμαστε να ρωτήσουμε, εάν δεν υπήρχε η επίκαιρη ερώτηση του κ. Δρίτσα, αν δεν υπήρχε η αναφορά του κ. Σολτς, αν δεν υπήρχε η δική μας αίτηση να γίνει συζήτηση, θα γινόταν αυτή η συζήτηση; Θα την κάνατε; Μπορεί να μου απαντήσετε ναι, αλλά γι’ αυτό πλέον, αφού έχουν προηγηθεί αυτά, έχουμε το δικαίωμα να διατηρούμε τις αμφιβολίες μας, για παράδειγμα, όταν στη Βουλή ο κ. Μητσοτάκης έλεγε ότι, εμείς δίνουμε μόνο αυτά που είχαμε κατασχέσει και ακούω και τώρα πάλι την επιχειρηματολογία για παλιά. Αν θέλεις να βοηθήσεις κάποιον -με συγχωρείτε- υπάρχει αντίφαση σε σχέση με αυτό που σκέφτεστε. Δηλαδή λέτε, εμείς θα βοηθήσουμε, αλλά ξεφορτωνόμαστε τα παλιά. Συγγνώμη, δηλαδή, σε κάποιον που θέλετε να βοηθήσετε του στέλνετε τα παλιά και αυτά που δεν θα του χρησιμεύσουν; Δεν ξέρω τι λογική είναι αυτή. Εγώ δεν μπορώ να την παρακολουθήσω. Πραγματικά δεν μπορώ να την παρακολουθήσω. Κύριε Υπουργέ, με συγχωρείτε, είναι σαν να λες ότι θες να βοηθήσεις κάποιον και του δίνεις αυτό που εσύ το θεωρείς άχρηστο.

Για εμένα είναι κρίσιμο το εξής, προσέξτε. Η Γερμανία ήρθε σε εμάς και είπε, δώστε αυτά εσείς και θα σας τα αντικαταστήσω εγώ ή εμείς είπαμε από μόνοι μας, κοιτάξτε, αφού θα πάρουμε από τη Γερμανία, αυτά μας περισσεύουν και τα δίνουμε σαν βοήθεια προς την Ουκρανία. Είναι κρίσιμα ερωτήματα αυτά και το πώς απαντώνται.

Επίσης, συζήτηση - ενημέρωση. Θα σας πω ένα εκκρεμές που γίνεται και μια αντίφαση. Πριν από δύο μήνες στη συζήτηση και στη συνάντηση του Πρωθυπουργού του κ. Μητσοτάκη με τον κ. Ερντογάν, έβγαιναν όλοι και έλεγαν, ένα ήσυχο καλοκαίρι και έχουμε φτάσει στο περσινό. Θέλω να πω όταν χειρίζεσαι τα πράγματα αυτά με το βλέμμα σου στην εσωτερική σου επικαιρότητα κάνεις λάθη και δεν έχεις στρατηγική.

Εμείς κρούουμε τον κώδωνα του κινδύνου για δύο πράγματα. Ένα φυσικά είναι η αναθεωρητική πολιτική της Τουρκίας και τα στοιχεία της αμφισβήτησης κυριαρχίας των νησιών μας κ.λπ. Όλα εντάσσονται στη στρατηγική της γαλάζιας πατρίδας. Υπάρχει ένας δεύτερος κίνδυνος όμως και ίσως είναι μεγαλύτερος. Το να περάσουν οι τουρκικές θέσεις στον διάλογο, μέσα στην Ευρώπη και με τις Ηνωμένες Πολιτείες ή στον ευρωατλαντικό διάλογο και να επιδειχθεί ανοχή και γιατί όχι, σε ορισμένες περιπτώσεις από ορισμένους, ενσωμάτωση των τουρκικών θέσεων για τα κρίσιμα ζητήματα που αφορούν την Ελλάδα και την Κύπρο σ ΄αυτό όλο το πλαίσιο.

 Εδώ, λοιπόν, πρέπει να υπάρξει συνεννόηση. Ξαναλέω αυτό που εμείς επιμένουμε επί τόσον καιρό είναι ότι αυτή η πολιτική δεν έφερε αποτέλεσμα. Γιατί; Έχετε ακούσει τις εκφράσεις, πρόθυμος, δεδομένος κ.λπ.. Κοιτάξτε τώρα. Τώρα ο Πρωθυπουργός και εσείς και καλά κάνετε και είναι το αυτονόητο, παίρνει τους χάρτες του κ. Ερντογάν και πηγαίνει και λέει, να τι κάνει η Τουρκία. Αυτό γιατί το αφήσαμε όταν πριν από τρία χρόνια τον Ιούνιο του 2019 υπάρχει στα συμπεράσματα του Συμβουλίου της Ευρώπης, καταδίκη της συμπεριφοράς της Τουρκίας, όχι μόνο για τις γεωτρήσεις αλλά και για τις έρευνές της στην ΑΟΖ της Κύπρου, αλλά και για την παραβατική της συμπεριφορά απέναντι στα κυριαρχικά δικαιώματα και στο Αιγαίο; Και θα υπήρχε η παρατήρηση έτσι ώστε να μπορέσει να μπει ένας οδικός χάρτης κυρώσεων και μάλιστα έλεγε τότε ο κυβερνητικός εκπρόσωπος «που θα δαγκώνουν». Έγιναν 3 ή 4 Συμβούλια Κορυφής με αφορμή την Τουρκία, με θέμα την Τουρκία και δεν υπήρξε καμία απόφαση.

Θέλω να πω ότι τα 3 χρόνια αυτά, επειδή εν μία νυκτί δεν χτίζεται η εξωτερική πολιτική ούτε τα αποτελέσματά της, καλώς κάνει και τα παρουσιάζει τώρα αλλά έχει αργήσει. Κάποια πράγματα πρέπει να γίνονται στην ώρα τους για να μην έχεις αρνητικά αποτελέσματα.

Η πρόθεσή μας είναι να συμβάλουμε στην ασφάλεια, στην άμυνα, σε αυτό που λέγεται εξωτερική πολιτική. Συμβάλλουμε πώς; Συμβάλλουμε λέγοντας και επισημαίνοντας αυτά τα οποία νομίζουμε ότι έπρεπε να έχει κάνει η χώρα. Δεν μπορεί στο κάτω κάτω να αποφασίζετε για τα F35, δεν ξέρω αν υπάρχει, μπορεί να μην την έχουμε εμείς την ενημέρωση. Πείτε μας, υπήρχε σχεδιασμός από τα γενικά επιτελεία για τα F35 ή για τα 6 επιπλέον Rafale;

Μου θυμίζει αυτό που έκανε ο κ. Μητσοτάκης, μιας και είμαστε κ. Πρόεδρε από τη Θεσσαλονίκη, σε σχέση με το μετρό. Ήρθε στη Θεσσαλονίκη στην Έκθεση και είπε, θα φύγουν από κει τα αρχαία και όλοι μετά έσπευσαν να δικαιολογήσουν αυτό που ο Πρωθυπουργός είπε δεσμευμένος προσωπικά σε κάτι. Σε ένα κράτος δικαίου περιμένω, κύριε Υπουργέ και σαν μέλος της Επιτροπής εδώ, πρώτα να γίνει όλη η συζήτηση απ’ αυτούς που ξέρουν. Εγώ δεν είμαι ούτε στρατιωτικός, ούτε ειδικός ερευνητής, ούτε τίποτα. Να γίνει πρώτα η συζήτηση με αυτούς, να έρθουν τα συμπεράσματα και πολιτικά εμείς βεβαίως και ο ίδιος ο Πρωθυπουργός να αποφασίσει. Όχι το ανάποδο. Είναι λάθος το ανάποδο. Με αυτές τις λέξεις και πιστεύοντας ότι βοηθούμε σ΄ αυτό εδώ, ελπίζουμε ότι η κυβέρνηση θα μπορέσει να βγει μέσα από αυτό.

Ξαναλέω, κύριε Υπουργέ, η συζήτηση είναι νησί, με την έννοια ότι δεν αφορά μόνο το επιχειρησιακό. Αφορά συνολικά τις θέσεις μας. Εμάς μας ανησυχεί, το ότι η χώρα έχασε αυτόν το ρόλο, που θα μπορούσε να παίξει και για την επόμενη μέρα. Γιατί, κύριε Παναγιωτόπουλε, η επόμενη μέρα θα έρθει. Δηλαδή, το ποια θα είναι η Ευρώπη, η αρχιτεκτονική ασφάλειας, γιατί θα γίνει με διαπραγματεύσεις. Εκτός, αν υπάρξει καθοριστικός νικητής σε έναν πόλεμο. Αλλά εδώ, επειδή βλέπουμε ότι θα τραβήξει, θα έρθουν διαπραγματεύσεις. Στην επόμενη μέρα, εμείς ως χώρα, θα είμαστε μέσα; Για μένα είναι τραγική ειρωνεία να βλέπω την Τουρκία τη λευκή περιστερά. Και εσείς πιστεύω ότι το ίδιο αίσθημα έχετε. Και η Ελλάδα να μην μπορεί να παίξει, χρησιμοποιώντας τις συμμαχίες της και έναν διαφορετικό ρόλο, για την επόμενη μέρα. Γιατί θα έρθει η επόμενη μέρα. Ευχαριστώ, ειδικά για την ανοχή σας, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε τον κ. Αμανατίδη. Το λόγο έχει ο Υπουργός Εθνικής Άμυνας, κ. Παναγιωτόπουλος.

 **ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ κύριε Πρόεδρε.

Θα προσπαθήσω να μην πω πολλά, γιατί διανύουμε την πέμπτη ώρα της συζήτησης. Προσέρχομαι πάντα στα κοινοβουλευτικά όργανα με τον δέοντα σεβασμό κάποια συνέπεια, όση μπορώ να έχω, με δεδομένο το συνολικό πλέγμα των υποχρεώσεων και νομίζω, ότι θα πρέπει να συμφωνήσουμε, ότι δεν αρνήθηκα ποτέ να ενημερώνω το Σώμα για τα θέματα της αρμοδιότητάς μου. Εξάλλου, έχουν διατυπωθεί αρκετές ερωτήσεις και απλές και επίκαιρη εν προκειμένω, προχθές για το ζήτημα αυτό και δόθηκαν απαντήσεις νομίζω και θα συνεχίσουν να δίνονται, όσο εξελίσσεται αυτή η υπόθεση. Γιατί η υπόθεση του πολέμου στην Ουκρανία είναι υπόθεση που εξελίσσεται.

 Έχουμε ξεπεράσει τις εκατό μέρες και απλά το συμμαχικό, το στρατόπεδο των συμμάχων, στο οποίο δεν σπεύδουμε να ενταχθούμε, κύριε Δρίτσα, αλλά απλά ανταποκρινόμαστε στις υποχρεώσεις, που απορρέουν, από την ήδη τετελεσμένη ένταξή μας σε αυτό, για να το ξεκαθαρίσουμε κι αυτό. Έχει αποφασίσει να συνδράμει την Ουκρανία στον αγώνα που δίνει, που κατά τους ευρωπαίους, τουλάχιστον ένα σημαντικό ποσοστό αυτών, είναι και αγώνας, για την δημοκρατία, είναι αγώνας έναντι στον αναθεωρητισμό, που αναθεωρητισμός νοείται η βίαιη απόπειρα αλλαγής των συνόρων στην περιοχή. Σε αυτό το πλαίσιο τοποθετείται βασικά, όχι αποκλειστικά αλλά βασικά ο αναθεωρητισμός.

Είχα πει τέλος Φεβρουαρίου, σε μία αποστροφή του λόγου μου και όχι σε μία δήλωση μου, όπως φυσικά εσφαλμένα διαστρεβλώθηκε από μερίδα του τύπου, που έσπευσε να προσάψει πολλά, ότι δεν είναι καλή εποχή να μιλάς αρνητικά για την Τουρκία. Τέλος Φεβρουαρίου. Μόλις είχε προκύψει η ρωσική εισβολή, μόλις είχε προσφερθεί η Τουρκία, επιτηδείως, να παίξει το ρόλο του διαμεσολαβητή, λόγω της σχέσης Ερντογάν-Πούτιν και οι σύμμαχοι, αφενός επαινούσαν την Τουρκία για αυτή την πρωτοβουλία της, άλλο αν τελικά κρίθηκε μάλλον ατελέσφορη εκ του αποτελέσματος και αφετέρου, προκειμένου να διασφαλιστεί η συνοχή και στη σταθερότητα στη νοτιοανατολική πτέρυγα του ΝΑΤΟ έσπευσαν να πουν και σε εμάς «κοιτάξτε κύριοι, πρέπει με τους τούρκους να συνεννοείστε». Τότε, εκείνη την εποχή.

Στο πλαίσιο λοιπόν μιας εικοσάλεπτης τοποθέτησης, στην οποία είπα επίσης, άλλο αν δεν βγήκε προς τα έξω, ότι εμείς θα συνεχίσουμε παρά ταύτα να μιλάμε, να επικοινωνούμε τα εθνικά μας επιχειρήματα, να δουλεύουμε για την ενίσχυση των Ενόπλων Δυνάμεων κ.λπ., είπα και αυτό. Έκτοτε όμως, έχουν περάσει τρεις-τέσσερις μήνες. Τώρα τον Ιούνιο, μπορώ να πω, ότι η θέση της Τουρκιάς, δεν έχει βελτιωθεί. Αντιθέτως, η επιμονή της να εγείρει αντιρρήσεις στην επικείμενη ένταξη στο ΝΑΤΟ Σουηδίας και Φινλανδίας, δημιουργεί αρνητική στάση των συμμάχων αυτού του στρατοπέδου εναντίον της και προβληματισμό.

Άρα, όλα είναι σχετικά και όλα εξελίσσονται και μάλιστα, με γοργούς ρυθμούς. Εκείνο που ποικίλει, εκείνο που διαφοροποιείται ανάλογα με τη συγκυρία, είναι ο βαθμός κατά τον οποίον εισακούγεσαι από τους συνομιλητές σου ή δεν εισακούγεσαι ή υπάρχει ανταπόκριση, μικρότερη ή μεγαλύτερη. Σε μία τοποθέτησή μου σε ένα συνέδριο του εξωτερικού όπου συμμετείχα, είπα πέντε πράγματα, σχετικά με την ποιότητα της συμμαχικής μας σχέσης με τους τούρκους, αφού είμαστε σύμμαχοι στο ΝΑΤΟ και ξαφνικά, η Ελλάδα ασχολείται. Έκαναν μεγάλη εντύπωση αυτά που είπα. Εδώ και τρία χρόνια τα λέω, με τον οποιοδήποτε συνομιλητή μου, αλλά επειδή ήταν μία δημόσια τοποθέτηση σε μία συζήτηση, η οποία αν θυμάμαι καλά εκείνη τη στιγμή, είχε να επεξεργαστεί το θέμα των τυχόν αντιρρήσεων της Τουρκίας και μέχρι πότε θα διαρκέσουν αυτές, όσον αφορά το θέμα της ένταξης Σουηδίας και Φινλανδίας στη βορειοατλαντική συμμαχία, ξαφνικά απέκτησε μια επικαιρότητα και οι απόψεις του Έλληνα Υπουργού, προφανώς ελήφθησαν υπόψη σοβαρά.

 Σε κάθε περίπτωση όμως, αυτό που κάνουμε, το κάνουμε συνεχώς, αδιαλείπτως, εντατικά, άλλοτε με μεγαλύτερο βαθμό επιτυχίας και ανταπόκρισης, άλλοτε με μικρότερο, ανάλογα με τη συγκυρία, αλλά το κάνουμε και νομίζω ότι αυτή είναι η στάση που πρέπει να δείχνει η ελληνική κυβέρνηση, όσον αφορά την υπεράσπιση των εθνικών θεμάτων.

Είδα ότι η συζήτηση πήγε να ευτελιστεί σε ένα επίπεδο του αν πραγματικά στείλαμε 40 ή 50 τεμάχια από το συγκεκριμένο τύπο πυρομαχικού ή όπλου, αν έγιναν πότε και πόσα δρομολόγια γίνανε, αν έπρεπε να στείλουμε 100, 200 ή 500. Λες και είναι ένα θέμα αριθμητικής παράθεσης στοιχείων. Ευτυχώς, δεν πήγε προς τα εκεί αποκλειστικά. Θεωρώ, ότι αυτή ήταν λανθασμένη προσέγγιση. Δήλωσα διατεθειμένος να δώσω όλα τα στοιχεία, αλλά όχι στο πλαίσιο μιας ανοικτής συζήτησης εξ αρχής. Είμαι έτοιμος να δεχθώ οποιαδήποτε αντιπροσωπεία και να τα πούμε όλα. Προσέξτε όμως, γιατί δεν το κάνουμε εδώ, γιατί θα ήθελα να μην γίνει εδώ. Γιατί πρέπει να υπάρχουν όρια. Το επιχείρημα εναντίον είναι ότι με αυτά που εισφέραμε ως ενίσχυση σε οπλισμό της Ουκρανίας, κινδυνεύουμε να αποδυναμώσουμε την εθνική άμυνα. Για να το αντικρούσω αυτό το επιχείρημα, θα πρέπει να παραθέσω δίπλα στον αριθμό των πυρομαχικών που εδόθησαν το συνολικό αριθμό του δυναμικού μας, προκειμένου να αποδείξω ότι αυτά που εδόθησαν είναι ένα πολύ μικρό ποσοστό από το συνολικό μας δυναμικό σε αποθέματα πυρομαχικών. Αυτό, όπως καταλαβαίνετε, δεν είναι ένα στοιχείο το οποίο πρέπει ελαφρά τη καρδία και αβίαστα, να δημοσιοποιείται προς πάσα κατεύθυνση. Δεν πρέπει να γίνεται, τόσο εύκολα γνωστό τοις πάση. Αυτό, λοιπόν, ζήτησα από τους συναδέλφους, να σεβαστούν. Κατά τα άλλα, από την πρώτη στιγμή, όπως και στο παρελθόν, δήλωσα ότι δεν θα υπάρχει κανένα θέμα όσον αφορά την ενημέρωση. Άρα δεν θα υπάρξει, ούτε έλλειμμα ενημέρωσης, ούτε έλλειμμα διαφάνειας.

Επίσης, δεν δέχομαι το αφήγημα ότι αποφασίζει για όλα ο πρωθυπουργός, Κυριάκος Μητσοτάκης. Εδώ υπάρχουν θεσμικά όργανα, που έχουν τοποθετηθεί, υπάρχει Δομή Δυνάμεων που έχει εγκριθεί, υπάρχει μεσοπρόθεσμο πρόγραμμα αμυντικού σχεδιασμού και δαπανών που έχει εγκριθεί, υπάρχει η στρατιωτική ηγεσία που έχει τοποθετηθεί όσον αφορά τις ανάγκες και υπάρχουν και οι ευκαιρίες οι οποίες παρουσιάζονται κατά καιρούς και καλό θα ήταν η χώρα διά των αποφασιζόντων είτε του πρωθυπουργού, κυρίως του πρωθυπουργού, να εκμεταλλεύονται αυτές τις ευκαιρίες, όταν αυτές παρουσιάζονται όπως παρουσιάστηκαν όσον αφορά την απόκτηση των τριών Belharra, που δεν κάλυψαν – γιατί μένουν και άλλες αποφάσεις να ληφθούν - τις ανάγκες του Πολεμικού Ναυτικού, αλλά όπως και να το κάνουμε αποτελούν μία σημαντική προσθήκη.

Τι άλλο λέει το αφήγημα της αντιπολίτευσης; Ότι διαθέτουμε πράγματα που χρειαζόμαστε, για την εθνική μας άμυνα και αποδυναμώνουμε, δημιουργούμε κενό ιδίως στα νησιά, εάν παραχωρήσουμε αυτά τα οχήματα μεταφοράς προσωπικού τα  BMP-1.

Εδώ μίλησαν και εκπρόσωποι της στρατιωτικής ηγεσίας, ο Αρχηγός ΓΕΕΘΑ, ο Αρχηγός ΓΕΣ και μετά από πέντε λεπτά ο κύριος συνάδελφος από τη Λέσβο, βγήκε και ρωτούσε πράγματα, προφανώς, πράγματα τα οποία είχε συζητήσει με κάποιον αξιωματικό ή υπαξιωματικό από τη Λέσβο, σχετικά με θέσεις πυρομαχικών, αποθήκες, διατάξεις κλπ. Πέντε λεπτά αφότου τοποθετήθηκαν οι Αρχηγοί των Ενόπλων Δυνάμεων. Αν είναι δυνατόν, δηλαδή, σε ανοιχτή συζήτηση, αν είναι δυνατόν. Αν είναι να αποκαλύψουμε τέτοιες πληροφορίες, ας αρκεστούμε στο σύστημα πληροφόρησης του Ριζοσπάστη. Από εμένα δεν θα γίνει τέτοιο πράγμα. Αν θέλετε την άποψή μου, θα εγείρω θέμα στους Αρχηγούς, να δουν τι θα κάνουν με αυτό το ελβετικό τυρί, που είναι το σύστημα πληροφοριών, που διαρρέουν από τα Επιτελεία ή από τις μονάδες, σε κάθε επίπεδο. Αν είναι δυνατόν, δηλαδή.

Είναι ένα πρόβλημα. Το έθεσε ο κ. Στυλιανίδης πολύ σωστά ή μιλάνε όλοι, σε αυτή τη χώρα συμβαίνει αυτό ή δεν μιλάει κανένας, σε άλλες χώρες συμβαίνει το άλλο και έτσι οποιοδήποτε σύστημα αντικατασκοπίας είναι άσκηση κενή, δεν έχει νόημα. Εδώ μιλάνε όλοι. Τα συζητάνε στο καφενείο ποιοι; Αναρωτιέμαι οι αξιωματικοί ή οι υπαξιωματικοί του Ελληνικού Στρατού; Προς θεού. Είναι σημείο ανησυχίας αυτό.

**ΘΕΟΔΩΡΟΣ ΔΡΙΤΣΑΣ:** Μιλάνε όλοι εκτός από την κυβέρνηση.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):**  Ναι αλλά έχουμε πει αρκετά κύριε Δρίτσα. Έχουμε πει αρκετά και δεν σας έχουμε αρνηθεί, εν πάση περιπτώσει, τα στοιχεία. Αλλά όπως σας είπα, για να αποδείξω την επάρκεια ή το ότι έχει επαρκή αποθέματα για πολλές μέρες αγώνα και όχι τις προβλεπόμενες μόνο οι Ελληνικές Ένοπλες Δυνάμεις, θα πρέπει να κάνω μία συγκριτική παράθεση στοιχείων. Τι δώσαμε, τι διαθέτουμε. Μόνο έτσι θα αποδειχθεί ευθαρσώς. Διότι αν έχω 30 και δώσω τα 20, προφανώς, έχω εγκληματήσει. Αν έδωσα 20 και έχω 10.000, προφανώς, είναι μια αμελητέα ποσότητα. Συγκριτικά είναι όλα αυτά τα στοιχεία. Είναι στη διάθεσή σας. Έχω πει, επανειλημμένως, αλλά και οι Αρχηγοί, ότι δεν θα κάνουμε τίποτα που θα αποδυναμώσει, καθ’ οιονδήποτε τρόπο, την αμυντική μας διάταξη.

Όσον αφορά την ανταλλαγή των οχημάτων, φαίνεται με αυτή την θέση, συμφωνεί αυτό το σημερινό δημοσίευμα στη Γερμανία. Προφανώς, δεν θα έλεγα ότι κάνουμε τους δύσκολους, αλλά βάζουμε κάποιες προϋποθέσεις για αυτή την ανταλλαγή. Προφανώς, θα πρέπει τα όποια οχήματα Marder να τύχουν κάποιας επιθεώρησης ελέγχου από δικούς μας αξιωματικούς. Προφανώς, αυτό πρέπει να οργανωθεί. Προφανώς, πρέπει να καταγραφεί η κατάστασή τους, οι παρεμβάσεις που τυχόν θα χρειαστούν, έτσι ώστε να ολοκληρωθεί αυτή η ανταλλαγή, με κάποιον χρονισμό όπως τον θέλουμε. Δηλαδή, να τα αντικαταστήσουμε σχεδόν ταυτοχρόνως ή ταυτόχρονα ιδανικά. Δεν θέλουμε να αφήσουμε κενά στην επιχειρησιακή μας διάταξη. Όσον αφορά τα συγκεκριμένα οχήματα, διότι τα άλλα συστήματα, όπως σας είπα, τα οποία είναι ανεπτυγμένα στην άμυνα των νησιών, δεν τα συζητάμε. Έχουν έρθει, μας τα έχουν ζητήσει, είναι γνωστό τι ζητάνε οι ουκρανοί.

Μπορώ να σας πω χώρες που ξεκίνησαν με φάρμακα, γάζες και τρόφιμα και τώρα δίνουν αντιπλοϊκούς πυραύλους. Δεν είμαστε εμείς ανάμεσα σε αυτές. Για να αποδείξω ότι είναι μία δυναμική εξέλιξη η εξέλιξη στρατιωτικής βοήθειας, αλλά εμείς δεν τα δίνουμε και δεν τα δίνουμε, για συγκεκριμένους λόγους, ότι έχουμε την απειλή υπαρκτή. Γι’ αυτό το λόγο δεν θέλουμε να τα αποστερήσουμε από την αμυντική μας διάταξη, ούτε τα αντιαεροπορικά των νησιών, ούτε τους αντιπλοϊκούς πυραύλους. Ας έρθουν και ας μας τα ζητάνε. Οποιοσδήποτε. Και το έχουμε καταστήσει αυτό σαφές, το επαναλαμβάνω.

Τώρα όσον αφορά τα οχήματα, αν υπάρξει αντικατάστασής τους με ένα σύστημα καλύτερο, όχι το πλέον σύγχρονο, αλλά σίγουρα πιο σύγχρονο από τα BMP, τα οποία το 2016 δεχθήκατε να πωληθούν και καλώς ελήφθη αυτή η απόφαση. Φανταστείτε έξι χρόνια μετά, πόσο πιο φθαρμένα, σε πόσο χειρότερη κατάσταση θα είναι, όταν παίρνατε αποφάσεις να πουληθούν για 35.000 το τεμάχιο, το 2016. Άρα, καλύπτουν τρύπες, αλλά δεν καλύπτουν, ενδεχομένως, όλες τις ανάγκες. Όταν δεν έχεις κάτι άλλο, θα καλύψεις την τρύπα. Όταν μπορείς να βρεις κάτι να το αντικαταστήσεις, τότε έρχεσαι και καλύπτεις μια ανάγκη. Τα Marder θεωρούμε ότι θα καλύψουν μία ανάγκη.

Όμως, ακόμα, δεν είμαστε έτοιμοι να συμφωνήσουμε και μάλιστα, να το πω και αυτό, ήταν σήμερα να κάνω μία τηλεφωνική επαφή με τον Υφυπουργό Άμυνας της Γερμανίας. Μάλλον, έτσι όπως υπολογίζω ότι θα επιστρέψω στο γραφείο, αυτή η επαφή δεν μπορεί να γίνει σήμερα. Θα πρέπει να τεθεί για αύριο. Για να δούμε αυτούς τους επιμέρους όρους που θέλουμε να υπάρχουν στη συμφωνία, έτσι ώστε κάθε πλευρά να καλύπτεται.

Επομένως, θεωρώ ότι είναι υπερβολικό το δημοσίευμα, που προφανώς θέλει να πλήξει τον Καγκελάριο Σολτς, ότι αυτά μπορεί να παραδοθούν μετά το τέλος του πολέμου, αλλά σίγουρα, δεν μπορούν να παραδοθούν αν εμείς δεν έχουμε εξασφαλίσει ότι θα αντικατασταθούν με όρους όπως τους θέλουνε η στρατιωτική ηγεσία των Ενόπλων Δυνάμεων και αυτή είναι η δική μας δουλειά να διαπραγματευτούμε. Σας είπα έχει ακόμα αρκετά σημεία που πρέπει να συμφωνηθούν. Ναι, επί της αρχής συμφώνησε ο Έλληνας πρωθυπουργός, Κυριάκος Μητσοτάκης με τον Καγκελάριο Σολτς στο πλαίσιο της βοήθειας στην Ουκρανία αλλά από εκεί και πέρα, μου ανατέθηκε, όπως ανατέθηκε στον ομόλογό μου του Γερμανικού Υπουργείου Άμυνας, να επεξεργαστούμε τους επιμέρους όρους, για να καταλήξουμε στην τεχνική συμφωνία έτσι όπως ικανοποιεί τις απαιτήσεις και τις δικές μας.

 Νομίζω, ότι πρέπει να έχουμε δώσει και δείγματα γραφής και να έχετε πειστεί ότι δεν εργαζόμαστε όλα αυτά τα χρόνια, για να αποδυναμώσουμε την Εθνική Άμυνα καθ’ οιονδήποτε τρόπο αλλά για να την ενισχύσουμε. Και μπορώ να αποδείξω αρκετά σημεία στη διαδρομή αυτή αφότου από πού προέκυψε αυτό. Ασφαλώς και οι καιροί είναι επικίνδυνοι και πονηροί και ασφαλώς πρέπει να βαδίζουμε πάρα πολύ προσεκτικά, και μάλιστα, σε εξελίξεις, που τρέχουν κατά τρόπο ραγδαίο. Θεωρώ όμως, ότι γενικά, κάνουμε αυτό που πρέπει. Δίνουμε στοιχεία τα οποία δεν αποδυναμώνουν τη συνολική αμυντική μας δυνατότητα, δίνουμε στοιχεία τα οποία συνολικά διαθέτουμε σε πολύ μεγάλες ποσότητες, προκειμένου να μην διακινδυνεύσει καθόλου η συνολική αμυντική μας δυνατότητα.

Και παράλληλα η ενημέρωση είναι αυτή που πρέπει και σε αυτό θέλω να επιμείνω. Θεωρώ, ότι δεν ξέρω πού θα οδηγήσουν τα πράγματα, αλλά θυμίζω ότι σε τρία κεφάλαια εξελίσσεται αυτή η βοήθεια σε αμυντικό υλικό: Τα πρώτα στοιχεία τα οποία αποδεσμεύτηκαν τους πρώτους δύο μήνες, περίπου, της αντιπαράθεσης, τα επιπλέον πυρομαχικά ενός συγκεκριμένου διαμετρήματος, για το πυροβολικό τα οποία αποδεσμεύτηκαν περίπου το διάστημα Απριλίου και Μαΐου, και τώρα, το ζήτημα των μεταφορικών που έχει ανακύψει τα οποία όμως δεν θα αποδεσμευθούν αν δεν συμβούν αυτά που έχω περιγράψει. Όσον αφορά τα άλλα συστήματα ζητείται από εμάς να εισφέρουμε και θα συνεχίσει να ισχύει αυτή η κατάσταση. Εφόσον, όμως κρίνουμε ότι δεν μπορούμε να το αφαιρέσουμε από τη συνολική δομή της αμυντικής μας διάταξης δεν θα το κάνουμε. Και θα ζητηθούν 100 φορές 100 φορές τα πούμε ότι γι’ αυτόν τον λόγο και γι’ αυτόν, και γι’ αυτόν, δεν μπορούμε να το κάνουμε. Αυτή είναι η θέση μας και αυτή θα παραμείνει.

Σας είπα, πολλές χώρες βρήκαν την ευκαιρία να αντικαταστήσουν το παλιό και παλαιωμένο εξοπλισμό και δεν υπάρχει καμία αμφιβολία ότι πολλές πρώην ανατολικές χώρες βρήκαν ευκαιρία να αντικαταστήσουν παλαιά σοβιετικού τύπου οπλικά συστήματα. Αν η κάθε χώρα διαπραγματευθεί συμφέροντες όρους ανταλλαγής, μπορεί και να το κάνουνε και παράλληλα να εισφέρουν και σε στρατιωτική βοήθεια στην Ουκρανία, αφού οι Ουκρανοί αυτά θέλουν, γιατί με αυτά νιώθουν εξοικειωμένοι-δεν θέλουν μόνο αυτά- αλλά με αυτά νιώθουν εξοικειωμένοι, θα χρειάζονται μικρότερο χρόνο εκπαίδευσης θα μπουν κυριολεκτικά μέσα στα BMP-1 και θα τα χρησιμοποιήσουνε. Αλλά, από εκεί και πέρα είναι ζήτημα κάθε χώρας πώς θα το διαπραγματευθεί και δεν έρχομαι να πω ότι δεν θα υπάρξουν προβλήματα στην εξέλιξη αυτών των συμφωνιών. Διαβάζω, π.χ. ότι έχουν οι Πολωνοί κάποιο θέμα με το πόσο γρήγορα εξελίσσεται αυτά που έχουν συμφωνήσει αυτοί. Γι' αυτό διαπραγματευόμαστε, για να μην έχουμε εμείς τέτοιου τύπου προβλήματα αλλά γιατί και το δικό μας περιβάλλον ασφαλείας, πρέπει να διασφαλίσουμε κάποιες προϋποθέσεις να μην υπάρξει κενό κανένα κενό -μια μιλάμε με στρατιωτική ορολογία- επιχειρησιακό κενό κανένα! Αυτή είναι τουλάχιστον η δική μας προσέγγιση.

Ας, λοιπόν, έχουμε επίγνωση για να μην μακρηγορώ των ορίων αυτής της συζήτησης. Ας έχουμε επίγνωση ότι, για να υπάρξει πλήρη ενημέρωση, θα πρέπει να μιλήσουμε για συνολικά αποθέματα και συνολικές δυνατότητες. Κι εγώ δεν θέλω αυτή τη στιγμή να γίνει αυτό στο πλαίσιο μιας ανοιχτής συζήτησης, έχω αν θέλετε αυτή τη διαστροφή, επιλήψιμο ή όχι αυτό επιλέγω να κάνω, αλλά από την άλλη δεν αρνούμαι να σας πω πολύ συγκεκριμένα και πολύ λεπτομερειακά, τι έχει δοθεί. Από εκεί και πέρα, κάνω μια ευχή περισσότερο, ας φερθούμε όλοι -και δεν αναφέρομαι στους συναδέλφους- όλοι όμως όσοι ασχολούμαστε με την Εθνική Άμυνα με τη δέουσα υπευθυνότητα, έτσι ώστε, να μην είναι κάθε πληροφορία προσβάσιμη στον οποιονδήποτε. Είναι πολύ βασικό αυτό! Παρά πολύ βασικό αυτό.

Και η προτροπή αυτή απευθύνεται περισσότερο, εφόσον μου δίνεται αυτό το βήμα, στα στελέχη των Ενόπλων Δυνάμεων, τα οποία δεν μπορούν να συζητάνε, και να παίρνουν τηλέφωνο, και να διοχετεύουν «ψάξε αυτό, δες κοινό, γιατί ισχύει αυτό, λέει πως ισχύει το άλλο» κλπ. Σε αυτό πρέπει να είμαστε πάρα πολύ προσεκτικοί. Εγώ πάντως απλά εκφράζω την ευχή να μιλάμε λιγότερο για αυτού του είδους τα θέματα, ιδίως τα Στελέχη. Αυτή την ευχή εκφράζω κλείνοντας, και από εκεί και πέρα, όπως σας είπα, το πλαίσιο που περιέγραψα νομίζω ότι πρέπει να καλύψει το ζήτημα.

Όσον αφορά τη γενικότερη συζήτηση με την παρουσία του Υπουργού Εξωτερικών, φαντάζομαι ότι θα γίνει και αυτό. Αλλά επειδή, προφανώς, εδώ το ζήτημα θα συζητούσαμε σήμερα θα ήταν η παροχή αμυντικής βοήθειας με τα συγκεκριμένα επί μέρους ζητήματα, νομίζω, ότι αρμοδιότερος εμού δεν υπάρχει. Για την πορεία των διαπραγματεύσεων, και του πολέμου, και των διμερών σχέσεων με την Τουρκία, και τις διπλωματικής προσπάθειας, ασφαλώς ο κύριος Δένδιας, είναι ο αρμόδιος. Από εκεί και πέρα, όσον αφορά τα συστήματα νομίζω, ότι εδόθησαν απαντήσεις και θα συνεχίσουν να δίδονται με τον προσήκοντα όμως πάντα τρόπο.

Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ για την τελική τοποθέτηση τον Υπουργό Εθνικής Άμυνας.

 To λόγο έχει ο κ. Δρίτσας.

 **ΘΕΟΔΩΡΟΣ ΔΡΙΤΣΑΣ:** Έχω μια ερώτηση είναι πολύ σύντομη.

Κύριε Υπουργέ, εκτός από όσα περιγράψατε έτσι, ακροθιγώς που έχουν σταλεί, εκτός από τα άρματα τα γερμανικά, την ανταλλαγή και όλα αυτά, θα στείλετε άλλα όπλα στην Ουκρανία;

 **ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Κοιτάξτε. Τι θα μπορούσαμε να στείλουμε άλλα στην Ουκρανία. Τα Leopard δεν θα τα στείλουμε παρά το γεγονός ότι λίγο πολύ ακούσαμε και τη μομφή, ότι αφού είναι άχρηστα, γιατί τα στέλνατε; Τους S-300 δεν έχουμε καμία διάθεση να τους στείλουμε. Τα αντιαεροπορικά στα νησιά δεν έχουμε καμία διάθεση να τους τα στείλουμε, γιατί τα χρειαζόμαστε, είναι αναπτυγμένα. Θα έρχονται και θα ζητάνε συνεχώς. Για να στείλουμε κάτι θα πρέπει να έχουμε μεριμνήσει για την αντικατάστασή του. Αυτά τα σχήματα, με συγχωρείτε, θέλουν κάποια προσοχή. Τα δημοσιεύματα για τα BMP-1 προϋπήρχαν της συμφωνίας Μητσοτάκη- Σολτς. Τα διάβαζα στον Τύπο, ότι ετοιμαζόμαστε να στείλουμε BMP-1 κ.λπ.. Πιθανώς αυτό να αποδίδεται σε κάποιον υπερβάλλοντα ζήλο από τη γερμανική πλευρά η οποία θέλει να δείχνει προς πάσα κατεύθυνση ότι κινείται, για να ενισχύσει. Πιθανολογώ τώρα. Από κει και πέρα, φυσικά, και γίνονται προσεγγίσεις, γίνονται συζητήσεις, αλλά ό,τι το χρειαζόμαστε, ό,τι μας είναι χρήσιμο, και κυρίως, επιχειρησιακά ενεργό «προς Θεού», δεν έχουμε καμία πρόθεση να το αποδεσμεύσουμε. Γιατί επί της αρχής, έπρεπε να περιγράψω ένα γενικό πλαίσιο αρχής και αυτό νομίζω ότι πρέπει να καλύψει άπαντες.

 **ΚΩΝΣΤΑΝΤΙΝΟΣ ΖΟΥΡΑΡΗΣ:** Υπουργέ μου όμως για τους S- 300 θα έρθουν οι Ρώσοι να μας τα ανακαινίσουν;

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Να παρακαλέσω τώρα μην ανοίξουμε νέο κύκλο.

Να πούμε, κυρίες και κύριοι συνάδελφοι, ότι η συζήτηση με θέμα την ενημέρωση των μελών της Επιτροπής από τον Υπουργό Εθνικής Άμυνας, τον κ. Νικόλαο Παναγιωτόπουλο, για το ζήτημα της αποστολής αμυντικής βοήθειας στην Ουκρανία στην Επιτροπή Εθνικής Άμυνας και Εξωτερικών Υποθέσεων της Βουλής, ολοκληρώθηκε στο σημείο αυτό.

 Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Κέλλα Χρήστο, Κοντογεώργος Κωνσταντίνος, Κουμουτσάκος Γεώργιος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Στυλιανίδης Ευριπίδης, Χατζηδάκης Διονύσιος, Αμανατίδης Ιωάννης, Αναγνωστοπούλου Αθανασία (Σία), Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Μπουρνούς Ιωάννης, Σαρακιώτης, Ιωάννης, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Σκανδαλίδης Κωνσταντίνος, Μαρίνος Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Γρηγοριάδης Κλέων και Σακοράφα Σοφία

 Τέλος και περί ώρα 14:10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ ΤΗΣ ΕΠΙΤΡΟΠΗΣ**

 **ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ ΑΝΑΣΤΑΣΙΟΣ ΧΑΤΖΗΒΑΣΙΛΕΙΟΥ**